
lată o carte care - așa cum ne avertizează și primul editor 
al versiunii ei definitive, cea în limba franceză, urmată în 
paginile de față - se adresează unui număr restrîns de cititori. 
Unui număr restrîns, nu însă neapărat unei elite, sau unor 
inițiați: specialiști în domeniul căreia îi aparține. Autorului 
însuși i-a fost teamă nu cumva să-i ajungă lucrarea în mîna unor 
oameni cărora să le dăuneze. De aceea a elaborat mai întîi vari- 
anta în limba latină a acestor Meditaţii metafizice, cu acest 
scop limpede exprimat, ca ea să fie accesibilă unui număr cît 
mai mic de cititori. Este procedura inversă aceleia pe care a 
adoptat-o cînd într-o situație similară a scris Discursul asupra 
metodei în limba franceză („en langue vulgaire“ - cum îi și 
explică Părintelui Mersenne în scrisoarea din 22 februarie 
1637) și, din acest motiv, al accesibilității limbii, și-a expus acolo 
metafizica operiînd mari precauţii, comitind omisiuni care au 
amputat grav demonstrația privitoare la existența lui 
Dumnezeu, de teamă că spiritele mai slabe vor îmbrățișa dintru 
început și cu aviditate îndoielile și scrupulele expuse, de parcă 
ar fi fost împinse să facă un pas greșit, poate fatal, de la care 
nemaiputind fi întoarse, ar rămîne captive în capcana acelor 


scepticisme, ce aveau ca adevărat scop să trezească și nu să 
adoarmă minţile. Pentru spiritele de rînd, aceste scepticisme 
fiind o băutură prea tare. 

Iar aici, după această primă precauţie, a barierei lingvistice 
reprezentată de limba latină, utilizată într-o epocă în care și 
lucrările de științe, și cele de metafizică încep să fie redactate în 
idiomurile naționale ale respectivilor autori, el mai întreprinde 
încă o acțiune, vastă și complexă: manuscrisul Meditaţiilor pro- 
priu-zise este oferit unor cititori privilegiați, de verificat pres- 
tigiu intelectual, care își elaborează observaţiile, ce vor fi 
tipărite mai apoi în continuarea celor șase Meditaţii, alături cu 
replica lui Descartes, care spulberă toate aceste împotriviri sau 
neînțelegeri venite în întimpinarea demersului său metafizic. 

Rezultatul este o operă proteică, oarecum monstruoasă, cu 
un autor principal și cîțiva, nu co-autori, ci mai degrabă: anti- 
autori, oricum un caz unic în istorie: o carte ce se oglindește în 
propria ei postumitate, și se străduiește nu doar să o învingă, ci 
și să o modifice din temelii. 

Din tot acest hibrid, diform și inegal, am ales de această 
dată, pentru cititorul român, numai cele șase Meditaţii metafi- 
zice, miezul pur cartesian al operei, lăsînd deocamdată deopar- 
te Observațiile și Răspunsurile la observaţii, ca fiind de o 
importanță secundară. Așadar, în fața cititorului se înalță drept 
și abrupt muntele metafizic. El trebuie escaladat direct și fără 
nici un ajutor, aceasta tocmai pentru a respecta spiritul specific 
al acestei filozofii. Tocmai în acest sens spuneam că avem de-a 
face cu o carte ce se adresează unui număr restrîns de cititori, 
și vom adăuga: pe care singură și-i selectează prin dificultățile 
la care îi supune. lar învingerea acestora nu poate fi garantată 
de nici o măsură precedentă, singură înzestrarea, asceza și 
amplitudinea minții celui ce se consacră acestei lecturi, poate 
garanta șansa de a reuși. Nici o prealabilă inițiere nu poate fi 
aici utilă, cîtă vreme temelia acestui demers filozofic constă toc- 

mai din lichidarea pre-judecăților. Cititorul nu numai că nu tre- 
buie să fie pregătit pentru lectura Meditaţiilor, dar cu cît va fi 
el mai puțin pregătit, cu atît va fi și mai apt să le străbată cu 
folos. În acest sens, profesioniștii, elita, și cei de acest fel - sînt 
aici de prisos. 

Așadar, această ediție a Meditaţiilor metafizice nu este una 
de culturalizare a publicului cititor. Modul acestei adresări către 
public face abstracție de acea așa de consacrată procedură care 
presupune îndeobște că cel care alcătuiește cartea știe și se 
adresează unora care știu mai puţin decît el, pentru a-i instrui; 
că, după toate probabilitățile, el este mai inteligent, face parte 
dintr-o castă a celor care știu mai mult și care îi dăscălesc și pe 
ceilalți, pe cei mulți, pe care îi luminează. Dar, pentru 
Dumnezeu!, cum să nu admitem că, oricît de bună părere am 
avea, noi ăștia, despre noi înșine, este de presupus, dacă nu alt- 
fel atunci fie și numai în virtutea legii numerelor mari, că vor fi 
existînd și cititori ai tăi mai înzestrați decit tine, oricît de mulți, 
puțini vor fi fiind ei. lar din perspectiva aceasta a adresării către 
cineva mai inteligent decît tine, toți ceilalți pot să dispară, nici 
să nu mai fie, căci oricum în linia acestei economii a gindului ei 
ar fi de neluat în seamă. 

Aceluia, cel mai inteligent, care va escalada cu succes zidul 
oblic, abrupt, al acestei metafizici, îi va fi ușor să observe că 
pentru o filozofie ca aceasta erudiția reprezintă nu numai o 
prejudecată a cărei înlăturare trebuie să se întimple într-o primă, 
imediată instanță, căci memoria („mendax memoria“ - AT VII, 
24) întotdeauna pentru cunoașterea cartesiană, așa de instan- 
tanee și de lipsită de precedențe, este nu numai o povară, ci ade- 
sea un atentat care suprimă adevărul; nu numai o prejudecată 
- deci, ci și o falsă țintă. Căci Descartes nu te învaţă, nici aici, 
nici pretutindeni aiurea în opera lui, ceva anume, el nu te 
informează, prin el nu dobîndești anumite cunoștințe. Nu întîm- 
plător este el autorul Discursului asupra metodei, cîtă vreme el 

nu ne transmite adevărul, ci doar drumul spre adevăr, stră- 
baterea și îndeosebi tehnicile ei exemplare, și niciodată ținta. 
Tocmai în acest sens, filozofia cartesiană nu reprezintă o ordine 
a materiei, o clasificație - eventual în stil aristotelico-scolastic - 
a unor achiziții definitive ale gîndirii, ci doar o ordine a rațiunii, 
a judecăților, descrierea procedeului a ceea ce va fi fost 
descoperirea unui adevăr presupus, și nu descrierea acelui ade- 
văr propriu-zis, propunerea unui model de exersare a gîndului, 
a unei exemplarități a cugetării, care să declanșeze în tine însuți 
mecanica specifică unei cunoașteri. (Putem deduce această di- 
sociere cartesiană din numeroase texte, precum în scrisoarea 
către Părintele Mersenne, datată 24 decembrie 1640 (?), în care, 
prin referire explicită la aceste Meditaţii metafizice, ni se 
spune: „Et il est ă remarquer, en tout ce que j'ecris, que je ne 
suis pas lPordre des matitres, mais seulement celui des raisons: 
c'est-ă-dire que je n'entreprends point de dire en un mâme lieu 
tout ce qui appartient ă une matiere, ă cause qu'il me serait 
impossible de le bien prouver, y ayant des raisons qui doivent 
âtre tirees de bien plus loins les unes que les autres; mais en 
raisonnant par ordre a facilioribus ad difficiliora, jen deduis ce 
que je puis, tantât pour une matiere, tantât pour une autre; ce 
qui est, ă mon avis, le vrai chemin pour bien trouver et expli- 
quer la verite“ (ed. Alquie II 301, iar în ed.: Descartes, 
Correspondance, publice (...) par Ch. Adam et G. Milhaud, 
Tome IV, pag 239-240). De la această disociere pornește 
Martial Gueroult în studiul său faimos, care a făcut epocă în 
exegeza cartesiană: Descartes selon Pordre des raisons, 2 vol. 
Aubier, 1953). 

Atunci, care este folosul la care: ne putem aștepta de la 
cunoașterea acestei filozofii a lui Descartes, și cu deosebire de 
la parcurgerea acestor Meditaţii metafizice? El este consecința 
faptului că Meditaţiile sînt mai degrabă un adevărat Manual al 
exerciţiilor spirituale. S-a observat (și s-a acceptat de toată 

lumea, dar pentru prima dată: Leslie J. Beck, The Metaphysics 
of Descartes. A study of the „Meditations“, Oxford University 
Press, Clarendon, 1965, p. 31-37), prin analogie cu opera 
faimoasă a lui Ignaţiu de Loyola, că și aici la Descartes există 
indicaţii, deși lipsite de sistematica stringentă de acolo, indicaţii 
de ascetică spiritualistă trădate de unele conotaţii temporale: 
„„„„acei care vor avea ambiția să mediteze împreună cu mine în 
mod serios...“ (Infra p.12); „...Voi presupune (...). Voi crede (...) 
Mă voi considera pe mine însumi (...) Voi rămine cu obstinație 
atașat (...) (p.33); „...vegherile trudnice... (p.34); „Meditaţia pe 
care am făcut-o ieri...“ (p.35); „...va fi mai bine ca să mă opresc 
puțin în acest loc, pentru ca, prin durata meditației mele, să 
imprim mai adînc în memoria mea această nouă cunoaștere.“ 
(p. 47); „)mi voi închide acum ochii, îmi voi astupa urechile, îmi 
voi suprima toate simțurile...“ (p.48); „(...) să mă opresc citva 
timp pentru a contempla ...să experimentăm începînd de 
acuma“ (p. 68-69); „În zilele acestea atît de mult m-am deprins...“ 
(p. 70); „...dacă le voi examina în același fel în care am examinat 
ieri ideea de ceară...“ (p. 58); „...dar cînd relaxez cu ceva atenţia 
pe care o am, spiritului meu i se întimplă să se întunece și, ca 
orbit de imaginile lucrurilor sensibile, nu-și mai amintește... 
(p. 63); „în zilele acestea care tocmai au trecut (...) nu am putut 
să mă împiedic să gindesc că...“ (p.76-77); „..în zilele acestea 
care tocmai au trecut, am experimentat suficient...“ (p. 77); 
„„„nu puțin am cîștigat cu această meditaţie“... (în limba latină 
fiind încă și mai exact: „...me hodierna meditatione...“ - AT.VII. 
62) (p.80); „...nu am aflat astăzi doar ce trebuie să evit...“ (p.81); 
„trebuie respinse toate îndoielile din aceste zile care tocmai au 
trecut...“ (p. 112). Mai pot fi semnalate atitea alte locuri semni- 
ficative tocmai pentru conturarea imaginii unei tehnici spiri- 
tuale, și cu deosebire trebuie să fie evidenţiate referirile la 
momentul spiritual capital ce constă în abstragerea intelectului 
de simțuri, faimoasa abducere mentis a sensibus, prezență 

cartesiană de marcă în multe împrejurări, precum și în acest 
început al meditației a patra: „Ita me his diebus assuefeci in 
mente a sensibus abducenda...“ (AT VII, 52). Așadar, toate aces- 
tea confirmă ipoteza unui nou manual de exerciţii spirituale: 
șase meditații ce se distribuie în posibile șase unități temporale, 
poate șase zile, însă fără nici un dogmatism al indicaţiilor, ci 
totul deşi cu severitate exact totuși adaptabil, de la individ la 
individ. Insă aceasta este cert: Meditaţiile nu sînt o lectură de 
parcurs, ci tehnici spirituale de exersat pînă la rezultate ce 
diferă de la un om la alt om. La capătul adecvatei lor luări în 
posesie nu ne îmbogățim cu noi cunoștințe, ci ne descoperim 
transformați din punct de vedere spiritual. Lectura acestor 
Meditaţii - și nu simpla străbatere a textului, pur informativă, 
ci exersarea mentală sub bagheta maestrului spiritual ce susține 
și animă prin veac aceste pagini - ne consolidează astfel spiri- 
tul încît mai apoi să putem cunoaște singuri adevărul nostru, 
cel adînc înnăscut în noi, vital nouă, exclusiv al nostru, al 
fiecăruia, și care - sub garanţia existenței lui Dumnezeu - se 
obiectivizează, dovedindu-se a fi nu o realitate subiectivă, ci 
identic cu însuși adevărul lumii. 

lar dacă sub imperativul acestor precauțţii, Descartes ne-a 
lăsat Meditaţiile în două variante, prima - cea originală - în 
latină, iar cea de-a doua - definitivă, o traducere a primei, în 
limba franceză -, să vedem și care este raportul dintre ele, şi 
care valoarea fiecăreia. Dar, mai întîi să observăm că această 
situație de bilingvism a unei opere filozofice nu este proprie 
doar acestor Meditaţii, ci ea caracterizează toate principalele 
opere ale acestui filozof, însă nu întotdeauna în această 
ordine, căci altădată originalul este în franceză, precum în 
cazul Discursului asupra metodei, iar traducerea este în la- 
tină. Important, însă, în legătură cu aceste versiuni-traduceri, 
este aceasta: fie că sînt făcute dintr-un original francez în 
limba latină, fie invers - dintr-un original latin într-o ulte- 

rioară versiune franceză, cazul Meditaţiilor de fată, întot- 
deauna versiunile sînt nu numai supravegheate de Descartes, 
ci ocazia lor este folosită de filozof pentru a limpezi textul 
însuși, pentru a nuanța, amplificîndu-le precizia, anumite teze 
ale filozofiei sale. Faptul este limpede exprimat, cît privește 
aceste Meditaţii metafizice, în prefața adresată cititorului de 
primul editor al textului, prefață în întorsăturile de stil ale 
căreia putem întrezări chiar pana lui Descartes, care se 
folosește de acest mod indirect pentru a lămuri că și-a rezer- 
vat dreptul de revizie și corectură asupra acestei versiuni în 
franceză și că s-a folosit de acest drept pentru a se corecta pe 
sine însuși, mai degrabă decit pe traducător, limpezindu-și 
propriile ginduri, făcînd mai explicite unele pasaje, prin cîte o 
mică schimbare a textului. lar aceste argumente sînt mai apoi 
reluate de Adrien Baillet, marele monografist al lui Descartes, 
care în La vie de Monsieur Des-Cartes (A Paris, Chez Daniel 
Horthemels, 1691, tom. II, p. 172, 173) spune, reluînd 
afirmaţiile acelui editor presupus, că filozoful, sub pretextul 
de a-și revedea aceste versiuni, și-a luat libertatea de a se 
corecta pe el însuși, și de a-și lămuri propriile gînduri. lar ceva 
mai departe, afirmaţiile devin încă și mai tranșante atunci 
cînd subliniind faptul că de schimbările de la o versiune la 
alta singur Descartes este răspunzător, se decretează apoi 
„„.que la traduction frangoise vaut beaucoup mieux que 
original latin...“ Judecata are în vedere varianta franceză a 
Meditaţiilor, dar ea este repede extinsă și la versiunea 
franceză a Principiilor filozofiei, încît se trage apoi concluzia 
că „...toate operele sale în franceză, atît originale cit și tra- 
duceri, sînt preferabile celor în latină...“ și anume că “...toate 
traducerile pe care Descartes le-a revăzut valorează mai mult 
decit înseși originalele.“ 

Teribilă și radicală teză, care trebuie de îndată amendată, în 
sensul că bunul Baillet, generosul biograf al filozofului nostru, 

are în vedere situația celor două opere capitale, Meditaţiile... și 
Principiile..., și mai puțin situaţia altora, precum eseurile, unde 
originalul este în franceză, și versiunea definitivă - cea revizuită 
de autor - este în latină. lar în acest caz, ar fi normal să 
acordăm mai mult credit versiunii latine ulterioare, cum s-a și 
întîmplat cu Discursul asupra metodei, frecventarea versiunii 
latine a căruia a și lăsat, în circulația cărturărească, moștenirea 
unor formule precum: dubito, ergo cogito; cogito, ergo sum! 
Ele vin deci din acea traducere în latină a Discursului asupra 
metodei, publicată de faimosul Elzevier, în 1644, versiune 
datorată lui Et. de Courcelles, și - bineînțeles - revizuită de 
Descartes: Renati DesCartes Specimina philosophiae, seu 
Disertatio de methodo... Dioptrice et Meteora (republicată în 
AT, VI). Doar Geometria lipsește dintre eseuri, ea fiind tradusă 
numai în 1649 de Schooten, fără a mai beneficia de revizia lui 
Descartes. 

În raport cu acest fenomen de bilingvism, qvasi-generalizat, 
al principalelor opere ale lui Descartes, putem deosebi în exegeza 
cartesiană trei atitudini, care corespund, în mare măsură, unor 
trei etape ale acestei exegeze: mai întii prevalența versiunilor 
latine, indiferent dacă ele sînt originale sau definitive, însă tra- 
duceri doar, respectiv prima sau a doua variantă. Este vorba de o 
epocă mai veche și de autori care își elaborează exegezele direct 
în latină, categoria lor pare a se fi încheiat, cel puțin în spațiul 
cultural francez, cu teza lui Emil Boutroux: De Veritatibus 
aeternis apud Cartesius, care și ea a fost ulterior tradusă în 
franceză de M. Canguilhem și tipărită cu o prefață a lui Leon 
Brunschvicg (Paris, Alcan, 1927). Deosebim, mai apoi, categoria 
majoritară a acelora care iau drept bază pentru comentarii aceea 
dintre variante care este prima, indiferent dacă ea este în latină 
sau în franceză. Această atitudine stă sub comandamentul intere- 
sului pentru originalitatea primă a filozofului, ea corespunde gri- 
jii pentru identificarea amprentei irepetabile a acestui autor. 

Importantă fiind. în această perspectivă, atît de non-carte- 
siană, prima instanță, datele imediate, expresia nemediată a 
personalității, dicteul ei automat, deși lui Descartes, tocmai 
acestea îi păreau a fi mărturiile cele mai suspecte, cele mai 
dubioase, filozoful imaginînd, în acest sens, însă cu imens sar- 
casm, o ipoteză de cunoaștere care ar fi făcut furori, printre 
freudiști îndeosebi, printre moderniști în general: „...acum sînt 
treaz și zăresc cîte ceva real și adevărat; dar pentru că acel ceva 
nu-l zăresc încă destul de clar, mă culc cu dinadins pentru ca 
visele mele să-mi reprezinte chiar lucrul respectiv, însă cu un 
spor de adevăr și de evidență“. (Infra, p.40) „...jam quidem sum 
experrectus, videoque nonnihil veri, sed quia nondum video 
satis evidenter, data opera obdormiam, ut hoc ipsum mihi 
somnia verius evidentiusque repraesentent“. (AT VII, 28) 

Este superstiția identităţii, care transgresează lumea ideilor, 
înspre realizarea portretului unui Descartes de neconfundat. 
Mai nou, parcă sub presiunea unei comodităţi, a oboselii unor 
comentatori mai recenți, se face apel în exclusivitate la varianta 
în franceză, indiferent dacă ea reprezintă scrierea originală sau 
numai traducerea ulterioară, revizuită său nu de Descartes. 
Pare că avem de-a face cu un triumf tirziu și definitiv al tezei lui 
Baillet, că întotdeauna sînt superioare, preferabile - variantele 
în franceză ale textelor lui Descartes. Să fie aceasta o simplifi- 
care a exegezei cartesiene, prin reducerea pînă la superficiali- 
tate a contactului dintre comentator și text? 

Lucrurile nu sînt chiar așa de simple cum ne apar ele în 
această ultimă ipostază, căci ea nu este tocmai atit de absurdă, 
ca să nu zicem: simplistă, pe cît ne apare. Mai întii, cînd își 
exprimă aprecierea asupra valorii variantelor în franceză ale tex- 
telor cartesiene, atunci Adrien Baillet nu exprimă pur și simplu 
o opinie oarecare a sa, supusă capriciilor unui gust și unei 
formaţii intelectuale, cîtă vreme se știe că temeinicia mono- 
grafiei sale rezultă, pe lingă altele, din ancheta pe care el a între- 

prins-o printre contemporani de seamă ai lui Descartes, care 
s-au aflat în relaţii privilegiate cu filozoful, iar printre ei la loc 
de seamă chiar unii dintre traducătorii în cauză, care dispuneau 
de toate informaţiile în baza cărora să poată formula opinii com- 
petente. 

Apreciind variantele în franceză, Părintele Baillet exprimă 
nu numai punctul său de vedere, ci și opinia comună a mediu- 
lui acesta cartesian, acest prim contingent al sectarilor noii filo- 
zofii, ale cărui acțiuni au avut atit de mare importanță pentru 
impunerea prestigiului acestei concepții filozofice. Sînt primii 
membri, și dintre cei mai importanți, ai sectei cartesiene, care 
va scoate opera filozofului din condamnarea la care se va stră- 
dui s-o supună biserica, și îi va imprima o viteză specială de 
circulaţie în conștiința publică europeană. 

Însă, decît opinia aceasta a lui Adrien Baillet și a cercului 
primei generaţii de cartesieni, în rîndurile căreia anchetează 
monografistul culegînd informaţii despre viața și despre opera 
filozofului, mai important este faptul că respectiva opinie este 
ea însăși cartesiană, în sensul că exprimă o deplină concordanță 
cu nucleul gîndirii lui Descartes. Așadar, depășim cadrul îngust 
al unei simple opinii și avansăm spre identificarea uneia dintre 
cele mai importante caracteristici ale operei cartesiene. 

Conform atitudinii celei mai profund specifice, în 
cuprinderea acestei filozofii, judecata, raționamentul - nu 
operează pe cuvinte, ci pe înseși lucrurile lumii numite de 
respectivele cuvinte. Acest fapt este capital pentru noi, 
oamenii, și el ne garantează reușita tentativelor de comunicare 
dintre un om și alt om: fiecare înțelegem printr-un cuvînt exact 
ceea ce toți ceilalți înțeleg prin acel cuvînt. Cuvintele nu sînt 
o piedică pentru comunicare, ci o unealtă care tocmai o 
ocazionează și o facilitează. Astfel încît cuvintele nu au nevoie 
să fie definite, căci de ce am înlocui un singur cuvînt cu alte 
două, trei, care la rîndul lor fiecare ar impune cite o definire 

prin cîte alte două, trei cuvinte. Ceea ce nu ar diminua presu- 
pusa obscuritate, ci doar ar amplifica-o într-o teribilă progresie 
geometrică. De primejdia aceasta este cum nu se poate mai 
conștient Descartes, care și exemplifică această dificultate radi- 
cală chiar aici, în cuprinderea Meditaţiei a doua, folosindu-se de 
definiția clasică a omului, ce-l identifică drept un animal 
rațional, adăugînd de îndată: „...ar trebui după aceea să cercetez 
ce este un animal, și ce este rațional, și astfel de la o singură 
întrebare am cădea pe neobservate într-o infinitate de altele mai 
dificile și mai stînjenitoate...“ (Infra, p. 37). lar observaţia aceas- 
ta nu reprezintă expresia abandonării în mrejele unei 
comodități, evitare a unor eforturi ce s-ar impune cu necesitate, 
ci corespunde unei atitudini fundamentale pentru acest sistem 
de abordare a lumii. Este ceea ce nu poate înțelege un Thomas 
Hobbes - spre pildă, căci privirea lui este întunecată de 
prejudecățile cărora le este prizonier. lar Descartes se va stră- 
dui (în Răspunsul la Obiecţia a patra) să-i explice că demersul 
nostru filozofic, oricare ar fi el, și raționamentele noastre 
privesc întotdeauna mai degrabă ceea ce este semnificat în ele 
și nu doar simplele cuvinte. Tocmai pentru că este așa, explică 
tot acolo filozoful nostru, un francez și un german au aceleași 
ginduri sau raționamete cu privire la aceleași lucruri, chiar dacă 
ei se folosesc fiecare de cuvintele limbii lui, cuvinte în întregime 
diferite cele mai adesea. Căci adevărul nu stă în cuvînt, ci în 
înseși lucrurile lumii și în raționamentele care exprimă relațiile 
dintre aceste lucruri, iar expresia acestor raporturi poate fi 
înnăscută în noi. Sînt, deci, două, ori, poate, mai exact: trei sedii 
ale adevărului: mai întîi adîncul ființei noastre, care născîndu-se 
își aduce în lume adevărul, sau adevărurile, care îi sînt intrin- 
seci, fatale pentru ea însăși; apoi: intelectul poate fi și el izvor 
de adevăr, nu în sensul că îl deține, că îi este depozitar, ci cu 
înțelesul că îl poate creea, îi poate fi adevărului născocitorul, 
dacă nu cumva expresia aceasta: a născoci adevărul - nu este 

altceva decît un non-sens, în ceea ce-l privește, Descartes o 
admite ca valabilă; și, în fine, lucrurile lumii ca sedii ale ade- 
vărurilor. În nici un caz, cuvintele nu pot fi mai mult decit 
vehicule ale adevărului. Aceasta este atît de important încît filo- 
zoful nostru nu ezită ca în chiar prima parte a Principiilor sale 
de filozofie, să instituie la numărul zece următorul imperativ: 
„Că există noţiuni atît de clare prin ele însele încît - dacă am 
vrea să le definim la nivelul scolasticii - atunci doar le-am 
întuneca, și că ele nu sînt dobîndite deloc prin intermediul 
studiului, ci s-au născut o dată cu noi“. Deci nu poate fi vorba 
aici de o poziție absurdă, căci nu chiar toate cuvintele se pot dis- 
pensa de a fi definite, ci numai cele importante! Cît despre cele- 
lalte, precum cuvintele rare, sau termenii nou creați - admit, 
sau chiar reclamă definiții. Ceea ce vrea însă Descartes să ne 
spună aici, în invocatele Principii ale filozofiei, ca și în atitea 
alte locuri ale filozofiei sale, este faptul că noţiunile de bază pe 
care le întrebuințează filozoful sînt accesibile oricui, 
cunoașterea începe nu cu deprinderea acestor noțiuni, ci cu 
punerea lor în relație, cu exprimarea raporturilor dintre 
lucrurile lumii pe care le denumesc aceste noțiuni. Așadar 
cuvintele nu închid în ele însele nici un privilegiu, nu există 
cuvinte care să fie preferabile pentru filozofie prin ele însele, nu 
există idiomuri lingvistice privilegiate, unele mai adecvate 
cugetării decît altele. Atît de fundamentală este pentru 
Descartes această convingere încit își va îngădui să și afirme cu 
sarcasm: „...qu'un honnâte homme n'est pas plus oblige de 
savoir le grec ou le latin, que le suisse ou le bas breton...“(La 
Recherche de la Verite par la lumiere naturelle, în AT X, 503). 
Adică bretona-de-jos, ori dialectul romand (ori se va fi gîndit la 
retoromană?) - acestea puse la egalitate cu prestigioasele: grea- 
ca și latina, pentru a scoate în evidență faptul că gîndirea își are 
în limbaj un instrument neutru și nu o finalitate, căci nu 
cunoaștem cuvinte, ci înseși lucrurile lumii, resorturile ascunse 

ale universului. Mai este oare nevoie să amintim si de compasi- 
unea cu care o privea filozoful pe întiia dintre cele trei prietene 
faimoase ale sale: pe Domnișoara Schurmans, cea care invăţind 
latina, greaca, ba chiar și ebraica, „a fost coruptă“ pentru con- 
troversele teologice („Ce Vostius a gâte aussi la Demoiselle de 
Schurmans...“ - spune filozoful nostru în scrisoarea câtre 
Mersenne din 1l noiembrie 1640/ AM.IV.p.198, iar incidentul 
este mai amplu comentat în Baillet.11.p.60). 

Dar să lăsăm de-o parte anecdotica, și să reținem doar 
aceasta: că pentru Descartes a fixa căutarea adevărului în dome.- 
niul erudiției filologice - înseamnă o corupție a spiritului, cîtă 
vreme filozofia, știința în general, nu-și are adevărul în 
cuvinte, cuvintele fiind doar semne care îl vehiculează. Iar ter- 
minologia filozofică reprezintă o etapă pe direcția codificării 
sensurilor lumii, nu inaccesibilitatea acestei terminologii, ci toc- 
mai accesibilitatea, transparența semnificaţiilor este ceea ce o 
recomandă drept materie în baza căreia se poate spera edifi- 
carea unei mathesis universalis. Cum să nu ne amintim în acest 
loc rolul pe care îl deține Descartes în procesul de constituire a 
celor mai uzuale simboluri cu care operează algebra?! A reduce 
înțelesul lumii pînă la, sau pînă aproape numai la simbolurile 
algebrice, aceasta este aici specific. 

Se va fi înțeles din toate acestea că Descartes este mai 
degrabă un anti-Cratyl (solidar poate cu aticismul lui Platon, 
dacă este să luăm în seamă că însuși dialogul în cauză este o 
caricaturizare a etimologismului abuziv), se va fi înțeles că lui 
iar fi fost imposibil să scrie“... cartea despre multiplele 
semnificații ale unor cuvinte...“, cum își numește el însuși - 
Aristotel - faimoasa Carte V (D) din Metafizica (la 1028 a, tr. 
St. Bezdechi). Căci el disprețuiește cu minie nu numai 
definițiile, care au făcut vreme de aproape un mileniu deliciile 
vieții intelectuale, preponderent artistotelico-thomiste, ci și ceea 
ce se va releva mai tîrziu, îndeosebi acum în secolul nostru, a fi 

etimologismul dezlănţuit, care îndreaptă efortul mental exclusiv 
în direcția unei arheologii a sensurilor îngropate în cuvînt, ca și 
cum cuvintele ar parazita alte cuvinte, în serii succesive, ce 
nu-și mai pot identifica relația originară, nemediată, cu lucrurile 
lumii. Suspiciunea sa la adresa erudiţiei, a oricărei erudiţii, este 
încă mai radicală cînd are în vedere locvacitatea pură ce 
ambiționează să înalțe simple turnuri de cuvinte, sau mai 
degrabă cuvinte ca niște oglinzi care se reflectă exclusiv și reci- 
proc, după modelul decadenţei unei filologii mai vechi, precum 
la un Aulus Gellius sau la un Macrobius. 

Filozofarea pe cuvinte, așa de ne-cartesiană în spiritul ei, 
își are un capăt în această erudiție minoră, de cabinet, ce 
ambiţionează, mereu și exclusiv, definirea cuvintelor; și un alt 
capăt în etimologismul desfrînat, obsedat de descoperirea unor 
sensuri primare, originare, ale cuvintelor, împinse înspre o 
copilăriei a lor, mai frustă, mai genuină. Filozoful din specia 
aceasta - își sapă cuvintele, precum sapă un arheolog în 
căutarea unei identități a terenului în aparență așa de anonim. 
Un comentator mai recent, care scoate în evidență tocmai 
această alternativă cartesiană la o filozofie prea mult canto- 
nată în zona limbajului (Pierre-Allain Cahne, Un autre 
Descartes, le philosophe et son langage, Vrin, 1980, pag. 124 
et passim), acest universitar aduce aminte, tocmai prin con- 
trast, de imaginea lui Martin Heidegger pictată de Jean 
Paulhan în broșura La preuve par l'6tymologie, (Paris, Les 
Editions de Minuit, 1953), unde autorul faimoasei opere Sein 
und Zeit este acuzat că raționează ca o „piele roșie“, ca un săl- 
batic - deci, ca un retardat mintal ce nu se poate ridica pînă la 
abstracție, tocmai pentru că metafizica heideggeriană este „eti- 
mologisantă“. Căci din această perspectivă, o perspectivă cate- 
goric cartesiană, etimologismul este un soi mai nostim de 
calambur, ce nici nu are altă calitate decit aceea ce ține de 
plăcerea jocului de cuvinte. 

Ajunși în acest punct, trebuie să recunoaștem că afirmînd 
situarea lui Descartes la antipodul filozofiilor etimologisante și 
a acelora pentru care importantă este clasificaţia și definițiile, 
afirmînd deci aparteneţa lui la o categorie, pe care el o ilus- 
trează într-un mod neegalat, a acelora pentru care demersul 
filozofic operează cu cuvintele numai întrucît ele sînt simboluri 
ale lumii, ale obiectelor lumii, singurele acestea fiind reale, ade- 
vărate, afirmînd această contrapunere, această extrapolare, sîn- 
tem tocmai în măsură să simplificăm lucrurile pînă la a le 
împinge în neadevăr. Căci în cazul filozofului nostru realitatea 
nu este chiar într-atit de tranșantă, ci mai ambiguă, mai 
nuanțată. Radical în poziţii, în atitudini, Descartes este 
deopotrivă și omul bunului simţ, al fineţii și al nuanțelor. Va 
considera, desigur, că adevărul, odată identificat, este integral 
exprimabil, indiferent de cuvinte, accesibil pînă și femeilor ori 
turcilor (luaţi aceștia ca termen extrem de înstrăinare, de opaci- 
tate față de modul european de exprimare a adevărului*), ade- 
văr accesibil oricui pentru că este universal; odată existent, el 
există pentru absolut toată lumea, stă în puterea lui aceasta, și 
cuvintele nu au cum să-l împiedice. Dincolo însă de acestea, 
situația bilingvă, a principalelor opere cartesiene, ne impune 
cîteva observații. 

Mai întîi, să reținem că tocmai acest Descartes așa de refrac- 
tar filologiei și etimologiilor, trăind cu adevărată oroare 
apropierea obligată de ceata filologilor suedezi cu care îi fusese 
hărăzit să conviețuiască la curtea regală din Stockholm, deci: 
tocmai acest Descartes, atunci cînd scrie, indiferent dacă o face 
în latină sau în franceză, dă de-o parte semnificaţiile, uzuale la 
un moment dat, ale cuvintelor, eventualele lor sensuri termino- 





* „.„etego ita scripssi meam Philosophiam, ut ubique recipi possil, vel etiam 
apud Turcas, ne ulli offendiculo sim” - spune Descartes în L'entretien avec 
Burman, AT V 159, sau în editia lui Jean-Marie Beyssade, PUF, 1981, pag. 69) 

logice, şi are întotdeauna în vedere o presupusă accepțiune ori- 
ginară. Astfel încît oricare dintre versiuni am aborda-o, trebuie 
să ne înarmăm cu un dicționar etimologic, pregătiți să identi- 
ficăm o accepţiune originară a cuvîntului sau doar ceea ce pre- 
supune Descartes că este sensul primar al respectivului termen. 
În acest fel, realitatea lexicală se răzbună împotriva aceluia care, 
respingiînd accepțiunile speciale ale diferiților termeni, cade el 
însuși într-o istorie a cuvintelor. Vroind să le indentifice o 
eternitate a semnificaţiilor, el coboară tocmai în efemeritatea 
biografică a cuvintelor. Dar, să nu fiu înțeles greșit, cu toate că 
real acest etimologism camuflat, el nu este în măsură să 
influențeze înțelegerea textelor, să le distorsioneze sensurile. 
Tot la același nivel, al hainei lexicale a operei lui Descartes, 
vom observa că există o semnificativă apropiere între cele două 
idiomuri lingvistice întrebuințate de filozof, de parcă redactindu- 
și opera el s-ar situa pe un teren undeva la mijloc între cele două 
idiomuri. Bineînţeles că atunci cînd scrie în latină nu numai că 
face toate eforturile pentru a-și expurga stilul de galicisme, dar 
cere chiar ajutorul prietenilor pentru a ridica nivelul de latini- 
tate al scrisului său. Nu este însă mai puțin adevărat că latina sa, 
cum se întîmplă și cu ceilalți autori de texte în latină din acea 
epocă tirzie, epocă finală a limbii acesteia europene, latina sa, 
deci, este una simplificată mult, rigidă, deosebită flagrant de lati- 
na clasică. Nu mai puţin influențată, în sensul invers, de astă 
dată, al apropierii de latină, este franceza în care își redactează 
filozoful unele opere. Îndeosebi, două sînt nivelele la care se face 
vizibilă această apropiere de latină a francezei în care scrie 
Descartes. În primul rînd, arierplanul etimologic este cu deose- 
bire pregnant aici, în textele redactate în franceză, unde, pentru 
înțelegerea frazei cartesiene, cuvintelor de origine latină trebuie 
să le evocăm mereu semnificația pe care au avut-o pe cînd făceau 
încă parte din limba latină. Mai apoi, relevabilă este topica amplă 
ce amintește perioadele latine, cu sintaxa lor articulată de o mor- 

fologie mai bogată, o topică ce ritmează și fluxul gîndirii în 
franceză, al filozofului. Nu se poate pune problema efectuării în 
acest spațiu restrîns, al unei note introductive, a unei analize a 
stilului cartesian. Un lucru trebuie, totuși, subliniat în mod 
apăsat: nu cunoașterea limbii latine, nici a celei franceze - este 
importantă pentru străbaterea acestei opere, ci perfecta 
stăpînire a limbii cartesiene, un idiom sui-generis, indiferent în 
ce limbă este el translat. Baza lui, originea - îi stă în îndelun- 
gatul exercițiu pe care îl are filozoful cu exprimarea matematică 
îndeosebi, cu exprimarea rezultatelor din științele experimen- 
tale, în general. 1 se întîmplă și lui, desigur ca oricărui filozof 
autentic, să înainteze cu demersul cognitiv al operei sale pînă în 
marginea inexprimabilului, pînă acolo unde, spre pildă, un 
Platon odată ajuns, pentru a relata inefabilul, își lasă deoparte 
unealta stilului său de rînd, tehnic filozofic, și face uz de 
faimoasele sale mituri filozofice, așa de expresive. În ceea ce îl 
privește, Descartes se folosește de comparația amplă, de analogi- 
ile în structurarea arhitecturii cărora el se dovedeşte inegalabil. 
Insă acestea sînt situaţii limită, căci în mod curent el 
întrebuințează exprimarea sever personală, cu o singură ambiţie, 
trădată de un adevărat tic verbal: „...cu toată precizia vorbind...“ 
(Infra, p. 43), a vorbi cu toată precizia, a descrie lumea cu exacti- 
tate maximă, a releva în lume ceea ce este extrem de clar și 
extrem de distinct, a nu provoca prin cuvînt reverberații care să 
întensifice halourile ce ascund lumea, opacizînd-o iremediabil. 
Ci, după modelul matematicilor severe, să te străduiești mereu 
să supui universul la reducţiile abstracţiei, acesta este travaliul 
fundamental pe care și-l împune mintea cartesiană. El este insu- 
ficient? Desigur, dar care altul este mai eficient? Pariul cartesian 
se face tocmai pe adevărul acestei clarități. Și trebuie spus, de 
îndată, că e o altă demnitate, mai înaltă, aici în acest limbaj con- 
taminat de răceala matematicilor, față de exhibiționismul verbal, 
care pune cuvintele să vibreze înduioșător. 

Deci, cel care are a se preocupa de gîndirea lui Descartes 
trebuie să țină seama de apropierea, ba chiar întreţeserea dintre 
cele două versiuni, cea în latină și cea în franceză, pînă în zona 
aceasta quasi-neutră a unui limbaj matematizant, iar impera- 
tivul acesta este valabil pînă și atunci cînd, urmînd îndemnul, 
așa de explicit, așa de categoric, al lui Adrien Baillet, optăm pen- 
tru versiunea în franceză a textelor. Căci ambele versiuni, cu 
șanse discutabile - desigur , aparțin aceluiași autor, chiar și 
atunci cînd la versiunea a doua, cea definitivă - de fapt, a lucrat 
și un străin, un subaltern ca amplitudine a spiritului. Și apoi, să 
nu uităm că pentru cei vechi nu era tot atît de importantă origi- 
nalitatea, fondul prim, ireductibil, al autorului, expresia cea mai 
nemediată a personalității lui ascunse, a subconștientului pe 
care noi modernii îl prețuim atit de mult. Să ne amintim cu cîtă 
dezinvoltură un Shakespeare, spre pildă, ia lucrarea altuia și o 
rescrie. Să ne aducem aminte cum lucrau maeștrii picturii 
renascentiste, și de mai apoi chiar, cum divizau ei marile pînze 
lăsîndu-le școlarilor corvoada de a umple spațiile neînsemnate, 
pe cînd maeștrii puneau accentele finale, pictau doar obrazele, 
corijind căderea luminilor ce confereau organicitate, viață 
tabloului. Tot astfel Descartes, indiferent care dintre amicii sau 
dintre admiratorii săi - semnează versiunea a doua, cu numele 
sau numai cu inițialele, tot astfel filozoful este acela care inter. 
vine în final, chiar înaintea tiparului, și stabilește accentele, 
corectează nuanțele, definitivează chipul ultim, ireductibil al 
operei. Din acest motiv, opera îi aparține lui, și nu traducătoru- 
lui. Așa au judecat și cei doi editori: Charles Adam și Paul 
Tannery - care au cuprins în marea lor ediție deopotrivă prima 
versiune, ca și cea de-a doua: traducerea, deși munca ei brută a 
fost executată de altcineva. 

Așadar, în ceea ce privește Meditaţiile metafizice, avem 
două ediții originale, de fapt: trei, dintre care două în latină, 
prima la Paris, a doua la Amsterdam, cu faimosul Elzevier, după 

cum urmează: Renati Des-Cartes, Meditationes de prima 
philosophia, In qua Dei existentia et animae immortalitas 
demonstratur. Paris, Michel Soly, 1641; iar apoi, după numai 
un an, titlul se modifică astfel: Renati Des-Cartes, Meditationes 
de prima philosophia, In quibus Dei existentia, et animae 
humanae a corpore distinctio, demonstratur, Amsterdam, 
Elzevier, 1642. Cît despre versiunea franceză, apărută în 1647 
la Paris, ea poartă titlul Meditations mâtaphysiques touchant 
la premitre philosophie, dans lesquelles Pexistence de Dieu, et 
la distinction râelle entre l'âme et le corps de l'homme, sont 
demonstrâes. Traducerea în ceea ce privește cele șase meditații, 
căci ediția cuprinde ca și cea latină, dar nu chiar întocmai, 
Observațiile și Răspunsurile la observaţii, traducerea este sem- 
nată cu niște majuscule, care nu numai prescurtează un nume, 
dar îl și criptează oarecum: traduction frangaise par M. le 
D.D.L.N.S. (ceea ce se deconspiră în: Monsieur le duc de 
Luynes), de parcă în acest fel, pe lingă afirmaţiile exprese ale 
editorului în cuvîntul său la această ediție, se mai subliniază și 
în acest mod indiferența, neimportanța contribuției traducă- 
torului francez la realizarea acestei versiuni, versiune a cărei 
valoare am văzut ceva mai înainte în ce fel este apreciată de 
Adrien Baillet, care o judecă din poziția sa privilegiată, de ins în 
contact încă cu cei care l-au cunoscut pe filozof, și au colaborat 
cu el. Reproducînd tocmai acest text al versiunii franceze, 
Ferdinand Alqui6, autorul celei mai recente ediții ample a 
Operei filozofice a lui Descartes, îl caracterizează astfel: „Le 
texte francais que nous reproduisons peut donc passer pour un 
texte authentiquement cartesien“ (în: Descartes, Oeuvres 
philosophiques, Tome II. Edition de F. Alqui€, Garnier, Paris, 
1967, pag. 376). Mai este nevoie să adaug că în afară de a fi edi- 
tor, F. Alqui€ este deopotrivă unul dintre cei mai avizaţi comen- 
tatori ai filozofiei lui Descartes, dintre studiile căruia să 
amintim, tocmai în relație cu aceste Meditaţii metafizice, ampla 

lucrare fundamentală: La dâcouverte mâtaphysique de 
l'homme chez Descartes, PU.F,, 3e âdition, 1987. 

Dar, am urmat nu numai opinia lui F. Alqui€, conform 
căreia această traducere este un text autentic cartesian, ci am 
urmat și versiunea pe care o dă el textului în ediția citată 
(vol. II, pg. 383-505), întrucît aduce clarificări unor pasaje con- 
troversate ale textului, chiar prin raport cu ediția mare Adam 
și Tannery, la care toată lumea face referință (și a cărei 
paginaţie o menţionează și Alqui€ în marginea textului din 
ediția sa), ediţie care, și în noua variantă făcută cu sprijinul 
prestigiosului Centru Naţional de Cercetări Științifice, nu înlă- 
tură toate dilemele filologice pe care le pune acest text al 
Meditaţiilor metafizice. Cit despre titlul acesta, de: Meditaţii 
metafizice, el nu numai că este uzual, acceptat de toată lumea, 
însă chiar și ediţiile în latină, după cele cîteva texte introduc: 
tive: Scrisoarea adresată Sorbonei, Prefaţa, un Index, 
Synopsisul, vine apoi, înaintea textului celor șase meditații, 
titlul acesta și în latină: Meditationes Metaphysicae. Deci, îl 
putem considera ca fiind perfect îndreptățit chiar în forma 
aceasta: Meditaţii metafizice. 

Oricit de redundante aceste explicaţii, ele erau necesare toc- 
mai pentru că în limba română mai există o versiune a acestor 
Meditaţii, ea a urmat însă varianta în limba latină. Autorul ei, 
tînărul Constantin Noica, a procedat astfel în acord tocmai cu 
interesul său marcat nu pentru statutul ultim al ideilor carte- 
siene, cît pentru originalitatea lor primă, cu elaboraţia, cu spon- 
taneitatea în care s-au născut ideile în mintea filozofului. El era 
sensibil nu numai la idei ca expresie a amprentei ireductibile a 
personalității creatorului lor, ci îndeosebi la exprimarea lor, 
aceasta în totală deosebire de Descartes, cel așa de ostil 
retoricii, sofisticii de orice fel, preocupat de căutarea și de 
descoperirea adevărului și mult prea puțin și de expunerea lui. 
Or, în traducerea sa, tinărul Noica este infidel tocmai în raport 

cu acest spirit al textului originar, și - situîndu-se pe o poziție 
diametral opusă lui - se conformează stilului propriei 
personalităţi, a celei care se contura încă de pe atunci, a celei 
care avea să devină creatoarea Rostirii filozofice românești. 
Căci el nu traduce, ci mai degrabă murmură textul cartesian, 
rostogolind cu voluptate cuvintele, lăsindu-se amețit de sonori- 
tatea lor poetică. Cum să ne explicăm altfel faptul că insepara- 
bilitas (AT VII, 50), tradus cuminte în franceză cu l'insepara- 
bilit€ (AT IX, 40), devine la Noica nici mai mult, nici mai puțin 
decit... „nedespărțenia“ (Cf. Ren6 Descartes. Meditationes de 
prima philosophia, în românește după textul orginal, cu un 
rezumat, punct cu punct, al întîmpinărilor și răspunsurilor, pre- 
cum și un indice de Constantin Noica, București, 1937, pg.37). 

Și sînt, oare, aceste „dulci amăgiri“ altceva decit un sunet 
pur eminescian pe care îl împrăștie acest traducător original 
peste vastul pustiu matematizat al textului lui Descartes: „La fel 
cum un sclav, care se bucura, poate, de o închipuită libertate în 
somn, se teme să se deștepte, în clipa cînd își dă seama că 
doarme, și reînchide ochii încet, în mijlocul unor dulci amăgiri, 
- tot astfel recad, fără să vreau, în vechile păreri, și mă tem de 
a mă trezi, ca nu cumva odihnei celei blînde să-i urmeze o veghe 
grea, pe care s-o petrec nu în sînul unei lumini oarecare, ci 
printre întunecimile de nepătruns ale greutăților acum răsco- 
ljte“ (Tr. cit., p.17). 

Dar, nu vom realiza cît de personală, cît de a traducătoru- 
lui este frumusețea lexicală a unor atari fraze dacă nu vom ală- 
tura versiunile, pentru a le face mai evidente virtuțile specifice. 
Iată, fie și numai acest membru al unei fraze oarecare: „...et dein- 
ceps essem in culpa, si quod temporis superest ad agendum, 
deliberando consumerem“. (AT VII, 17) Ceea ce, prin nu se mai 
știe cită contribuţie a lui Descartes însuși, devine cu deplină 
fidelitate în franceză: „...que desormais je croirais commettre 
une faute, si j'employais encore ă deliberer le temps qu'il me 

reste pour agir.“ (AT, IX,13) ȘI, iată acum ce relief, ce încordare 
a fibrelor fiecărui cuvînt, prinde acest pasaj în varianta lui 
Noica: „... de aici înainte, aș păcătui dacă mi-aș măcina, stînd pe 
ginduri, bucata de timp ce-mi mai rămîne pentru făptuit“ (Tr. 
cit., p.13). Așadar essem in culpa deschide de-a dreptul teribila 
perspectivă a lui „aș păcătui“, temporis - devine „bucata de 
timp“, ad agendum se echivalează „pentru făptuit“, deliberando 
decade în „stînd pe ginduri“, iar consumerem este amplificat 
pînă la „mi-aș măcina“. Pretutindeni este o mărire a vrajei cuvin: 
tului, o sporire a expresivităţii, o tensionare a imaginii din text. 
Obligind cuvintele să vibreze astfel, traducătorul român este 
infidel spiritului din adînc al operei cartesiene, și niciodată 
literei ei propriu-zise. Căci în acest sens, al respectării literei 
care alcătuiește textul, el este mai fidel decit însuși Descartes, 
care revizuind versiunea franceză a lăsat să se miște, fie și infim, 
unele conture ale operei sale, îngăduindu-le nu o imprecizie, ci 
dimpotrivă: o mai dreaptă așezare. lată și un mic exemplu: 
„„.Sum igitur praecise tantum res cogitans, id est mens, sive ani- 
mus, sive intellectus, sive ratio...“ (AT VII,27). Ceea ce și devine 
mai apoi în limba franceză: ,...je ne suis donc, precisement par- 
lant, qu'une chose qui pense, c'est-ă-dire un esprit, un entende- 
ment ou une raison...“ (AT IX,21). Astfel, mens a devenit: un 
esprit, iar sive animus a dispărut. Nu însă și pentru tînărul 
Noica a cărui ambiţie filologică obligă textul să se transpună în 
românește cuvint cu cuvint: „...prin urmare sunt anume doar un 
lucru cugetător, adică un spirit, un duh, un intelect, o jude- 
cată...“ (Tr. cit., pag.20). Așadar, mens a devenit - în fond: în 
mod corect - „un spirit“, iar 3nimus - „un duh“, deci puțină 
tămiie, amirosind răsăritean, presărată peste text. Sînt, deci, un 
spirit sau un duh; sînt, deci, un spirit sau un suflet, pentru a ne 
retrage o clipă din slavofonia în care împinge Noica textul lui 
Descartes. Numai că autorul Meditaţiilor nu făcea nici o deose- 
bire între spirit și suflet, adică între spirit și duh, și chiar atrăgea 

atenţia filologilor pedanți, ce vor fi existînd și în secolul lui, că 
nu face nici o deosebire între spirit și suflet (sau: duh): „..que 
Pesprit, ou Pâme de homme (ce que je ne distingue point)...“ 
(AT.1X.10). 

În concluzie, nu s-ar putea spune că, în relația cu textul 
cartesian, tinărului Noica i-ar fi lipsit fidelitatea literală, ci con- 
statăm mai degrabă o nepotrivire funciară, o inadecvare ce urcă 
din fundamentele așa de diametral opuse ale celor două 
personalități ce se confruntă peste veac. Căci, cu adevărat, cu 
toată ampla lui strădanie, cu toate că, atunci, în tinerețe, își 
propunea, își impunea chiar, să fie cartesian,* cu toate că face 
traduceri din Descartes: Regulae ad directionem ingenii, 
Brașov, 1935; Meditationes de prima philosopbhia, București, 
1937; cu toate că scrie cu insistență despre Descartes, în: 
Concepte deschise în istoria filozofiei la Descartes, Leibniz și 
Kant. Buc., 1936; apoi: Vieaţa (sic!) și filozofia lui Ren€ 
Descartes, Biblioteca pentru toți, Buc., 1937; capitolul Ren€ 
Descartes în: Istoria filosofiei moderne, vol. I, de la Renaștere 
pînă la Kant, Omagiu prof. lon Petrovici, Buc., 1937, pag.189- 
226; și în fundamentalul capitol VII. Raționalismul și logica 
invenţiei, care încoronează substanţiala teză de doctorat, închi- 
nată „amintirii profesorului Nae lonescu...“,: Schiță pentru isto- 
ria lui Cum e cu putință ceva nou, Buc. 1940, cu toate acestea, 
Noica nu este și nici nu devine cartesian, handicapat iremedia- 
bil - în această tentativă - de un morb specific al cugetării 
românești: sensibilitatea față de virtuțile blestemate ale cuvin- 


* Nu altfel trebuie să întelegem portretul şarjat pe care i-l schitează chiar 
atunci unul dintre contemporanii mai apropiați: „Constantin Noica: băiatul 
cuminte, cu pantalonași scurţi, blond şi politicos (sărută măna la cucoane) al 
generatiei tinere. E geometru, fiindcă are cerc. /.../ Domnul C. Noica leșină, 
0ooo! Geometrie! 0ooo! Mathesis universală!“ (! Eugen Ionescu, Jurnal, reprodus 
în vol. Eu, Editie îngrijită de Mariana Vartic, Editura Echinox, Cluj, 1990, p. 173. 

tului. Căci sîntem cu toţii, chiar dacă în grade diferite, fii ai 
aceleiași sensibilități lingvistice, gata oricînd să sucombăm sub 
povara metaforelor, acoperiți de profuziuni de cuvinte, mede- 
lenizind fie și oricît de abstract. Ce poate fi mai semnificativ 
decit faptul că majoritatea cărților de „filozofie“, pe care Noica 
le-a publicat de-a lungul anilor, au fost mai întîi foiletoane prin 
publicaţii literare! Prin recul, v-aţi putea imagina Critica 
rațiunii pure sau Fenomenologia spiritului publicate în foile- 
toane săptăminale prin periodice, fie ele și oricit de presti- 
gioase? Pînă la urmă, aceasta este înfringerea, nu lipsită de 
aură, de glorie, a lui Constantin Noica, să scrie în loc de o spe- 
rată, ideală Mathesis universalis, doar această capodoperă, în 
felul ei, Rostirea filozofică românească. 

Așadar, există și deopotrivă nu există o chemare, o 
adecvaţie a personalităţii tinărului Noica la spiritualitatea carte- 
siană. Și dacă în pofida acestui contradictoriu atașament la 
cartesianism, filozoful român a consacrat atita timp și așa de 
mare efort transpunerii în românește a operei ginditorului 
francez, cit și exegezei acesteia - aceasta ne-o putem explica și 
ca rezultat al unui eveniment biografic mai deosebit. 

Identificăm acest miez de foc, care avea să orienteze intere- 
sul pentru filozofie al tinărului Noica, în seminarul ţinut de mult 
admiratul său profesor Nae Ionescu, în anii 1925-1927, seminar 
avind ca obiect comentarii la Descartes: Regulae ad directionem 
ingenii (vz. Menţiunea în Introducere la: Nae Ionescu, Istoria 
Logicei - al doilea curs, ediție anastatică, Librăria românilor din 
exil - Paris, 1989, p. XXIV, unde se sugerează existența unor 
însemnări ale profesorului rezultate de la acel seminar). Că acest 
seminar a însemnat mult pentru întreaga acea generaţie care se 
formează în jurul și sub influența profesorului Nae Ionescu, o 
dovedește și faptul că peste multe decenii, scriindu-și memoriile, 
Mircea Eliade avea să-și amintească de acel seminar cu un abia 
disimulat regret că nu la frecventat: „La seminar nu m-am 

înscris. Se comenta Regulae ad directionem ingenii, text care, 
pe atunci, nu mă interesa“ (Mircea Eliade, Memorii, Humanitas, 
1991, vol. I, pag. 113). Acestei mărturii îi pot fi alăturate și 
altele, dar mai semnificativ decit toate pare a fi faptul că tinărul 
Noica începe prin a traduce Regulae, iar studiul introductiv cu 
care își însoțește această traducere este dintre toate textele pe 
care le consacră el lui Descartes, cel mai riguros, cel mai infor- 
mat pe tema dată, cel mai temeinic muncit. Căci, în rest, e o 
grabă în tot ceea ce face filozoful român, cutare operă, sau mai 
exact: parte a operei - nu mai este tradusă, ci doar rezumată: 
punct cu punct, de parcă ar și putea fi rezumat sau povestit un 
text filozofic, mai apoi redactează sinteze popularizatoare ce 
amină indefinit adevărata carte despre Descartes, proiectul 
căreia este apoi abandonat definitiv. E o temă, un proiect care 
nu-i aparțin, sînt ale profesorului căruia din exces de zel îi și 
răpește tema, obsesia, proiectul. Tot astfel, cum mai tirziu, Emil 
Cioran scrie și publică La chute dans le temps (Paris, 1964) de 
parcă ar vrea să împlinească acea sperată operă naeionesciană: 
Căderea în istorie, pe care filozoful, mort prematur, nu a mai 
apucat să o scrie, și Noica se străduiește să i-o ia înainte profe- 
sorului său, și să scrie chiar el acea proiectată operă Descartes 
la care a visat și Nae Ionescu. Din această febrilitate juvenilă au 
rezultat mai degrabă precarități, demersuri provizorii, neîm- 
pliniri, iar de faptul acesta devenim încă o dată conștienți dacă 
comparăm textele lui Noica, cu acela, tot popularizator, al unui 
alt admirator al Profesorului, matematicianul Octav Onicescu 
(vz. cap. Descartes, în vol.: Octav Onicescu, Invăţaţi ai lumii, 
Albatros, 1975, pag. 128-162). Există în textul ilustrului mate- 
matician, cel care și-a încununat cariera științifică cu demersuri 
pentru edificarea unui proiect, prin excelență cartesian: mate- 
matizarea fizicii generale, există, deci, la Octav Onicescu o mai 
directă cunoaștere a textelor filozofului francez, cunoaștere 
extinsă și asupra corespondenței acestuia, pe care nu o mai 

citează precum Noica dintr-o sinteză monografică recentă, fie ea 
și oricît de bună, ci direct din cea mai autorizată ediție; apoi 
detaliile asupra epocii, a biografiei și a operei lui Descartes sînt 
culese toate din surse de gradul întii, ceea ce le conferă o 
prospețime, o expresivitate și o precizie - inexistente la tînărul 
Noica, cel grăbit să ajungă mai repede la întilnirea cu propria 
personalitate. 

Însă, aceasta este cu deosebire important: faptul că a existat 
o predilecție românească pentru filozofia lui Descartes, dovedită 
de preocuparea lui Nae Ionescu pentru această filozofie și pentru 
personalitatea autorului ei, preocupare ce ambiționa să se împli- 
nească într-o operă cu titlul Descartes* și care a ocazionat acest 
eveniment determinant în epocă: un seminar de analiză a 
Regulilor...; pentru această predilecție mărturisesc confirmator și 
stăruinţele tinărului Noica, ca și pătrunzătoarea aplecare, asupra 
operei și personalității filozofului francez, din partea eminentului 
profesor de matematică Octav Onicescu. În ceea ce-l privește pe 
Noica, două lucruri par a fi fost hotăritoare pentru ca patima lui 
cartesiană să se stingă tot atit de repede precum s-a și aprins, ele 
sînt: predilecția personală pentru dulcea otravă a cuvintelor, în 
detrimentul modului cartesian al exprimării prin simple simbo- 
luri, fără prea mare valoare în ele însele; iar pe de altă parte, încă 
și mai determinantă va fi fost presiunea secolului, un secol prin 
excelență anticartesian. Căci, în anul 1937, cînd tînărul Noica își 
publica și micromonografia dedicată vieții și operei filozofului 
francez, și traducerea Meditaţiilor, chiar atunci cea mai impor- 
tantă lucrare consacrată lui Descartes, ce se publica în Occident, 
mai întîi în germană și de îndată apoi și în franceză, era 
substanțialul studiu al lui Karl Jaspers (Descartes et la philoso- 
phie par..., Traduit de l'allemand par H. Polnow, Paris, Alcan, 
1938), în fond, cu tot tonul civilizat, cu aparențele de obiectivitate 





* Vezi amenintarea din linalul articolului Filosofia românească reprodus 
în Neliniştea metafizică, Editura FCR, 1993, pag. 105. 

ale textului, lucrarea unui detractor, radical pentru că obiecțiile 
lui urcă din principii. Nu se va ști niciodată în ce măsură Noica 
și-a părăsit preocupările pentru Descartes deoarece se atașase lui 
numai sub impulsul prestigiului profesorului Nae Ionescu a cărui 
hipnoză cartesiană îl cucerise pentru un timp, sau s-a îndepărtat 
de Descartes, în măsura în care și-a descoperit specificitatea 
personalității proprii, ori într-o altă măsură va fi contribuit să-l 
îndepărteze, de această pasiune a tinereții lui, presiunea secolu- 
lui, care a fost cu atita îndirjire anticartesian, chiar dacă eșuînd 
ulterior în toată această nedreaptă aversiune de principiu. 

Cît despre destinul filozofiei cartesiene pe teritoriul 
spiritualității românești, un lucru ar mai fi de menţionat. l-am 
auzit (sau am citit) nu o dată pe (sau la) unii dintre cei mai de 
seamă ierarhi sau teoreticieni ai ortodoxiei românești - criticîn- 
du-l pe Descartes, într-un context mai larg în care ei agresionau 
Europa occidentală, îndeosebi pentru spiritualitatea ei ce se 
înalță o dată cu Renașterea, identificîndu-se în aceasta o 
detaşare de credinţă, o revoltă a omului laic împotriva bisericii, 
o îndepărtare de Dumnezeu. Îndeosebi lui Descartes îi reproșau 
aceste mari spirite ale ortodoxiei că, prin instituirea deosebirii 
dintre spirit - res cogitans - și materie - res extensa, a provo- 
cat un clivaj ireparabil între laicitate și religie, între credința în 
Dumnezeu și știință. Argumentaţia lor cu privire la acest caz al 
lui Descartes este împrumutată cu deplină fidelitate de la filo- 
zoful Jacques Maritain: Trois Reformateurs, Luther-Descartes- 
Rousseau, Paris, Plon, 1925, și de același: La songe de 
Descartes, Corrâa, Paris, 1932. Însă, dacă neothomistul 
Maritain, în eforturile lui de restauraţie a doctrinei lui Thoma 
din Aquino, avea de ce să fie împotriva lui Descartes, pentru că 
acesta fusese unul dintre cei mai teribili, și oricum cel mai efi- 
cient dintre criticii scolasticii așa de înfeudate autorului Sumei; 
pe cînd, prin atașamentul lui Descartes față de augustinism și 
prin mai marea apropiere, în raport cu thomismul, a acestui 

augustinism de ortodoxie, teologii noștri ar trebui să se simtă 
mai aproape de Augustin, deci de Descartes, decît de Thoma, 
deci de Maritain. Dar poate că nu au apucat să facă acest calcul. 

În ceea ce-i privește, în critica lor, aceștia ignoră cit de mult 
opera lui Descartes, și cu deosebire metafizica lui, reprezintă 
împlinirea unei misiuni de restauraţie catolică, o antireformă și o 
antirenaștere. EI scrie faimoasele lui demonstraţii ale existenței lui 
Dumnezeu sub imperativul unei misiuni de a-i învinge pe necre- 
dincioși. Instituind, prin celebra disociere dintre suflet și trup, 
domeniul autonom al științei, el nu uită să-i condiționeze acesteia 
valabilitatea prin punerea ca premisă a axiomei existenței lui 
Dumnezeu. Prin faptul că abordează fie și în mod pozitivist, însă 
cu absolută libertate, domeniul științelor laice, omul de știință nu 
este prin aceasta un ateu. Este o prejudecată, pe cît de grosolană 
tot pe atit și de curentă în anumite medii teologale, convingerea 
aceasta că experimentatorul, raționalistul, pragmaticul - ar fi cu 
necesitate necredincioși. Dar, dacă celui care asaltează cu instru- 
mentarul științelor zonele de cunoscut i se poate întîmpla să nu 
aibă puterea de a accede pînă în zările înalte ale unor texte pre- 
cum cele ale unor Vasile cel Mare, Grigore de Nissa sau pseudo- 
Dionisie Areopagitul, de ce să nu-i concedem că își poate armoniza 
activitatea de cunoaștere și frecventarea Evangheliilor cu ajutorul 
unei metafizici precum este aceea a lui Descartes? 

Unul dintre cele mai nefaste clișee se încrîncenează în a sta- 
bili echivalențe și opoziții după care rațiunea este cu orice preț 
atee, iar credinţa se articulează exclusiv cu iraționalul. A existat 
desigur o cultivare a puterilor rațiunii de către iluminism, de 
către luciferici, precum a fost și o exaltare a rațiunii, pînă la 
culminaţia în delirul de a înlocui biserica cu templul rațiunii, pe 
timpul dominaţiei Revoluţiei franceze; dar cum se vede, fie și 
numai din aceste exprimări, era vorba mai degrabă de o rațiune 
fetișizată pînă la a fi transformată în irațional. Raționalismul 
este un fenomen istoric mult mai vast și mai temeinic, perioada 

exprimării lui conștiente a fost precedată de o îndelungată, se- 
culară perioadă de „incubație“. (Faptul a fost pus în evidență de 
un filozof de recunoscută originalitate, profesor prestigios de 
istoria filozofiei, care prin tot ceea ce a scris numai de simpatii 
cartesiene nu poate fi suspectat: Martin Heidegger. Der Satz 
vom Grund, Verlag Giinther Neske, Pfullingen, 1957. Aflăm, ast- 
fel, că raționalismul este însăși calea regală a filozofiei, încă de 
la presocratici o dată cu logosul heracliteic, la Platon, apoi la 
Aristotel, chiar dacă un principiu al rațiunii suficiente va fi 
exprimat numai mult mai tirziu, în opusculele lui Leibniz, prin 
faimoasa formulă Nihil est sine ratio; iar o lucrare de-sine-stătă- 
toare îi va consacra de abia Schopenhauer cu a lui Despre 
rădăcina cvadruplă a principiului rațiunii suficiente.) 

Acest alt mod, mai amplu și mai în adincime, de a înțelege 
rațiunea drept logos, deci drept dumnezeire a lumii întregi este 
în deplină concordanță cu ceea ce postulează însuși Descartes, 
ca o încununare a acestor meditații, atunci cînd în Meditaţia a 
șasea afirmă: „...per naturam enim, generaliter spectatam, nihil 
nuc aliud quam vel Deum ipsum, vel rerum creatarum coordi- 
nationem a Deo institutam intelligo...“ (AT.VII.80), ceea ce a fost 
mai apoi tradus în franceză, sub supravegherea și cu contribuția 
lui Descartes însuși, astfel: „Car par la nature, considere en 
general, je n'entends maintenant autre chose que Dieu mâme, 
ou bien l'ordre et la disposition que Dieu a etablie dans les 
choses cre€s“ (AT.IX.64). Avem aici o sinonimie cu trei termeni, 
cel puțin; ceea ce ne și îngăduie să operăm o corecție a modu- 
lui obișnuit de a vedea lucrurile, căci natura nu este lumea 
materială, creaţia lui Dumnezeu în întregul ei, ci este ordinea, 
dispunerea care s-a înstăpinit asupra acestei lumi prin voinţa lui 
Dumnezeu, s-a înstăpinit și se înstăpinește în fiece nouă clipă, 
orice modificare a acestei voințe divine antrenează după sine o 
prăbușire în neant a segmentului de lume căruia Dumnezeu 
nu-i mai acordă suport prin voinţa sa. Tot astfel natura umană 

nu este corpul omenesc propriu-zis, ci ordinea care îi conferă 
omului identitate, predispoziţiile specifice omului, bunul simț 
egal împărțit, rațiunea. Rațiunea care este însăși dumnezeirea 
înfășurînd lumea ca un văl, conferind lumii sens, deci viață, sus- 
trăgînd-o puterilor neantului. Rațiunea este însuși Dumnezeu, 
ca temei al lumii, ca termen ultim, ca termen limită, care 
deschide nesfirşirea și se face cu putință pe sine însăși, 
Dumnezeu pe care îl cunoaștem dar nu-l înțelegem, tot astfel 
precum atingem muntele, dar nu-l putem cuprinde cu braţele, 
cum putem face cu trunchiul unui copac: „Je dis que je le sais, 
et non pas que je le congois ni que le comprends; car on peut 
savoir que Dieu est infini et tout-puissant, encore que notre âme 
&tant finie ne le puisse comprendre ni concevoir: de meme que 
nous pouvons bien toucher avec les mains une montagne, mais 
non pas l'embrasser comme nous ferions un arbre, ou quelque 
autre chose que ce soit, qui n'excedât point la grandeur de nos 
bras: car comprendre c'est embrasser de la pensee, mais pour 
savoir une chose, il suffit de la toucher de la pensee“. (Scrisoare 
către Părintele Mersenne, 27 mai 1630(?). Acesta este adevăra- 
tul înțeles, cel din profunzime, al cartesianismului, și de aici 
rezultă caracterul misionar al acestei filozofii. 

Desigur, fericiți și preafericiți sînt cei ce pot crede în 
Dumnezeu cum au crezut sfinții, sau precum teologii - autorii 
marilor texte ale spiritualității creștine. Fericiţi cei care pot 
crede precum a crezut Pascal în Dumnezeu, cu atîta ardoare 
încît să-i provoace repulsie demonstraţia unui „oarecare Ren6 
Descartes“. Dar restul oamenilor, cei mulți, care stau pradă 
îndoielilor, rătăciți prin vasta lume laică, pe ei nu știința îi înde- 
părtează de religie, cum cred unii teologi naivi, robi ai 
prejudecăţilor. Căci știința adevărată și mare nu poate fi edifi- 
cată decit pe această premisă a existenței lui Dumnezeu, numai 
Dumnezeu ne asigură în fiecare clipă existența și ne garantează 
valabilitatea adevărului științelor omenești. Aceasta este una 

din principalele axiome cartesiene. Și tocmai pentru că se 
adresează celor pasibili de îndoială, și este metafizica lui 
Descartes atit de importantă. De altfel, poate fi ceva mai în spiri- 
tul Evangheliilor ca această strădanie de a-i aduce pe cei rătăciți 
la dreapta credință în Dumnezeu? Căci aceasta este ținta 
supremă a metafizicii lui Descartes, sub acest imperativ de 
conștiință a fost ea elaborată. 

O strălucită confirmare a vocației misionar-creștine a 
metafizicii cartesiene avem astăzi în îndirjirea cu care lovesc în 
Descartes, numai în Descartes, sau cu predilecție în Descartes - 
toate obscurantismele acestui sfirșit de veac și de mileniu: 
neospiritualiștii, scientologii, tremuricii, yoghinii rătăciți prin 
lume, practicanţii diverselor meditații cu pretenţii transcenden- 
tale, cavalerii apocaliptici ai noii ere, satanicii diverși, într-un 
cuvînt: iraționalismul înălțindu-se tenebros pentru a izbi în 
rațiune, deci: în ordinea lumii, în organicitatea cosmosului, în 
Dumnezeu. Și pentru a-și garanta victoria, au confecționat o 
fantoșă nu numai simplificatoare pînă la grotesc, dar și absurdă, 
pe care au botezat-o raționalism și Descartes, și s-au exersat 
îndelung, într-o luptă cu un simplu fals, dar care le poate da sen- 
timentul că înving omul și raționalitatea lui. Fie și numai 
această vecinătate cu lumea luciferică, ar trebui să-i facă să fie 
mai circumspecți pe toți antiraționaliștii ocazionali, pe toți duș- 
manii improvizați ai lui Descartes. 

Dincolo de toate acestea, întîlnirea noastră, a românilor, cu 
Descartes poate însemna însăși regăsirea filozofiei după peste 
patru decenii de beznă bolșevică. Deoarece, dacă este să ne 
întrebăm unde trebuie să reînnodăm astăzi, pentru a accede 
iarăși pe înălțimile la care cîndva se situa spiritualitatea 
românească, vom răspunde fără echivoc, înapoi, acolo la semi- 
narul consacrat de Nae Ionescu și studenţii lui analizei 
Regulilor... lui Descartes. Să-i întoarcem pe ei înșiși din drum, 
pe tinerii aceia superbi și mai năzdrăvani, să-i oprim din drumul 

spre Corabia verde, ori spre redacția Cuvîntului, să-i întoarcem 
la seminarul cartesian, unde să reluăm elaborarea acelui 
Descartes al lui Nae Ionescu, și toate traducerile și studiile 
admirabilului tînăr care a fost Constantin Noica, să le reluăm 
amplificîndu-le și aducîndu-le pînă la a le identifica cu spiritua- 
litatea noastră, a celor de azi, o spiritualitate în mod necesar 
cartesiană. 


DESCARTES 


MEDITAȚII METAFIZICE 


CĂTRE DOMNII 
DECANI ȘI PROFESORI 
AL SFINTEI FACULTĂŢI 
DE TEOLOGIE DIN PARIS 


Domnilor, 


Motivul care m-a determinat să vă prezint această lucrare 
este atit de întemeiat, iar atunci cind îmi veți cunoaște intenţia, 
sînt sigur că veți avea unul tot atit de întemeiat de a o lua sub 
protectia voastră, incit cred că, pentru a o face într-un anume 
fel demnă de aprecierea voastră, nu aș putea proceda mai bine 
decit spunindu-vă, în citeva cuvinte, ce mi-am propus să fac 
aici. Am considerat întotdeauna că aceste două probleme, cu 
privire la Dumnezeu și cu privire la suflet, sînt cele mai impor- 
tante dintre toate cele care trebuie să fie demonstrate mai 
degrabă cu argumentele filozofiei, decit cu ale teologiei: căci, 
cu toate că nouă, ăstora, care sintem credincioși, ne este indea- 
juns să credem prin religie că există un Dumnezeu, și că sufle- 
tul omenesc nu moare deloc impreună cu corpul; cu siguranță 
că nu pare posibil să poti vreodată să-i faci pe necredincioși să 
credă în adevărurile vreunei religii, și nici în aproape nici o 
virtute morală, dacă mai întii nu le sint dovedite aceste două 


lucruri prin intermediul rațiunii naturale. Și cu atit mai mult cu 
cit adesea în viata aceasta se oferă mai mari recompense pen- 
tru vicii decit pentru virtuţi, puține ar fi persoanele care să 
prefere ceea ce este drept față de ceea ce aduce foloase, dacă 
ele nu ar fi înfrinate nici de teama de Dumnezeu, nici de 
speranța unei alte vieţi. Și cu toate că este întrutotul adevărat 
că trebuie să credem că există un Dumnezeu, pentru că astfel 
ne învață Sfintele Scripturi, iar pe de altă parte că trebuie să 
credem în Sfintele Scripturi, pentru că ele sint de la Dumnezeu; 
și aceasta pentru că credința fiind un dar de la Dumnezeu, 
acela care ne dă harul pentru a putea crede multe alte lucruri, 
chiar el poate să ni-l dea și pentru a putea crede că el există: 
nu se va putea totuși oferi această explicaţie și necredin- 
cioșilor, căci ei ar putea să-și imagineze că prin aceasta se 
comite greșeala pe care logicienii o numesc Cercul vicios. 

Și zău că am ţinut seama că voi aceștia, Domnilor, dim- 
preună cu toţi teologii, sinteţi încredințaţi nu numai de faptul 
că existența lui Dumnezeu se poate dovedi cu ajutorul rațiunii 
naturale, ci și că se poate conchide din Sfinta Scriptură că 
cunoașterea lui este cu mult mai clară decit aceea pe care o 
avem cu privire la multe dintre lucrurile create, și că în fapt ea 
este atit de ușor de dobindit, încit cei care nu o au deloc, aceia 
sînt vinovaţi. Cum ni se și adeverește prin aceste cuvinte din 
Cartea Înţelepciunii, capitolul 13, unde se spune că ignoranţa 
lor nu le este deloc de iertat: căci dacă mintea lor a pătruns 
atit de în profunzime cunoașterea acestei lumi, cum este atun- 
ci cu putință ca ei să nu găsească cu o mult mai mare 
ușurință pe Domnul atotputernic? Și la Romani, în capitolul 
întii, se spune că sînt de neiertat. Și iarăşi, în același loc, prin 
cuvintele acestea: Ceea ce poate fi cunoscut despre 
Dumnezeu, pentru ei este de toată evidenţa, se pare căi sintem 

avertizaţi că tot ceea ce se poate şti despre Dumnezeu poate fi 
dovedit prin argumente, care nu este nevoie să fie căutate într- 
altă parte decit în noi înșine, și că spiritul nostru singur este în 
stare să ni le furnizeze. lată de ce am considerat că nu ar fi 
deloc deplasat ca să înfățișez aici prin ce mijloace se poate face 
aceasta, și ce cale trebuie urmată pentru a ajunge la 
cunoașterea lui Dumnezeu cu mai multă uşurinţă şi certitudine 
decit cele cu care cunoaștem lucrurile acestei lumi. 

lar în ceea ce privește sufletul, cu toate că multi au fost de 
părere că nu este ușor să-i cunoști natura, și unii chiar au 
îndrăznit să spună că argumentele oamenilor ne determină să 
credem că el moare o dată cu corpul, și că nu există nimic 
altceva decit singură Credința care să ne invete contrariul, cu 
toate acestea, și ținind seama de faptul că Conciliul de la 
Latran, ținut sub Leon X, in Sesiunea a 8-a, îi condamnă pe 
aceștia, și că el a ordonat în mod expres filozofilor creștini să 
răspundă argumentelor lor, și să întrebuinteze toate fortele 
spiritelor lor pentru a face cunoscut adevărul, am îndrăznit 
într-adevăr în această scriere să mă angajez tocmai la aceas- 
ta. În plus, ştiind că principala cauză, care face că mulți 
necredincioși nu vor deloc să creadă că există un Dumnezeu, și 
că sufletul omenesc este distinct de corp, constă în aceea că ei 
spun că pînă în prezent nimeni nu a putut demonstra aceste 
două lucruri; cu toate că eu nu sint deloc de părerea lor, ci că 
dimpotrivă eu susțin că aproape toute argumentele care au fost 
aduse de atitea mari personalităţi, privitoare la cele două 
probleme, sînt tot atitea demonstraţii, atunci cind sînt înțelese 
bine, și că este aproape imposibil să inventezi altele noi: astfel 
încit eu cred că nu poate fi făcut nimic mai de folos în filozofie, 
decit de a le investiga o dată cu toată curiozitatea şi cu mare 
grijă pe cele mai minunate și mai solide, și să le dispunem 


intr-o ordine atit de clară și de exactă incit de acum înainte să 
fie pentru toată lumea ca o certitudine că acestea sînt ade- 
vărate demonstraţii. Și în sfirșit, ținind seama de faptul că mai 
multe persoane au dorit aceasta din partea mea, persoane care 
au cunoștință de faptul că eu m-am preocupat de o anumită 
metodă cu care să rezolv tot soiul de dificultăți întilnite în 
Știință, metodă care nu este întrutotul nouă, dar nici nu există 
ceva mai vechi decit este adevărul, dar despre care ei știu că în 
alte imprejurări eu m-am folosit de ea cu destul succes; am 
considerat că este de datoria mea să întreprind ceva și în legă- 
tură cu acest subiect. 

Astfel că m-am zbătut din toate puterile mele să cuprind în 
acest tratat tot ceea ce s-ar putea spune. Aceasta nu inseamnă 
că am îngrămădit aici toate argumentele, oricit de diverse, ce 
pot fi invocate pentru a servi drept probă pentru subiectul nos- 
tru: căci nu am crezut niciodată că aceasta ar fi necesar, decit 
în eventualitatea că nu ar exista niciunul care să fie de netăgă- 
duit; dar eu am tratat numai despre primele și cele mai impor- 
tante, astfel incit îndrăznesc să le propun într-adevăr drept 
demonstraţii foarte evidente şi foarte sigure. Voi mai adăuga 
că ele sint astfel incit eu cred că nu mai există nici o altă cale 
pe care urmind-o spiritul omenesc să poată vreodată să 
descopere mai bune; căci importanța problemei și gloria lui 
Dumnezeu la care se raportează toate acestea — mă constring 
să vorbesc aici despre mine însumi cu ceva mai multă libertate 
decit. obișnuiesc. Cu toate acestea, oricită certitudine și 
evidentă aș descoperi în demonstrațiile mele, nu pot să fiu con- 
vins că toată lumea este capabilă să le ințeleagă. Dar, tot ast- 
fel precum în geometrie există unele care ne-au fost transmise 
de Arhimede, de Apollonius, de Pappus, și de alti citiva, care 
sînt acceptate de toată lumea ca fiind foarte sigure și foarte evi- 

dente, pentru că nu cuprind nimic ce, luat în considerare sepa- 
rat, să nu fie foarte ușor de cunoscut, și pentru că nu există nici 
un loc oricit de mic în care concluziile să nu se potrivească și 
să nu convină în mod temeinic premiselor; cu toate acestea, 
pentru că ele sint puțin cam lungi, și pentru că presupun un 
spirit în deplinătatea puterilor, ele nu sint pătrunse și înțelese 
decit de puţine persoane: la fel, cu toate că eu consider că cele 
de care mă folosesc eu aici, egalează, ba chiar depășesc 
demonstratiile din geometrie prin certitudinea și evidenţa lor, 
mi-e teamă totuși că nu vor putea fi în suficientă măsură 
înțelese de cei multi, atit pentru că şi ele sînt putin cam lungi, 
și depind unele de altele, cit şi în principal pentru că ele pre- 
supun pentru a fi înțelese un spirit cu desăvirșire liber de toate 
prejudecătile și care să se poată detașa cu ușurință de legătu- 
ra cu simţurile. Și într-adevăr nu se găsesc atiția în lume care 
să fie capabili de speculații metafizice, citi sint pentru cele de 
geometrie. Și în plus, mai există încă și această diferenţă că, în 
geometrie, fiecare fiind la curent cu opinia că nu se lansează 
nici o afirmatie căreia să nu îi corespundă o demonstrație 
certă, cei care nu sint deplin versaţi greşesc adesea, nu prin 
respingerea celor adevărate, cit îndeosebi prin încuviințarea 
demonstrațiilor greșite, pentru a da impresia că le înţeleg. Nu 
tot așa se întimplă și în filozofie, unde, fiecare crezind că toate 
afirmaţiile ei sint problematice, puțini mai sint aceia care se 
consacră căutării adevărului; ba chiar destul de mulți, dorind 
Să-și ciştige o reputaţie de spirite viguroase, nu se mai pre- 
ocupă de altceva decit să combată cu arogantă adevărurile 
cele mai evidente. 

Iată de ce, Domnilor, oricită forță ar putea să aibă argu- 
mentele mele, dacă nu le veti lua sub protectia voastră, întrucit 
aparțin filozofiei, nu sper ca ele să producă un prea mare efect 


asupra spiritelor care și-ar da silința. Dar prestigiul pe care 
toată lumea îl acordă instituţiei voastre fiind atit de mare, iar 
numele Sorbonei de atita autoritate, încit nu numai în ceea ce 
priveşte Credinţa, îndată după sfintele Concilii, nu s-a supus 
nimeni niciodată atit de mult niciunei alte instituţii, ci chiar şi 
privitor la filozofia omenească, oricine fiind convins că nu este 
cu putință să găsești într-altă parte mai multă temeinicie și 
cunoaștere, nici mai multă prudenţă și integritate pentru a-ţi 
forma o părere; în acest sens nu mă indoiesc deloc, că veti 
binevoi să acordaţi atita grijă acestei scrieri, incit să vreți ca 
mai întii să o corectaţi; căci fiind conștient nu numai de 
imperfecțiunea mea, ci de asemenea şi de ignoranta în care mă 
aflu, n-aş îndrăzni să vă garantez că nu cuprinde nici o 
greșeală; apoi după ce îi veti fi adăugat lucrurile care ii 
lipsesc, le veti fi desăvirșit pe cele care nu sînt încă perfecte, și 
vă veţi fi luat voi înșivă osteneala de a da o explicatie mai 
amplă în acele locuri în care veți considera că este necesară, 
sau cel puţin să mă avertizaţi pentru ca să împlinesc eu însumi 
lucrul respectiv, şi în sfîrșit, după ce demonstratiile, prin care 
eu dovedesc că există un Dumnezeu și că sufletul omenesc este 
diferit de corp, vor fi fost îmbunătăţite în privința clarității și a 
evidenţei, pină unde sînt sigur că pot fi înălțate, în așa fel încit 
să poată fi considerate drept demonstraţii de o extremă exacti- 
tate, atunci să vreți să declaraţi chiar aceasta, și să o 
mărturisiți public: nu mă îndoiesc deloc, spun eu, că, dacă 
aceasta se întimplă, toate erorile și opiniile neîntemeiate, care 
au existat vreodată în legătură cu aceste două probleme, vor fi 
înlăturate de îndată din mintea oamenilor. Căci adevărul îi va 
face pe toti învățații și oamenii sprinteni la minte să subscrie la 
aprecierea făcută de voi; iar autoritatea vostră îi va determina 
pe atei, care sint de obicei mai aroganți decit savanții și decit 


cei cu dreaptă judecată, să se lepede de spiritul lor de 
contradicție, sau poate chiar să susțină ei înșiși argumentele pe 
care le vor vedea că sint acceptate de toate persoanele cu 
mintea sănătoasă drept demonstraţii, aceasta de teama de a nu 
fi consideraţi că le lipsește inteligenta; și, în sfirșit, toti ceilalți 
se vor preda fără probleme în fata atitor mărturii, încit nu va 
mai exista nimeni care să îndrăznească a se îndoi de existența 
lui Dumnezeu, și de distincția reală şi veritabilă dintre sufletul 
omenesc și corp. 

Vă rămine acum vouă să judecaţi folosul pe care l-ar pro- 
duce această incredere, o dată ce ea ar fi bine stabilită, vouă, 
celor care vedeți dezordinea pe care o produce îndoiala în 
privinta ei; dar ru este cazul să am eu mai multă bunăvoință de 
a recomanda și mai mult cauza lui Dumnezeu și a Religiei — 
vouă, celora care le-aţi fost întotdeauna cele mai ferme 
coloane de sprijin. 


PREFAȚA AUTORULUI 
CĂTRE CITITOR 


M-am mai ocupat de aceste două probleme, a lui Dumnezeu și a 
sufletului omenesc, în Discursul în franceză pe care l-am scos la 
lumină, în anul 1637, cu privire la metoda de a-ți conduce mai bine 
rațiunea și a căutării adevărului în ştiinţă; neavînd atunci intenția de a 
trata temeinic lucrurile, ci numai în treacăt, cu scopul ca prin ecoul 
stîrnit să aflu în ce fel va trebui să le tratez mai apoi: căci mi s-a părut 
întotdeauna că ele sînt de o atare importanță, încît am considerat că se 
cuvine să nu te preocupi de ele doar o singură dată: iar calea pe care 
am urmat-o pentru a le explica este atît de puţin bătătorită, și atît de 
departe de drumurile obișnuite, încît nu mi s-a părut că ar fi fost util să 
o înfățişez în franceză, și într-o expunere care să poată fi citită de toată 
lumea, de teama ca nu cumva mințile debile să-și închipuie că le-ar 
putea fi îngăduit să încerce această cale. 

Însă, întrucît în Discursul asupra metodei i-am rugat pe toți cei 
care vor găsi în scrierile mele vreun lucru care să merite a fi cenzurat să- 
mni facă favoarea de a mă încunoştința, cum nu mi s-a obiectat nimic mai 
remarcabil decît două lucruri în legătură cu ceea ce am afirmat tocmai 
cu privire la aceste două probleme, înainte de a întreprinde o explicaţie 
a lor mai exactă, vreau să le răspund chiar aici și în puţine cuvinte. 

Primul lucru obiectat are în vedere faptul că spiritul omenesc, 
reflectînd asupra lui însuși, nu se cunoaşte ca fiind altceva decît un 
lucru care gândește, iar din acest fapt nu urmează cu necesitate că natu- 

ra lui sau esența lui nu constă decît numai din aceea că gîndeşte; în aşa 
fel încît acest cuvînt numai exclude toate celelalte lucruri care poate 
că ar putea fi de asemenea spuse că ar aparține naturii sufletului. 

Obiecţie la care eu răspund că în împrejurarea dată nu a fost deloc 
intenția mea de a le exclude în conformitate cu ordinea adevărului 
acelui lucru (despre care eu nici nu tratam atunci), ci numai după 
ordinea gîndirii mele; în așa măsură încît părerea mea era că eu nu 
cunosc nimic decît că sînt ceva ce gîndeşte, sau ceva ce are în sine 
facultatea de a gîndi. |nsă, mai tîrziu voi arăta cum, din aceea că eu nu 
cunosc nimic altceva care să aparțină spiritului meu, urmează că nici 
nu există nimic altceva care să-i aparțină în fapt. 

Al doilea, presupune că din aceea că eu am în mine ideea a ceva 
cu mult mai perfect decît sînt eu însumi — nu urmează că această idee 
este mai perfectă decît mine, și cu atît mai puţin că există ceea ce este 
reprezentat prin această idee. 

Dar, eu răspund că aici, în acest cuvînt idee, există un echivoc: 
căci, fie că poate fi luat într-un mod material ca o operaţie a minții 
mele, și în acest sens nu se poate spune că ea este mai perfectă decît 
mine; fie că el poate fi luat într-un mod obiectiv drept lucrul care este 
reprezentat prin această operație, lucru care, chiar dacă nu se pre- 
supune deloc că există în afara minţii mele, poate totuși — datorită 
esenței lui — să fie mai perfect decît mine. Însă, în cuprinderea acestui 
tratat, voi arăta în mod mai amplu cum, numai din faptul acesta că eu 
am în mine ideea unui lucru mai perfect decît mine, urmează că acest 
lucru există cu adevărat. 

Mai mult, cu privire la această materie am văzut încă alte două 
scrieri destul de ample, dar care nu combat atît argumentele mele, cît 
concluziile pe care le-am tras, și fac aceasta folosind argumente luate 
din locurile comune ale ateilor. Dar nu vreau deloc să le răspund aici 
de teamă că în acest caz ar trebui ca mai întîi să le expun, apoi întrucît 
acest soi de argumente nu pot produce nici o impresie asupra minții 


Il 


acelora care au înțeles bine demonstrațiile mele, apoi și deoarece 
capacităţile de a judeca ale celor mai mulți sînt atît de slabe și de lip- 
site de cumpătare încît cele mai adesea mai degrabă se lasă convinși de 
primele impresii pe care şi le fac în legătură cu un lucru oarecare, oricît 
ar putea fi ele de false și de îndepărtate de dreapta judecată, decît dee 
combatere solidă și veritabilă însă înțeleasă doar ulterior. 

Voi spune doar la modul general că tot ceea ce zic ateii, pentru a 
combate existența lui Dumnezeu, depinde întotdeauna fie de faptul că 
sînt presupuse în Dumnezeu simțăminte omenești, fie de faptul că se 
atribuie spiritelor noastre atita forță și înțelepciune încît noi să avem 
într-adevăr trufia de a vrea să determinăm și să înțelegem ceea ce 
Dumnezeu poate și trebuie să facă; astfel că tot ceea ce ei spun nu ne 
va produce nici o dificultate, cu condiţia doar ca să ne reamintim că 
trebuie să considerăm spiritele noastre ca fiind lucruri finite și limitate, 
iar pe Dumnezeu ca fiind o fiinţă infinită şi incomprehensibilă. 

Acum, după ce am identificat în suficientă măsură atitudinea 
oamenilor, pornesc iarăși să tratez despre Dumnezeu și despre sufletul 
omenesc, şi în același timp să pun bazele filozofiei prime, dar fără să 
mă aştept la nici o laudă din partea vulgului, și nici nu sper că îmi va 
fi citită cartea de prea mulți. Ba dimpotrivă, nu voi sfătui pe nimeni 
niciodată să o citească decît pe acei care vor avea ambiția să mediteze 
împreună cu mine în mod serios, şi care au puterea de a-și detașa spir- 
itul de frecventarea simţurilor și de a și-l elibera deplin de tot soiul de 
prejudecăţi; inşi despre care nu știu decît că prea sînt în extrem de mic 
număr. lar cît despre cei care, fără a se îngrijora prea mult de ordinea 
demonstrațiilor mele şi de legătura dintre ele, se vor amuza să epi- 
logheze asupra fiecăreia dintre părți, cum fac atîţia alţii, aceia, zic eu, 
nu vor avea mare folos de pe urma lecturii acestui tratat; și cu toate că 
vor găsi poate ocazia de a înțepa în cîteva locuri, cu mare dificultate 
vor putea ei să obiecteze ceva constrîngător şi care să fie demn de 
răspuns. 

Și cu atît mai mult cu cît nu promit nimănui că îi voi da satisfacţie 
dintru început, și că nu mă consider ca fiind în stare de mai multe decît 
cred că pot prevedea tot ceea ce ar putea constitui dificultatea 
fiecăruia, voi expune mai întîi în aceste Meditaţii chiar gîndurile 
datorită cărora m-am convins că m-am înălțat pînă la o sigură şi evi- 
dentă cunoaștere a adevărului, cu scopul de a vedea dacă, prin inter- 
mediul acelorași gînduri care m-au convins pe mine, tot la fel îi voi 
putea convinge și pe alții, și, după aceasta, voi răspune obiecțiilor care 
mi-au fost făcute de persoane avînd inteligenţă şi o concepție, cărora 
eu le-am trimis Meditaţiile mele pentru a fi examinate înainte de a le 
fi dat la tipar, căci mi-au fost făcute într-un număr atît de mare și sînt 
atît de diferite, încît îndrăznesc să mă asigur că altcuiva îi va fi dificil 
să-mi propună vreuna, care să fie importantă, şi care să nu fi fost atin- 
să aici deloc. 

Din acest motiv îi implor pe cei care doresc să citească aceste 
Meditaţii să nu-și formeze nici o părere înainte ca mai întîi să nu-și fi 
dat osteneala de a citi toate aceste obiecţii şi răspunsurile pe care i 
le-am dat. 


EDITORUL 
CĂTRE CITITOR 


Satisfacțiile pe care pot să le promit tuturor persoanelor 
inteligente, ca recompensă a lecturării acestei cărţi, atit din 
partea autorului cît și a traducătorilor ei, mă obligă să fiu 
atent pentru ca printr-o sporită grijă să-l mulțumesc pe cititor 
și din partea mea, de teamă ca nu cumva toată dizgraţia lui 
să cadă numai asupra capului meu. Mă străduiesc deci să-i 
dau satisfacţie, și prin grija mea pentru toată această tipări- 
tură, şi prin această scurtă lămurire prin care trebuie să-l 
avertizez aici despre trei lucruri, care — după cunoștința mea 
- sînt mai deosebite, și care îi vor fi de mare folos. Primul este 
să lămuresc care a fost intenția autorului, cînd a publicat 
această lucrare în latină. Al doilea, să explic cum și de ce 
apare astăzi tradusă în franceză; iar al treilea, să arăt care 
este calitatea acestei versiuni. 

I. — Atunci cînd autorul, după ce a conceput în mintea sa 
aceste Meditaţii, s-a hotărit să le împărtășească publicului, a 
făcut aceasta atit de teamă că procedind altfel ar fi înăbușit 
vocea adevărului, cit şi cu intenția de a le supune la verifi- 
carea de către toți învățații; și, în acest scop, a vrut să le vor- 
bească în limba lor, şi în conformitate cu modul lor, și astfel 


și-a concentrat în latină toate gindurile, şi în conceptele speci- 
fice scolasticii. 

Intenţia sa nu a fost deloc înșelată, căci cartea sa a fost 
pusă în discuție în toate tribunalele filozofiei. Obiecţiile ală- 
turate acestor Meditaţii o mărturisesc îndeajuns; și arată cit se 
poate de bine că savanții acestui secol şi-au dat osteneala de 
a examina cu asprime teoriile lor. Nu este treaba mea să judec 
cu cit succes, pentru că eu sînt acela care le-am prezentat alto- 
ra pentru ca ei să fie judecătorii. În ceea ce mă privește, îmi 
este suficient să cred, și să-i asigur și pe alții, că atiția mari 
oameni nu s-au ciocnit între ei fără a produce destul de multă 
lumină. 

II. — Între timp, acestă carte a trecut din universități în 
palatele celor mari, și astfel a căzut în mîinile unei persoane 
de o conditie cu totul remarcabilă. După ce a citit Meditaţiile, 
și le-a judecat ca fiind demne de reputatia sa, şi-a luat oste- 
neala de a le traduce în franceză; fie pentru că a vrut în acest 
mod să facă aceste notiuni atit de noi să fie mai convenabile 
și mai familiare; fie că nu a avut nici o altă intenţie decit aceea 
de a-l onora pe autor cu o atit de agreabilă mărturie a stimei 
sale. De atunci, o altă persoană, de o tot așa de mare valoare, 
nu a vrut să lase imperfectă această lucrare atit de perfectă, 
totuși, în felul ei, şi pășind pe urmele acelui senior, a transpus 
în limba noastră obiecțiile care urmează Meditaţiilor o dată cu 
răspunsurile care le însoțesc; considerind în mod judicios că, 
pentru multe persoane, franceza nu va face ca aceste Meditaţii 
să fie mai inteligibile decit au fost în latină, dacă ele nu vor fi 
însoțite de obiecții, și de răspunsurile ce li s-au dat, care sînt 


ca niste adevărate comentarii. Fiind avertizat asupra sortii 
norocoase a unora și a celorlalte dintre aceste texte, autorul 
lor nu numai că a consimţit, dar chiar și-a dorit, și i-a rugat pe 
acești domni, să fie de acord ca versiunile lor să fie tipărite, 
aceasta cu atit mai mult cu cit și-a dat seama că Meditaţiile sale 
au fost întimpinate și acceptate cu oarecare satisfacție, de un 
mai mare număr dinlre aceia care nu se ostenesc deloc cu filo- 
zofia scolastică, decit dintre aceia care i se consacră. Astfel, 
așa cum a publicat prima lor tipărire în latină din dorința de 
a găsi contrazicători, el a considerat că aceasta a doua în 
franceză o datorează favorabilei primiri din partea atitor per- 
soane, care, savurind deja noile teorii, par a fi dornice să le fie 
îndepărtate și limba și izul ce amintesc scolastica, pentru a fi 
mai conforme cu pretentiile lor. 

III. — Se va resimți pretutindeni în această versiune atit 
de multă justete, și atita religiozitate, tocmai pentru că nicio- 
dată ea nu s-a îndepărtat de sensul dat de autor scrierii sale. 
Îi pot da cititorului toate asigurările legate de aceasta, bazin- 
du-mă doar pe cunoașterea pe care o am despre lumina spiri- 
tului acestor traducători, care nu și-au asumat cu prea multă 
ușurință acestă sarcină. Dar în ceea ce mă privește mai am 
încă un motiv care îmi conferă un plus de siguranță, motiv ce 
constă în faptul că aceștia (așa cum și era corect) i-au rezer- 
vat autorului dreptul de revizie și de corectură. lar el s-a 
folosit de acest drept, dar pentru a se corecta pe sine însuşi 
mai degrabă decit pe ei, și doar pentru a-și limpezi propriile 
gînduri. Vreau să spun că dind peste anumite pasaje unde i 
s-a părut că nu le-a redactat destul de limpede în latină încit 


să fie accesibile la tot felul de persoane, a vrut să le facă mai 
explicite prin cîte o mică schimbare, ce va fi repede identifi- 
cată confruntind versiunea franceză cu cea latină. În toată 
această lucrare, cea mai mare bătaie de cap le-au dat tra. 
ducătorilor situaţiile în care au dat peste mulțimea de cuvinte 
de specialitate, care fiind grosolane și barbare chiar și în lati- 
nă, sînt cu atit mai mult așa în franceză, limbă care este mai 
putin liberă, mai puțin îndrăzneață, și mai puțin deprinsă cu 
acești termeni ai scolasticii; cu toate acestea ei nu au cutezat 
să-i omită, căci în acest caz ar fi trebuit să schimbe și sensul 
textului, acțiune ce le era interzisă chiar de calitatea de 
interpreți pe care tocmai și-o luaseră: pe de altă parte, cînd 
această versiune a trecut pe sub ochii autorului, el a găsit-o 
atit de bună încit nu a vrut nicidecum să-i schimbe stilul, oprit 
de la aceasta, și de modestia sa, și de stima pe care o datora 
traducătorilor săi; astfel că datorită unei deferențe reciproce, 
nimeni nu le-a îndepărtat, ele răminind în acestă lucrare. 

Voi adăuga acum, dacă imi este permis, că această carte, 
conținind meditații de o extremă libertate și care acelora ce 
nu sînt obișnuiți cu speculaţiile metafizice pot să le pară a fi 
chiar extravagante, nu va fi nici folositoare, nici agreabilă citi- 
torilor care nu își vor putea întrebuința inteligența, cu destulă 
atenţie, la ceea ce ei citesc, nici nu vor fi în stare să se abțină 
de la a o judeca înainte de a o fi examinat suficient. Dar, prin 
punerea unui obstacol atit de mare în calea vinzării cărții 
mele, prin această așa de largă neincludere a atitor persoane 
față de care o estimez ca nefiind potrivită, mi-e teamă să nu 
cumva să mi se reproşeze că depășesc limitele meseriei mele, 


sau chiar că nu mi-o cunosc deloc. Mai bine tac, deci, și nu 
mai pun lumea pe fugă. Dar mai înainte, mă mai simt încă 
obligat să avertizez cititorii, ca la lectura acestei cărți să 
depună un plus de nepărtinire și de blindete; căci, nu-și vor fi 
avut nici un folos, şi nici o dreaptă apreciere a cărții, dacă se 
vor apropia de ea cu acea proastă dispoziție și cu acel spirit 
de a contrazice cu orice pret pe care le au numeroase per- 
soane care nu citesc decit pentru a contesta, și care mărturi- 
sind că sint în căutarea adevărului, pare că le este teamă ca 
nu cumva să-l și găsească, căci în chiar clipa în care le apare 
cea mai mică umbră a lui, se străduiesc să-l combată, şi chiar 
să-l distrugă. 

Ea trebuie citită fără părtinire, fără pripeală, și doar cu 
intenția de a te instrui; dăruind autorului ei mai întîi un spir- 
it de Școlar, pentru a ţi-l lua mai apoi și pe acela de Cenzor. 
Această metodă este atit de necesară pentru această lectură, 
încit pot să o numesc cheia cărții, fără de care nimeni nu o va 
putea întelege bine. 


REZUMATUL CELOR ȘASE MEDITAȚII 
CARE URMEAZĂ 


În prima, scot în evidență argumentele datorită cărora putem 
să ne îndoim în general de toate lucrurile, și în special de 
lucrurile materiale, cel puțin atîta timp cît nu avem deloc alte 
fundamente în științe, decît acelea pe care le-am avut pînă în 
prezent. Deci, cu toate că utilitatea unei îndoieli atît de generale 
nu ne este evidentă dintru început, ea este totuși în acest caz 
foarte mare, pentru că ne eliberează de tot soiul de prejudecăţi, 
și ne pregăteşte o cale foarte uşoară pentru a obișnui spiritul nos- 
tru să se detașeze de simţuri, și, în sfîrşit, prin aceea că ea face 
să nu mai fie cu putinţă să mai putem avea vreo îndoială, în legă- 
tură cu ceea ce vom descoperi după aceea că este adevărat. 

Într-a doua, spiritul, care — folosindu-se de propria sa liber- 
tate — presupune că toate lucrunile, de a căror existenţă are fie și 
cea mai mică îndoială, nu există deloc, acel spirit recunoaște că 
totuşi este absolut imposibil ca el însuși să nu existe. Ceea ce 
este și de o foarte mare utilitate, cu atît mai mult cu cît prin acest 
mijloc el face cu ușurință deosebirea a ceea ce îi aparține lui, 
adică cele ale naturii intelectuale, de acelea care aparţin corpu- 
lui. Dar, deoarece se poate întîmpla ca unii dintre cititori să 
aștepte de la mine să dau în chiar locul acesta argumente care să 
dovedească nemurirea sufletului, consider că trebuie să-i previn 
acum, că, străduindu-mă să nu scriu în acest tratat nimic care să 

nu se fi bazat pe demonstratii foarte exacte, m-am văzut obligat 
să urmez o ordine asemănătoare cu aceea pe care o folosesc 
geometrii, în sensul enumerării tuturor datelor de care depinde 
axioma în căutarea căreia ne aflăm, înainte de a trage cea mai 
neînsemnată concluzie. 

Deci, înainte de a cunoaște nemurirea sufletului, primul și 
principalul lucru care se impune — este formarea unei concepții 
clare și neechivoce, şi în întregime deosebită de toate concepțiile 
pe care le-am putea avea despre corp: ceea ce tocmai am făcut 
în locul acela. În afară de aceasta, este necesar să se știe că toate 
lucrurile pe care le concepem în mod clar și distinct — sînt ade- 
vărate, potrivit cu felul în care le concepem: ceea ce nu a putut 
fi demonstrat înaintea Meditaţiei a patra. În plus, trebuie să 
avem o concepție distinctă asupra naturii corporale, concepție 
care se formează, o parte în Meditaţia a doua, și cealaltă parte 
într-a cincea și a șasea. Și în sfîrșit, din toate acestea se impune 
concluzia că lucrurile pe care le concepem în mod clar și distinct 
ca fiind substanţe diferite, așa cum sînt concepute spiritul și cor- 
pul, acelea și sînt în fapt substanţe diferite, și realmente distincte 
unele de altele; şi aceasta este concluzia pe care o vom trage în 
Meditaţia a șasea. Și tot acolo, se va confirma aceasta din faptul 
că nu concepem nici un corp, decît ca fiind divizibil, pe cînd 
spiritul, sau sufletul omului, nu poate fi conceput decît ca fiind 
indivizibil: căci, de fapt, nu putem concepe jumătatea nici unui 
suflet, așa cum putem face cu cea mai mică parte a oricărui corp; 
astfel că naturile lor nu sînt identificate doar ca fiind diferite, ci 
într-un anume fel chiar contrarii. Așadar, trebuie să se știe că în 
tratatul de față nu m-am angajat să spun nimic în plus, atît pen- 
tru că aceasta este suficient pentru a demonstra cu destulă clari- 
tate că putrezirea corpului nu are drept consecință moartea sufle- 
tului, și astfel dau oamenilor speranța unei a doua vieți de după 

moarte; cum și pentru că premisele, din care se poate trage con- 
cluzia nemuririi sufletului, depind de clarificarea întregii fizici: 
mai întîi, pentru a ști că în general toate substantele, adică (toate) 
lucrurile care nu pot exista fără să fie create de Dumnezeu, sînt 
prin natura lor incoruptibile, și — dacă ele nu sînt prefăcute în 
neant de însuşi Dumnezeu, cel care vrea în acest caz să le retragă 
ajutorul lui obișnuit — atunci nu pot să înceteze de a fi niciodată. 
Și apoi, pentru a remarca faptul că, luat în general, corpul este o 
substanță, și, din această cauză, nici el nu dispare deloc; ci, că 
trupul omenesc, în măsura în care diferă de alte corpuri, nu este 
format și compus decît dintr-o anumită configurație de membre, 
şi din alte accidente asemănătoare: iar sufletul omenesc, dim- 
potrivă, nu este deloc compus din nici un accident, ci este o 
substanță pură. Căci, rămîne, totuși, întotdeauna același suflet, 
cu toate că se schimbă toate accidentele lui, de exemplu: că el 
concepe anumite lucruri, că vrea altele, că le simte pe altele etc.; 
pe cînd corpul omenesc nu mai este același chiar şi numai din 
momentul în care se schimbă înfățișarea vreunora dintre părțile 
lui. De unde se trage concluzia că corpul omenesc poate pieri cu 
ușurință, dar că spiritul, sau sufletul omului (ceea ce eu nu 
deosebesc deloc), este nemuritor prin natura lui. 

În Meditaţia a treia, mi se pare că am explicat destul de pe 
larg argumentul principal de care mă folosesc pentru a dovedi 
existenţa lui Dumnezeu. Cu toate acestea, pentru ca spiritul citi- 
torului să se poată abstrage de la simțuri mai cu ușurință, n-am 
vrut să mă folosesc în acest pasaj de nici o comparație împru- 
mutată de la lucrurile corporale, astfel încît poate că au rămas 
multe obscurități, care — așa cum sper — vor fi în întregime 
limpezite în răspunsurile pe care le-am dat obiecţiilor care mi-au 
fost propuse după aceea. Precum, de exemplu, este destul de 
dificil să înţelegi că ideea unei ființe perfecte în mod suveran, 

idee care se află în noi, conţine atita realitate obiectivă, că adică 
participă prin reprezentare la atîtea grade de existență şi de 
perfecțiune, încît ea trebuie în mod necesar să descindă dintr-o 
cauză perfectă în mod suveran. Dar voi lămuri deplin aceasta în 
răspunsurile la obiecţii, printr-o comparație cu o maşinărie de o 
extremă ingeniozitate, al cărei plan se găsește în mintea vreunui 
meşter; căci aşa cum ingeniozitatea obiectivă a acestei idei a 
mașinăriei trebuie să fi avut vreo cauză care să o fi produs, și 
anume știința meșterului, sau a vreunui altcuiva de la care el a 
deprins-o, tot astfel este imposibil ca ideea de Dumnezeu, idee 
care este în noi, să nu-l aibă pe însuși Dumnezeu drept cauză a 
sa. 

Într-a patra, se va dovedi că lucrurile pe care le concepem 
extrem de clar şi extrem de precis — sînt adevărate toate; şi în 
același timp este explicat în ce constă cauza erorii sau a falsității: 
ceea ce trebuie să fie ştiut cu necesitate, atît pentru a confirma 
adevărurile precedente, cît și pentru a le înţelege mai bine pe 
cele care vor urma. Dar acum este necesar să remarc că în 
pasajul acesta eu nu am tratat nicidecum despre păcat, adică 
despre eroarea care este comisă în urmărirea binelui și a răului, 
ci numai despre cea care survine în raționament și în discernerea 
adevărului de fals; şi că nu înţeleg deloc să vorbesc aici despre 
lucruri care țin de credință, sau de conduita vieţii, ci numai 
despre acelea care privesc adevărurile speculative și cunoscute 
numai cu ajutorul luminii naturale. 

Într-a cincea, în afară de faptul că este explicată aici natura 
corporală luată sub aspect general, existența lui Dumnezeu este 
iarăși demonstrată, tot aici, prin noi argumente, în desfăşurarea 
cărora se pot totuși întîlni cîteva dificultăţi, dar care vor fi rezol- 
vate în răspunsurile la obiecțiile care mi-au fost făcute; și tot aici 
se va dezvălui în ce fel este adevărat că însăși certitudinea 

demonstrațiilor geometrice depinde de cunoașterea unui 
Dumnezeu. 

În sfîrșit, într-a şasea, disting acţiunea de a înțelege de aceea 
de a imagina; semnele acestei deosebiri sînt descrise aici. Tot 
aici arăt că sufletul omului este deosebit de corp în mod real, și 
totodată că unul este cu celălalt atît de strîns legat şi unit, încît 
unul nu intră în compunere decît ca unul şi același lucru cu 
celălalt. Împreună cu mijloacele de a le evita, sînt expuse aici 
toate erorile care provin de la simțuri. Și, în sfîrșit, înfățișez aici 
toate argumentele din care se poate trage concluzia existenţei 
lucrurilor materiale: iar aceasta nu pentru că le consider extrem 
de utile pentru a dovedi ceea ce ele dovedesc, și anume, că există 
o lume, că oamenii au corpuri, și alte lucruri asemănătoare, care 
nu au fost niciodată puse la îndoială de nici un om de bun simţ; 
ci pentru că luîndu-le în considerare mai de-aproape, ajungi să- 
ţi dai seama că respectivele argumente nu sînt nici atît de ferme 
şi nici așa de evidente, ca acelea care ne conduc la cunoașterea 
lui Dumnezeu și a sufletului nostru; astfel că acestea din urmă 
sînt cele mai sigure și mai evidente dintre toate cîte se pot nimeri 
în cunoașterea pe care o realizează spiritul omenesc. Și aceasta 
este tot ceea ce am avut intenția să dovedesc în aceste șase 
Meditaţii; ceea ce mă şi determină să omit aici multe alte prob- 
leme, despre care am şi vorbit întîmplător în acest tratat. 

MEDITAȚII 
PRIVITOARE LA 


FILOZOFIA PRIMĂ 


ÎN CARE SÎNT DEMONSTRATE EXISTENȚA 
LUI DUMNEZEU ȘI DEOSEBIREA REALA 
DINTRE SUFLETUL ȘI CORPUL OMULUI 


MEDITAŢIA ÎNTÎIA 


Despre cele ce pot fi puse la îndoială. 


De-o vreme, am prins a-mi da seama că, încă din primii mei 
ani de viaţă, am luat drept adevărate un mare număr de opinii 
false, şi că ceea ce am întemeiat, de atunci încoace, bazîndu-mă 
pe principii atît de prost asigurate, nu poate fi decît extrem de 
îndoielnic şi nesigur, astfel că, o dată în viața mea, va trebui să 
mă angajez cu toată seriozitatea să mă descotorosesc de toate 
opiniile pe care le-am acceptat pînă atunci să-mi ocupe încre- 
derea, și, dacă vreau să stabilesc ceva ferm şi definitiv în ştiinţe, 
să încep totul din nou, de la fundamente. Dar întrucît mi s-a 
părut că această operă este extrem de mare, m-am decis să aștept 
să ajung la o vîrstă într-atît de matură, încît să nu-mi mai pot 
pune speranţele într-o alta de după ea; ceea ce m-a făcut să-mi 
amîn lucrarea aşa de mult, încît de acum înainte cred că aș 
comite o greșeală, dacă timpul care mi-a rămas pentru a acţiona 
— l-aș mai întrebuința pentru deliberări. 

Aşadar, acum cînd spiritul meu s-a eliberat de orice griji, și 
cînd am izbutit să-mi asigur un trai fără probleme într-o solitu- 
dine netulburată de nimeni, îmi voi da osteneala în mod serios 
şi cu deplină libertate să distrug îndeobște toate opiniile mele 
vechi. Însă, pentru a-mi realiza această intenţie, nu va fi nece- 
sar să dovedesc că ele, toate, sînt false, țintă căreia poate că nu 

i-as da niciodată de capăt; ci voi considera chiar și cel mai mic 
motiv de îndoială ca suficient pentru a le respinge pe toate, 
aceasta cu atît mai mult cu cît judecata m-a convins deja că nu 
trebuie să mă împiedic, cu mai puțină îngrijorare, de a da 
crezare lucrurilor care nu sînt sigure în mod deplin și neîn- 
doielnice, față de acelea care ne apar în chip manifest ca fiind 
false. lar pentru a le îndepărta pe toate nu este necesar ca să le 
examinez pe fiecare în particular, ceea ce ar fi o muncă infinită, 
ci, întrucît ruinarea temeliilor trage după sine în mod necesar 
tot restul edificiului, voi asalta mai întîi principiile, pe care se 
bazează toate opiniile mele vechi. 

Tot ceea ce am acceptat pînă în prezent ca fiind deplin ade- 
vărat şi cert, am aflat de la simţuri, sau prin intermediul 
simţurilor, însă mi-a fost dat să constat adeseori că aceste 
simţuri sînt înşelătoare, și este mult mai prudent să nu te încrezi 
niciodată cu totul în aceia care ne-au înșelat o dată. 

Dar, deşi simţurile ne înşeală uneori, îndeosebi în privința 
lucrurilor mai puţin sensibile și situate la o distanță foarte mare, 
poate că există și multe altele, în legătură cu care, în mod 
rațional, nu te poţi îndoi, cu toate că le cunoaştem tocmai prin 
intermediul respectivelor simțuri; de exemplu, că eu sînt aici, 
așezat lîngă sobă, îmbrăcat în halat, avînd în mînă această coală 
de hirtie, și atîtea altele de aceeaşi natură. Și cum aș putea să 
neg că aceste mîini și corpul acesta sînt ale mele? Decît dacă nu 
cumva mă aşez în rîndul celor smintiţi, al căror creier este atît 
de deranjat şi de întunecat de aburii negri ai bilei, încît dau fără 
întrerupere asigurări fie că ei sînt regi, pe cînd ei sînt de fapt 
foarte sănmani; fie că sînt înveşmîntaţi în aur şi purpură, pe cînd 
ei sînt complet goi; sau își imaginează că sînt ulcioare, sau că 
au un corp din sticlă. Dar aceștia sînt nebuni, şi cum aș fi eu mai 
puțin extravagant, dacă m-aș conduce după exemplul lor? 

Cu toate acestea, am de luat în seamă aici faptul că sînt om, 
și drept consecință că am obiceiul de a dormi și de a-mi imagi- 
na în visele mele aceleaşi lucruri, sau uneori şi mai puţin plau- 
zibile, ca și cele ale respectivilor smintiţi, pe care ei le au fiind 
treji. De cîte ori nu mi s-a întîmplat să visez noaptea, că mă gă- 
sesc în acest loc, că sînt îmbrăcat, că sînt lîngă sobă, cu toate că 
eram complet gol înăuntru în patul meu? Îmi pare într-adevăr 
acum că această coală de hirtie nu o privesc deloc cu ochii 
adormiţi; că acest cap pe care tocmai îl mişc nu a ațipit deloc; 
că întind această mînă, şi că o simt — cu intenţia clară și cu o 
hotărîre bine deliberată: ceea ce se întîmplă în somn nu pare a 
fi deloc aşa de clar şi nici atit de distinct ca toate acestea la care 
mă refer. Dar, gîndindu-mă cu o mai mare atenţie la acestea, 
îmi amintesc că, în timp ce dormeam, m-am înșelat adesea cu 
iluzii asemănătoare. Și zăbovind asupra acestei idei, îmi apare 
atit de evident că nu există deloc indicii concludente, nici 
semne îndeajuns de sigure cu ajutorul cărora s-ar putea deose- 
bi în mod clar veghea de somn, încît sînt cu totul uimit; iar 
uimirea mea este atît de mare încît este capabilă ca aproape să 
mă convingă că dorm. 

Să presupunem deci, acum, că am adormit, că toate 
particularităţile acestea, și anume, că deschidem ochii, că ne 
mișcăm capul, că ne întindem miinile, și alte lucruri asemănă- 
toare, nu sînt decit iluzii înșelătoare; și să ne gîndim că nici 
mîinile noastre, nici întregul nostru corp, nu sînt poate așa cum 
le vedem noi. Totuși trebuie să recunoaștem că cel puţin 
lucrurile, pe care ni le imaginăm cînd visăm, sînt ca nişte 
tablouri şi niște picturi, care nu pot fi create decît prin 
asemănare cu vreun lucru real şi adevărat; și că astfel, cel puţin, 
aceste lucruri generale, şi anume nişte ochi, un cap, nişte milini, 
și tot restul corpului — nu sînt lucruri imaginare, ci adevărate și 

existente. Căci, de fapt, pictorii, chiar și atunci cînd se strădu- 
iesc cu cea mai mare ingeniozitate să reprezinte nişte sirene și 
niște satiri, cu ajutorul unor forme bizare și nemaipomenite, nu 
le pot atribui totuși niște forme şi niște naturi cu desăvîrșire noi, 
ci fac doar un anumit amestec și o compunere de membre ale 
unor felurite animale; sau, chiar și dacă imaginaţia lor este atit 
de extravagantă încît să inventeze unele lucruri așa de noi, încît 
niciodată n-am văzut ceva asemănător, și astfel opera lor să ne 
reprezinte un lucru exclusiv fabricat și neadevărat în mod abso- 
lut, chiar și în acest caz este sigur că cel puţin culorile cu aju- 
torul cărora au fost înfăţişate acele bizarerii, culorile trebuie să 
fie autentice. 

Și, cu toate că aceste lucruri generale, precum niște ochi, un 
cap, nişte mini, și altele asemănătoare, pot fi imaginare, prin 
acealași raționament trebuie să recunoaștem totuşi că există 
lucruri încă și mai simple și mai universale care sînt adevărate 
și existente; din combinaţia cărora, nici mai mult și nici mai 
puțin decît ca din aceea a cîtorva culori adevărate, se formează 
toate aceste imagini de lucruri care sălășluiesc în gîndirea noas- 
tră, fie că sînt adevărate şi reale, fie că sînt doar simulacre și 
fantastice. Din acest gen de lucruri fac parte natura corporală 
considerată în general, și întinderea ei, la un loc forma 
lucrurilor care au întindere, cantitatea sau mărimea lor, şi 
numărul lor; precum şi locul în care sînt, timpul care le măsoară 
durata, și altele asemănătoare. 

lată de ce, din acestea poate nu vom trage greșit concluzia, 
dacă vom spune ca fizica, astronomia, medicina, și toate cele- 
lalte ştiinţe care depind de luarea în considerare a lucrurilor 
compuse — sînt extrem de îndoielnice şi nesigure; dar că arit- 
metica, geometria și celelalte ştiinţe de acest fel, care nu 
tratează decît despre lucruri extrem de simple și de o maximă 

generalitate, fără să se preocupe prea mult dacă ele sînt în 
natură, sau nici vorbă ca ele să existe în natură, aceste știinte — 
deci — conțin un anumit caracter sigur și neîndoielnic. Căci, fie 
că eu veghez, fie că dorm, doi şi cu trei adunaţi la un loc vor da 
întotdeauna numărul cinci, iar un pătrat nu va avea niciodată 
mai mult de patru laturi, şi nu pare nicidecum cu putință ca 
adevăruri atît de pregnante să poată fi bănuite de vreo falsitate 
Sau de incertitudine. 

Cu toate acestea, am în mintea mea o anumită opinie, că 
există un Dumnezeu care poate face totul, și care m-a creat făcîn- 
du-mă întocmai așa cum sînt. Însă, cine poate să mă asigure că 
acest Dumnezeu nu a făcut în așa fel încît să nu existe nici un 
pămînt, nici un cer, nici un corp întins, nici o formă, nici o 
mărime, nici un spaţiu, și cu toate acestea eu să am senzaţia că 
toate aceste lucruri există, şi ca toate acestea să nu-mi pară deloc 
că ar exista altfel decît cum le văd eu. Ba chiar, cum uneori îmi 
dau seama că alții se înșeală, chiar şi în privinţa unor lucruri pe 
care ei sînt convinşi că le ştiu cu cea mai mare certitudine, se 
poate întîmpla ca el să fi vrut ca eu să mă înșel de fiecare dată 
cînd fac adunarea lui doi cu trei, sau cînd număr laturile unui 
pătrat, sau cînd iau în considerare vreun lucru încă şi mai ușor, 
dacă se poate imagina ceva care să fie mai uşor de cunoscut decit 
toate acestea. Dar poate că Dumnezeu nu a vrut ca eu să fiu 
amăgit în felul acesta, căci se spune că este bun în cel mai înalt 
grad. Totuși, dacă să mă fi făcut astfel încît eu să mă înșel întot- 
deauna — aceasta îi stîrneşte repulsie bunătății sale, se pare că 
nu-i este în nici un fel contrariu naturii sale, să îngăduie să mă 
înșel uneori, ba chiar nici măcar nu pot să mă îndoiesc că el nu ar 
îngădui aceasta. 

Vor fi existînd poate aici şi persoane care preferă ca mai 
degrabă să nege existenţa unui Dumnezeu atît de puternic, decît 

să admită că toate lucrurile celelalte sînt nesigure. Dar pentru 
moment să nu le opunem rezistenţă, și să presupunem, dîndu-le 
lor dreptate, că tot ceea ce se spune aici despre un atare 
Dumnezeu -— nu este decît o fabulă. Totuși, în orice fel ar pre- 
supune ei că eu am ajuns la starea și la ființa pe care le am, fie 
că ei le atribuie vreunui destin sau fatalităţii, fie că le raportează 
la hazard, fie că ei pretind să se fi întîmplat printr-o succesiune 
continuă şi printr-o legătură între lucruri, este sigur că, deoarece 
a greși și a te înșela sînt atribute ale imperfecțiunii, cu cît va fi 
mai slab autorul pe care ei mi-l atribuie la originea mea, cu atît 
va fi mai probabil faptul că eu sînt atît de imperfect încît mă 
înșel întotdeauna. La aceste argumente cu siguranță că nu am 
nimic de răspuns, dar sînt constrîns să recunosc că, dintre toate 
opiniile pe care le-am acceptat cîndva să facă parte din convin- 
gerile mele ca fiind adevărate, nu există nici măcar una singură 
de care să nu mă pot îndoi, şi aceasta nu prin vreo nechibzuință 
sau uşurătate, ci prin argumente foarte puternice şi cumpănite 
cu maturitate: astfel încît, dacă doresc să descopăr vreun lucru 
care să fie durabil şi sigur în științe, atunci este necesar ca jude- 
cata mea asupra acestor gînduri să o întrerup și să o suspend 
pentru viitor, încît să nu le mai acord mai multă încredere, decît 
fac cu acele lucruri care îmi apar a fi false cu toată evidenţa. 
Dar nu este suficient să fac aceste observaţii, ci mai trebuie 
Și să iau seama să-mi amintesc continuu de ele, căci acele opinii 
vechi şi bine înfipte în obișnuința mea — îmi vor mai reveni ele 
adesea în gîndire, lunga și familiara întrebuințare pe care ele o 
au în comun cu mine — le dă dreptul să-mi ocupe spiritul chiar 
Și împotriva voinței mele, și de a se înstăpîni asupra credinţei 
mele. Și nu mă voi dezobișnui niciodată de la a fi întotdeauna 
la dispoziţia lor şi de la a avea încredere în ele, atîta timp cît nu 
le voi considera așa cum şi sînt ele în realitate, și adică: într-un 

anume fel îndoielnice, aşa cum tocmai am arătat, şi cu toate 
acestea extrem de probabile, în așa fel încît ai mult mai multă 
dreptate să le crezi decît să le negi. lată motivul pentru care eu 
cred că voi da dovadă de mai multă prudență, dacă, adoptînd 
alternativa contrară, voi întrebuința toată meticulozitatea mea 
pentru a mă înșela eu însumi, simulînd că toate ideile mele sînt 
false şi imaginare; pînă cînd, întrucît îmi voi fi balansat 
prejudecățile atît de mult, încît ele nu vor mai fi în stare să-mi 
încline părerea într-o direcţie mai degrabă decît într-alta, jude- 
cata mea nu îmi va mai fi de acum înainte stăpînită de 
obișnuinţa proastă, deturnată de pe drumul drept care o poate 
conduce la cunoașterea adevărului. Căci sînt sigur că în acest 
timp nu poate exista pe această cale nici pericol și nici eroare, 
și că astăzi neîncrederii mele îi pot ceda oricît de mult, întrucît 
acum nu se mai pune problema de a acționa, ci numai de a 
medita și de a cunoaște. 

Voi presupune aşadar că nu există deloc un Dumnezeu ade- 
vărat, care ar fi izvorul absolut al adevărului, ci doar un anumit 
geniu rău, pe cît de puternic tot pe atît şi de viclean și înşelător, 
care și-a întrebuințat, ca să mă înșele, toată iscusința pe care o 
are. Voi crede că cerul, aerul, pămîntul, culorile, formele, 
sunetele şi toate lucrurile exterioare pe care le vedem, nu sînt 
decît iluzii şi înşelătorii, de care se folosește el pentru a abuza 
de credulitatea mea. Mă voi considera pe mine însumi ca 
neavînd deloc miîini, nici un ochi, neavînd deloc carne, deloc 
sînge, ca şi cum nu aș avea deloc simţuri, dar crezînd pe nedrept 
că am toate acestea. Voi rămîne cu obstinație atașat acestei 
concepții; şi dacă, prin această metodă, nu va fi în puterea mea 
să mă înalț la cunoaşterea nici unui adevăr, cel puţin va sta în 
puterea mea să-mi suspend judecata. lată motivul pentru care 
cu mare atenţie voi lua seama să nu accept deloc printre con- 

vigerile mele nici o inexactitate, și îmi voi pregăti atît de bine 
mintea pentru a face faţă tuturor şireteniilor acestui mare înșelă- 
tor, încît, oricît de puternic şi de viclean ar fi el, să nu poată 
niciodată să-mi impună ceva. 

Dar acest proiect este penibil şi presupune o mare trudă, 
încît o anumită lenevie mă tîrăște pe nebăgare de seamă spre 
făgașul vieţii mele obișnuite. Și întocmai așa cum unui sclav 
care se bucură în somn de o libertate imaginară, atunci cînd 
prinde a bănui că libertatea lui nu este decît un vis, îi este teamă 
de a se trezi, şi complotează împreună cu aceste iluzii agreabile 
pentru a fi amăgit cît mai mult timp, tot astfel recad pînă la 
vechile mele păreri, fără ca eu însumi să-mi dau seama de 
aceasta, și îmi este teamă să mă trezesc din această toropeală, 
de frică nu cumva vegherile trudnice care vor succede tihnei 
acestui repaus, în loc să îmi aducă vreo limpezire şi vreo lumină 
în sprijinul cunoașterii adevărului, vor fi insuficiente pentru a 
lumina toate beznele dificultăților care tocmai vor fi fost astfel 
scormonite. 

MEDITAŢIA A DOUA 


Despre natura spiritului omenesc, 
și că el este mai ușor de cunoscut decit corpul. 


Meditaţia pe care am făcut-o ieri mi-a umplut spiritul de 
atitea îndoieli, încît de acum înainte nu mai stă în puterea mea 
să le uit. Și, cu toate acestea, nu întrevăd în ce fel le-aș putea 
rezolva; de parcă aș fi căzut dintr-o dată într-o apă foarte 
adîncă, am fost atît de surprins, ca şi cum n-aș fi putut nici să- 
mi fixez picioarele atingînd fundul apei, nici să înot pentru a mă 
menține deasupra ei. Cu toate acestea, voi face eforturi, şi voi 
urma iarăși aceeași cale pe care am apucat-o ieri, luînd distanţă 
faţă de tot în ceea ce aș putea să-mi imaginez cea mai mică 
îndoială, întocmai de parcă aș cunoaște că acea realitate a fost 
falsă în mod absolut; și voi continua întotdeauna pe același 
drum, pînă ce voi întîlni vreun lucru sigur, sau cel puţin, dacă 
nu voi fi în stare de altceva, pînă ce voi stabili, cu certitudine, 
că în lume nu există nimic cert. 

Pentru a mișca globul pămîntesc din loc și pentru a-l trans- 
porta într-alt loc, Arhimede nu a pretins nimic altceva decît un 
punct care să fie fix și sigur. Tot astfel și eu voi avea dreptul să 
resimt speranţe înalte, dacă voi avea atita fericire încît să 
descopăr măcar un singur lucru care să fie sigur și indubitabil. 

Presupun deci că toate lucrurile pe care le văd sînt false; mă 

conving pe mine însumi că nimic nu a existat vreodată din tot 
ceea ce îmi reproduce memoria mea, cea plină de minciuni; mă 
gîndesc că nu am nici un simţ, cred că corpul, forma, întin- 
derea, mișcarea și locul — nu sînt decît ficțiuni ale spiritului 
meu. Și atunci ce va putea să fie totuși estimat ca adevărat? 
Poate că nici un alt lucru, decît că nu există nimic în lume care 
să fie sigur. 

Dar ce știu eu dacă nu există totuși vreun alt lucru, diferit 
de cele pe care tocmai le-am judecat ca fiind nesigure, un lucru 
despre care să nu putem avea nici cea mai mică îndoială? Să nu 
existe oare vreun Dumnezeu, sau vreo altă putere, care îmi pune 
în minte aceste gînduri? Aceasta nu este însă necesar, căci 
poate sînt capabil să le produc eu însumi. Cel puţin eu, deci, nu 
sînt eu ceva? Dar am negat deja că aş avea vreun simț și vreun 
corp. Totuși ezit, căci ce unnează din aceasta? Sînt eu atît de 
mult dependent de corp și de simţuri, încît să nu pot exista fără 
ele? Dar mă convinsesem că nu există absolut nimic în lume, că 
nu există nici un cer, nici un pămînt, nici un spirit, nici un corp; 
așadar nu m-am convins că și eu nu exist deloc? Nu, cu 
siguranță nu, eu sînt fără îndoială, dacă m-am convins pe mine 
însumi, sau și numai dacă am gîndit ceva. Dar există un nu știu 
care înșelător foarte puternic și foarte viclean, care își 
întrebuinţează întreaga îndemînare ca să mă înșele întotdeauna. 
Dacă el mă înșeală, atunci nu există nici un strop de îndoială că 
eu exist; și înșele-mă el cît va vrea, nu va putea face niciodată 
ca eu să nu fiu nimic, atîta timp cît eu voi gîndi că sînt un lucru 
oarecare. Astfel că, după ce m-am gîndit bine la aceasta, și după 
ce am examinat cu mare atenţie toate lucrurile, trebuie în sfîrșit 
să trag concluzia, şi să consider drept un lucru sigur că această 
propoziţie: Eu sint, eu exist este adevărată în mod necesar, de 
fiecare dată cînd o pronunţ, sau cînd o concep în mintea mea. 

Dar nu cunosc încă cu destulă claritate ce sînt, eu cel care 
sînt sigur că sînt; în așa fel încît de acum înainte trebuie să iau 
seama cu mare atenţie nu cumva din imprudenţă să iau vreun alt 
lucru oarecare ca fiind eu, și astfel să nu mă înșel deloc în 
aceasta cunoaștere, despre care susţin că este mai sigură și mai 
evidentă decît toate celelalte pe care le-am avut mai înainte. 

lată de ce voi analiza iarăși ceea ce credeam că sînt eu 
înainte de a fi pătruns în sfera acestor ultime gînduri; și din 
vechile mele opinii voi suprima tot ceea ce poate fi combătut 
prin argumentele pe care le-am invocat mai adineaori, în așa fel 
încît să nu rămînă nimic decît ceea ce în modul cel mai exact 
este în întregime neîndoielnic. Așadar, ce am crezut mai înainte 
că sînt? Fără dificultate, m-am gîndit că eram om. Dar ce este 
acela un om? Voi spune, oare, că este un animal raţional? Cu 
siguranță nu: căci ar trebui după aceea să cercetez ce este un 
animal, și ce este rațional, și astfel de la o singură întrebare am 
cădea pe neobservate într-o infinitate de altele mai dificile şi 
mai stînjenitoare, și nu aş vrea să abuzez de puţinul timp și de 
răgazul ce-mi rămîne, folosindu-l la descîlcirea unor subtilități 
asemănătoare. Dar mă voi angaja mai degrabă la examinarea 
aici a gîndurilor care s-au născut ceva mai înainte în spiritul 
meu și care mi-au fost inspirate doar de natura mea în exclu- 
sivitate, atunci cînd mi-am dat osteneala să-mi analizez propria 
ființă. Mai întîi, m-am socotit drept ceva ce era un obraz, miîini, 
braţe, și toată această mașinărie compusă din oase și carne, așa 
cum apare ea și în cazul unui cadavru, pe care o desemnez prin 
numele de corp. În afară de aceasta, am băgat de seamă că mă 
hrănesc, că merg, că simt și că gîndesc, şi am pus în legătură 
toate aceste acţiuni cu sufletul; dar nu am zăbovit deloc să mă 
gîndesc ce este acest suflet, sau, dacă totuşi am zăbovit asupra 
lui, mi-am imaginat că este ceva extrem de rar și subtil, 

asemănător unei adieri de vînt, unei flăcări sau unui aer pătrun- 
zător, care s-a insinuat și s-a răspîndit prin părțile mele cele mai 
voluminoase. În ceea ce priveşte corpul, nu m-am îndoit deloc 
cu privire la natura lui; căci am crezut că-l cunosc cu o mare 
claritate, şi, dacă aș vrea să-l explic folosindu-mă de noţiunile 
ce ne sînt la îndemiînă, l-aș descrie în acest mod: Prin corp, eu 
înţeleg tot ceea ce s-ar putea tenmina printr-o formă oarecare; 
care poate fi cuprins de un loc anume, și care umple un spațiu 
în așa fel încît din acel spaţiu să fie exclus orice alt corp; care 
poate fi simţit, fie prin atingere, fie prin văz, fie prin auz, sau 
prin gust, sau prin simțul mirosului; care poate fi mişcat în mai 
multe feluri, nu prin el însuşi, ci prin ceva străin ce l-ar atinge 
şi de la care ar primi impulsul. Căci nu cred deloc că trebuie 
să-i fie atribuite naturii corporale avantajele de a avea în sine 
puterea de a se mișca, de a simţi şi de a gîndi, ba dimpotrivă, 
mai degrabă mă voi minuna văzînd că facultăți asemănătoare se 
pot întîlni la anumite corpuri. 

Dar eu, cine sînt eu, acum cînd presupun că există cineva 
care este de o extremă putere, şi, aş cuteza să spun, rău şi 
viclean, și care își foloseşte toate puterile și toată îndemînarea 
pentru a mă înșela. Pot eu să mă asigur că am pînă și cel mai 
mic dintre toate lucrurile pe care le-am atribuit ceva mai 
înainte naturii corporale? Voi zăbovi asupra acestora, gîndin- 
du-mă cu atenţie, toate aceste lucruri mi le voi trece prin minte 
Și iarăşi voi reveni asupra lor, şi nu întîlnesc nici unul despre 
care să pot spune că este cu adevărat în mine. Nu este nevoie 
să zăbovesc pentru a le enumera. Să trecem deci la atributele 
sufletului, şi să vedem dacă există vreunul care să fie în mine. 
Primele sînt cele care privesc faptul că mă hrănesc și că merg; 
dar dacă este adevărat că nu am deloc corp, este adevărat și că 
nu pot să merg și nici să mă hrănesc. Un altul este legat de fap- 

tul că simt; dar și aceasta nu se poate: să simți fără a avea 
corp; ca să nu mai vorbim şi de faptul că altădată, în timpul 
somnului, am crezut că simt mai multe lucruri, pe care trezin- 
du-mă mi-am dat seama că în fapt nu le-am simţit deloc. Un 
altul este acela de a gîndi; și aici descopăr că gîndirea este un 
atribut care îmi aparține: numai ea nu poate fi detaşată de 
mine. Eu sînt, eu exist: aceasta este sigur; dar pentru cît timp? 
Anume, atîta timp cît gîndesc; căci se poate probabil întîmpla 
ca, dacă aș înceta să gîndesc, să încetez în același timp de a fi 
sau de a exista. Nu admit nimic acum care să nu fie cu nece- 
sitate adevărat: aşadar, vorbind cu toată precizia, nu sînt decît 
ceva care gîndeşte, adică un spirit, un intelect sau o rațiune, 
care sînt termeni a căror semnificaţie îmi era necunoscută mai 
înainte. Așadar, eu sînt un lucru adevărat, și care există cu 
adevărat; dar ce fel de lucru? Am spus-o: ceva care gîndeşte. 
Și în plus ce? Îmi voi mai scormoni imaginația, pentru a cer- 
ceta dacă nu cumva sînt și altceva în plus. Nu sînt deloc acest 
ansamblu de membre, care este numit corpul omenesc; nu sînt 
deloc un aer rarefiat și pătrunzător, răspîndit prin toate mem- 
brele, nu sînt deloc un vînt, un suflu, un abur, nici nimic altce- 
va din tot ceea ce pot simula sau imagina, pentru că am pre- 
supus că toate acestea nu sînt nimic, şi pentru că, fără să 
schimb această presupunere, am aflat că nu încetez de a fi 
sigur că sînt totuşi ceva. 

Dar se poate întîmpla, oare, ca şi chiar aceste lucruri, despre 
care, deoarece îmi sînt necunoscute, presupun că nu există 
deloc, în fapt, să nu fie deloc diferite de mine, cel pe care îl 
cunosc? Nu ştiu nimic: nu pun în discuţie acum problema aceas- 
ta, întrucît nu pot să-mi dau părerea decît despre lucruri care 
îmi sînt cunoscute: am recunoscut că sînt, și cercetez ce sînt, eu 
— cel pe care l-am recunoscut că este. Însă, este foarte sigur că 

această noțiune şi cunoaștere a mea însumi, astfel luată cu toată 
claritatea, nu depinde deloc de lucrurile a căror existență nu-mi 
este încă cunoscută; şi, cu atît mai mult, în consecință, nici de 
acelea care sînt simulate sau inventate de imaginaţie. Și chiar 
acești termeni, de simulare și de imaginare, mă avertizează 
asupra greșelii mele; căci de fapt eu simulez, adică mint, dacă 
îmi imaginez că sînt vreun lucru oarecare, pentru că să imag- 
inezi nici nu este altceva decît să contempli figura sau imaginea 
unui lucru corporal. Însă eu știu deja cu certitudine că eu sînt, 
şi că în ansamblu se poate întîmpla ca toate aceste imagini, şi în 
general toate lucrurile care sînt raportate la natura unui corp, să 
nu fie decît visuri sau himere. După toate acestea, văd cu clari- 
tate că voi avea tot atît de puţină dreptate spunînd: îmi voi scor- 
moni imaginaţia pentru a cunoaşte cu mai multă claritate cine 
sînt, ca și dacă voi zice: acum sînt treaz, și zăresc cîte ceva real 
și adevărat; dar, pentru că acel ceva nu-l zăresc încă destul de 
clar, mă culc cu dinadins pentru ca visele mele să-mi reprezinte 
chiar lucrul respectiv, însă cu un spor de adevăr şi de evidență. 
Și astfel, recunosc în mod sigur că nimic din tot ceeea ce pot 
înțelege prin intermediul imaginaţiei, nu aparține acestei 
cunoașteri pe care o am despre mine însumi, şi că este necesar 
să-ţi rechemi spiritul și să-l abaţi de la acest mod de a înțelege, 
pentru a-şi putea el însuşi recunoaște cu mai multă claritate 
natura proprie. 

Dar ce sînt eu, aşadar? Un lucru care gîndeşte. Ce este acest 
ceva care gîndeşte? Adică ceva care se îndoiește, care înţelege, 
care afirmă, care neagă, care vrea, care nu vrea, care îşi imag- 
inează, și care simte. Cu siguranţă că nu este puțin dacă toate 
aceste lucruri aparțin naturii mele. Dar de ce nu i-ar aparține ei? 
Nu mai sînt eu, oare, încă acelaşi chiar care se îndoiește de 
aproape totul, care totuşi înțelese si concepe anumite lucruri, 

care garantează și afinnă că ele sînt singurele existențe ade- 
vărate, care le neagă pe toate celelalte, care vrea și doreşte să 
cunoască mai mult, care nu vrea să fie înșelat, care imaginează 
destule lucruri, cîteodată chiar în ciuda sa, şi care şi simte 
destule, ca prin intermediul organelor corpului? Există oare 
ceva din toate acestea care să nu fie tot atît de adevărat ca şi fap- 
tul că este sigur că eu sînt, și că exist, chiar dacă aș donni întot- 
deauna, și chiar dacă cel care mi-a dat fiinţa s-ar servi de toate 
forțele sale pentru a mă amăgi. La fel, există oare măcar unul 
dintre aceste atribute, care să poată fi deosebit de gîndirea mea, 
sau despre care să se poată spune că este separat de mine însu- 
mi? Căci este de la sine atît de evident că eu sînt acela care se 
îndoiește, care înţelege, și care dorește, încît nici nu este nece- 
Sar aici de a adăuga ceva pentru a explica. Și eu am, cu 
siguranţă, și puterea de a-mi imagina: căci chiar dacă s-ar 
putea întîmpla (așa cum am presupus mai înainte) că lucrurile 
pe care le imaginez să nu fie adevărate, totuşi această putere 
de a imagina nu încetează de a fi în mine în mod real, şi face 
parte din gîndirea mea. În sfîrșit, eu sînt acela care simte, 
adică cel care primeşte și cunoaşte lucrurile ca prin organele 
de simţ, pentru că în fapt eu văd lumina, aud zgomotul, re- 
simt căldura. Dar mi se va spune că aceste aparenţe sînt false 
Și că eu dorm. Fie şi aşa; totuși, cel puţin, este foarte sigur că 
mi se pare că văd, că aud şi că mă încălzesc; și aceasta este 
ceea ce în mine se numeşte propriu-zis: a simţi, iar aceasta, 
luat astfel cu toată precizia, nu este nimic altceva decît a 
gîndi. Fapt de la care încep să cunosc cine sînt, cu un pic mai 
multă lumină și distincţie decît mai înainte. 

Dar nu mă pot împiedica să cred că lucrurile corporale, a 
căror imagine se formează în gîndirea mea, în măsura în care se 
nimeresc sub simțuri, nu ar fi mai clar cunoscute decît această 

nu știu care parte din mine însumi care nu cade deloc sub raza 
de acţiune a imaginaţiei: cu toate că acesta este în fapt un lucru 
destul de ciudat, că lucruri care sînt îndoielnice și îndepărtate, 
să fie cunoscute de mine cu mai multă claritate și mai uşor, 
decît cele care chiar sînt adevărate şi sigure, şi care aparțin pro- 
priei mele naturi. Dar înțeleg prea bine ce se întîmplă: spiritu- 
lui meu îi face plăcere să rătăcească, şi încă nu se poate menţine 
între hotarele legitime ale adevărului. Așadar, pentru ca să-l 
putem regla şi conduce mai cu ușurință, să-i mai slăbim încă o 
dată frîul, revenind mai tîrziu să punem stăpînire pe el cu 
blindeţe și la momentul potrivit. 

Să începem prin a lua în considerare lucrurile cele mai de 
rînd, şi pe care sîntem convinși că le înțelegem cu cea mai mare 
claritate, și anume: corpurile pe care le atingem și pe care le 
vedem. Nu pretind să vorbesc despre corpuri în general, căci 
aceste noțiuni generale sînt de obicei prea confuze, ci despre 
vreunul în particular. Să luăm ca exemplu această bucată de 
ceară, care tocmai a fost scoasă din stup: nu şi-a pierdut încă 
dulceaţa mierii pe care o conţinea, încă mai păstrează cîte ceva 
din mirosul florilor din care a fost culeasă, precum şi culoarea, 
forma, mărimea şi înfățișările ei, este dură, este rece, poate fi 
pipăită și, dacă o veţi lovi, va scoate un anumit sunet. În sfîrșit, 
se regăsesc și în acest caz — toate lucrurile care pot ajuta la 
cunoașterea cu claritate a unui corp. 

Dar iată că, în timp ce vorbesc, este apropiată de foc: ceea 
ce îi mai rămăsese din aromă se împrăștie, mirosul dispare, 
culoarea i se schimbă, forma i se pierde, volumul îi sporește, 
devine lichidă, se încălzește, de abia poate fi atinsă, și, deși este 
lovită, nu mai scoate nici un sunet. După această schimbare, 
mai rămîne oare aceeași ceară? Trebuie recunoscut că rămîne, 
Și nimeni nu poate nega aceasta. Aşadar, ce cunoaștem, de fapt, 

cu atîta claritate, la această bucată de ceară? Cu siguranță că nu 
poate fi nimic din tot ceea ce am remarcat la ea prin intenmnediul 
simţurilor, pentru că toate lucrurile care sînt în dependenţă de 
gust, sau de miros, sau de văz, sau de pipăit, ori de auz — sînt 
schimbate, şi totuşi ceara rămîne aceeași ceară. Se poate întîm- 
pla să fie adevărat chiar ceea ce gîndesc eu acum, și anume că 
ceara însăși nu ar fi nici această dulceaţă a mierii, nici acest 
miros plăcut al florilor, nici această albeaţă, nici această formă, 
nici acest sunet, ci doar un corp care puţin mai înainte îmi 
apărea sub aceste forme, și care acum se face remarcat sub 
altele. Dar, cu toată precizia vorbind, ce este ceea ce îmi ima- 
ginez eu, atunci cînd o concep în acest fel? Să o scrutăm cu 
mare atenţie şi, îndepărtînd tot ceea ce nu aparţine în nici un fel 
bucății de ceară, să vedem ce rămîne. Cu siguranță că nu rămîne 
nimic decît ceva întins, ceva flexibil și schimbător. Însă, ce este 
acest ceva: flexibil şi schimbător? Că îmi imaginez oare că 
această ceară, fiind rotundă este capabilă să devină pătrată, și să 
se transforme din pătrat într-o formă triunghiulară? Cu 
Siguranţă nu, nu poate fi vorba de aceasta, pentru că eu mi-o 
imaginez capabilă să primească o infinitate de schimbări 
asemănătoare, și cu toate acestea eu nu pot parcurge această 
infinitate cu ajutorul imaginaţiei mele, și în consecință această 
concepție pe care o am despre ceară nu se poate împlini prin 
facultatea pe care o am de a imagina. 

lar acum ce este aceasta, extinderea? Nu cumva este ea tot 
atît de necunoscută, pentru că la ceara care se topeşte ea 
sporește, şi se întîmplă să fie încă și mai mare atunci cînd ea 
este topită deplin, şi încă cu mult mai mare cînd căldura 
sporește și mai mult? Și nu voi înțelege, cu toată claritatea și în 
deplină conformitate cu adevărul, ce este de fapt ceara dacă nu 
voi băga de seamă că, din punctul de vedere al extinderii, ea 

este capabilă să ia forme într-o varietate atît de mare, încît nu 
le-aş putea imagina niciodată pe toate. Trebuie așadar să cad de 
acord, că nu voi putea prin intennediul imaginaţiei nici măcar 
să înţeleg ce este această ceară, și că nu există nimic altceva 
decît intelectul singur care o poate înțelege: eu spun această 
bucată de ceară în particular, căci în ceea ce privește ceara în 
general faptul este și mai evident. Așadar, ce este această ceară 
care nu poate fi cunoscută decît prin intelect sau spirit? Cu 
Siguranţă că este aceeaşi cu cea pe care o văd, o pipăi, o ima- 
ginez, și tot aceeaşi cu cea pe care am cunoscut-o încă de la 
început. Dar trebuie observat că percepția ei, sau mai degrabă 
acțiunea prin care este luată în seamă, nu este nici o percepție 
vizuală, nici o atingere, nici o imaginare, și nici nu a fost așa 
ceva niciodată, cu toate că așa am avut impresia ceva mai 
înainte, ci doar o inspecţie a spiritului care poate fi imperfectă 
și confuză, așa cum a și fost ceva mai înainte, sau mai degrabă 
clară şi distinctă, cum este ea în prezent, în funcție de cum 
atenția mea se îndreaptă mai mult sau mai puţin spre lucrurile 
care sînt în ea, și care o alcătuiesc. 

Totuși, nu mă voi putea uimi îndeajuns cînd voi băga de 
seamă cît de multă slăbiciune are spiritul meu, și ce înclinaţie 
care îl duce pe neobservate spre greşeală. Căci deși fără să 
vorbesc voi scruta toate acestea în mine însumi, cuvintele vor 
fi cele care totuși mă vor împiedica, și sînt indus aproape în 
eroare de termenii din limbajul obișnuit; deoarece noi spunem 
că vedem aceeași ceară, dacă cineva ne-o arată, și nu că noi 
judecăm că este aceeaşi, pornind de la faptul că are aceeaşi 
culoare şi aceeaşi formă; iar de la aceasta aproape că aş fi pe 
cale să trag concluzia, că ceara este cunoscută prin intermediul 
percepţiei vizuale efectuată de ochi, şi nu doar prin inspecția 
efectuată de spirit, căci tot la fel eu spun că văd ceara, precum 

dacă din întîmplare privind de la o fereastră oamenii care trec 
pe stradă, nu voi ezita, la vederea lor, să spun că văd oameni; şi 
cu toate acestea, ce văd eu de la această fereastră în afară de 
niște pălării și niște paltoane, care pot foarte bine să acopere 
doar spectre sau simulacre de oameni care nu se mișcă decît sub 
impulsurile unor resorturi? Dar eu judec că am de-a face cu 
oameni adevarăţi, şi astfel — numai prin puterea de a judeca ce 
se află în spiritul meu -— eu înțeleg ceea ce cred că și văd cu 
ochii mei. 

Unui om care se străduieşte să-și ridice cunoașterea dea- 
supra nivelului comun -— trebuie să-i fie rușine să vîneze ocazi- 
ile de a se îndoi, să le vîneze printre fonmnele și termenii pe care 
îi folosesc vorbind oamenii de rînd; îmi place mai mult să trec 
dincolo de toate acestea, și să iau în considerare, dacă nu cumva 
am înțeles, cu mai multă evidență şi perfecțiune, ce este ceara, 
atunci cînd am observat-o mai întîi, și cînd am fost convins că 
o cunosc cu ajutorul simţurilor exterioare, sau cel puțin cu a 
simțului comun, așa cum îl numesc unii, adică cu capacitatea de 
a imagina, decît cum o înțeleg în prezent, după ce am examinat 
cu o mai mare exactitate ce este ea de fapt, și în ce fel poate fi 
ea cunoscută. Cu siguranţă va fi ridicol să punem toate acestea 
la îndoială. Căci, ce ar putea să fie în această primă percepție 
care a fost distinctă şi evidentă, şi care să nu poată să se 
nimerească sub simțul celui mai neînsemnat dintre animale. 
Dar cînd deosebesc ceara de formele ei exterioare, şi cînd, tot 
astfel de parcă i-aş fi luat veșmintele, o voi lua în considerare 
complet goală, desigur, chiar dacă se va mai întîmpla încă vreo 
eroare în judecata mea, nu o voi putea considera în acest fel fără 
ajutorul unui spirit omenesc. 

Dar în sfîrșit, ce voi spune despre acest spirit, adică despre 
mine însumi? Căci pînă acum nu am admis în mine nici un alt 

lucru decît un spirit. Ce voi susține, zic eu, despre mine, cel 
care se pare că înțeleg cu atita claritate și distincție această 
bucată de ceară? Nu mă cunosc eu, oare, pe mine însumi, nu 
numai cu mult mai mult adevăr și certitudine, ci încă şi cu mult 
mai multă distincție și claritate? Căci dacă eu judec că ceara 
este, sau există, în baza faptului că o văd, cu siguranță că rezultă 
de aici într-un mod cu mult mai evident că eu sînt, sau că exist 
eu însumi, în baza aceluiași fapt că văd. Căci se poate întîmpla 
să nu fie ceea ce văd eu, adică ceara, se mai poate întîmpla ca 
eu nici să nu am măcar ochi pentru a vedea vreun lucru oare- 
care; dar nu se poate întîmpla ca atunci cînd văd, sau (ceea ce 
nu mai deosebesc) cînd mă gîndesc că văd, ca eu care gîndesc 
să nu fiu ceva anume. De asemenea, dacă eu judec că ceara 
există, bazîndu-mă pe faptul că o ating, va rezulta din aceasta 
încă o dată același lucru, și anume că eu sînt; iar dacă eu judec 
aceasta în baza a ceea ce mă convinge imaginația mea, sau în 
baza a oricărei alte cauze care s-ar întîmpa să fie, eu voi con- 
cluziona întotdeauna același lucru. lar ceea ce am remarcat aici 
privitor la ceară, se poate aplica la toate celelate lucruri care îmi 
sînt exterioare, și care pot fi întîlnite în afara mea. 

Însă, dacă noţiunea sau cunoașterea bucății de ceară pare a 
fi mai clară şi mai distinctă, după ce ea a fost descoperită nu 
numai prin văz sau prin atingere, ci încă și prin multe alte pro- 
cese, atunci cu cît cu și mai multă evidenţă, distincţie, şi clari- 
tate, trebuie că mă cunosc pe mine însumi, pentru că toate argu- 
mentele care servesc la cunoașterea și înțelegerea naturii cerii, 
sau a oricărui alt corp, dovedesc cu mult mai multă ușurință și 
într-un mod mai evident natura spiritului meu? Și se regăsesc 
chiar în însuși spiritul atîtea alte lucruri, care pot contribui la 
lămurirea naturii sale, încît cele care depind de corp, precum 
acelea de mai sus, aproape că nici nu merită să fie enumerate. 

Dar, în sfirşit, iată-mă revenit pe nesimţite acolo unde 
vroiam; căci, deoarece este un lucru care îmi este cunoscut în 
prezent, și anume că la propriu vorbind noi nu concepem cor- 
purile decît prin facultatea de a înțelege care este în noi, și deloc 
prin imaginaţie şi nici prin simţuri, și că nu le cunoaştem prin 
aceea că le vedem, sau pentru că le atingem, ci doar prin aceea 
că le concepem cu ajutorul gîndirii, din toate acestea cunoaștem 
în mod evident că nu există nimic care să-mi fie mai uşor de 
cunoscut decît spiritul meu. Dar, pentru că este aproape imposi- 
bil să te descotoroseşti atît de prompt de o opinie veche, va fi 
mai bine ca să mă opresc puţin în acest loc, pentru ca, prin dura- 
ta meditaţei mele, să imprim mai adînc în memoria mea această 
nouă cunoaștere. 

MEDITAŢIA A TREIA 


Despre Dumnezeu; că există. 


Îmi voi închide acum ochii, îmi voi astupa urechile, îmi voi 
suprima toate simţurile, chiar voi șterge din gîndirea mea toate 
imaginile lucrurilor corporale, sau cel puţin, pentru că şi aceas- 
ta se poate face cu greu, le voi considera ca fiind zadarnice și 
false; şi stînd astfel de vorbă singur cu mine însumi, și scrutînd- 
mi interiorul, mă voi strădui să mi-l fac puţin cîte puţin mai 
cunoscut mie însumi. Eu sînt un lucru care gîndeşte, cu alte 
cuvinte care se îndoiește, care afirmă, care neagă, care cunoaște 
puţine lucruri, care ignoră multe, care iubeşte, care urăște, care 
vrea, care nu vrea, care își imaginează, și care simte. Căci, așa 
cum am observat ceva mai înainte, chiar dacă lucrurile pe care 
le simt şi pe care mi le imaginez poate că nu sînt absolut nimic 
în afara mea și în ele însele, cu toate acestea sînt sigur că aces- 
te moduri de a gîndi, pe care le numesc sentimente și 
imaginaţii, numai în măsura în care ele sînt moduri de a gîndi, 
se află în mine și pot fi întîlnite la mine, cu toată siguranța. Și 
în acest puțin pe care tocmai l-am spus, cred că am relatat tot 
ceea ce ştiu cu adevărat, sau cel puţin tot ceea ce pînă aici am 
observat eu că știu. 

Acum voi cerceta cu un plus de exactitate dacă nu cumva 
voi găsi în mine chiar deloc și alte cunoștințe de care nu mi-am 

dat încă seama. Sînt sigur că sînt ceva care gîndește; dar nu 
cumva ştiu și ce ar fi necesar pentru a mă dovedi sigur de anu- 
mite lucruri. În această primă cunoştinţă, nu există nimic decât 
o percepţie clară și distinctă a faptului pe care îl cunosc; ceea ce 
într-adevăr nu va fi suficient pentru a mă asigura că ea este 
adevărată, dacă se va putea vreodată să se întîmple ca un lucru 
pe care îl voi concepe tot astfel în mod clar și distinct se va 
dovedi apoi fals. Și, în consecință, mi se pare că pot deja stabili 
ca regulă generală, că toate lucrurile, pe care le concepem 
extrem de clar și deosebit de distinct, sînt toate adevărate. 

Cu toate acestea, am acceptat și am admis ceva mai 
înainte mai multe lucruri ca fiind foarte sigure și foarte evi- 
dente, pe care le-am recunoscut mai apoi ca fiind totuşi 
îndoielnice și nesigure. Care erau așadar acele lucruri? Erau: 
pămîntul, cerul, astrele, și toate celelalte lucruri pe care le iau 
în seamă prin intermediul simţurilor mele. Deci, ce anume 
sesizez la ele în mod clar și distinct? Cu siguranță nimic altce- 
va decît că ideile sau gîndurile privitoare la acele lucruri se 
înfățișează spiritului meu. Și chiar și în prezent nu neg că aces- 
te idei există în mine. Dar mai există aici un alt lucru pe care îl 
afirmam, și pe care din cauza obiceiului ce-l aveam de a-l 
crede, eram convins că îl apreciez cu mare claritate, cu toate că 
în realitate nu-l intuiam deloc, și anume că ar fi existat în afara 
mea anumite lucruri, de la care proveneau aceste idei, și cărora 
ele le-ar fi fost cu totul asemănătoare. Or, tocmai în aceasta mă 
înşelam eu; sau, dacă totuși se întîmpla să judec în conformitate 
cu realitatea, nu se întîmpla să am nici o cunoştinţă, care să fie 
cauza adevărului judecății mele. 

Dar atunci cînd am luat în considerare vreun lucru extrem 
de simplu şi extrem de accesibil, privitor la aritmetică și 
geometrie, de exemplu, că adunaţi doi și cu trei dau numărul 

cinci, şi alte lucruri asemănătoare, nu le voi fi înțeles cel puțin 
suficient de clar încît să fiu sigur că ele erau adevărate? 
Desigur, dacă am judecat mai apoi că te poți îndoi de aceste 
lucruri, aceasta nu s-a întîmplat deloc din alt motiv, decît pen- 
tru că îmi trecea prin minte că poate vreun Dumnezeu a putut 
să-mi dea o atare natură, încît să mă îndoiesc chiar în privința 
lucrurilor care îmi par cele mai evidente. Dar de toate dăţile 
cînd această opinie zămislită ceva mai înainte, cu privire la pu- 
terea suverană a lui Dumnezeu, se ivește în gîndirea mea, sînt 
constrîns să recunosc că lui îi este ușor, dacă el vrea, să facă în 
aşa fel încît să mă înșel, chiar și în privința lucrurilor pe care 
cred că le cunosc cu o foarte mare evidență. Și dimpotrivă, de 
toate dățile în care mă întorc spre lucrurile pe care cred că le 
înțeleg cu o extremă claritate, sînt atît de convins de ele, încît 
mă las eu însumi furat de aceste cuvinte: Înşele-mă oricine e în 
stare să o facă, însă atîta timp cît eu gîndesc că sînt ceva, el nu 
va putea nicidecum să facă să nu fiu nimic, sau fiind adevărat 
că acum eu sînt — nu va putea face ca într-o zi cîndva să fie ade- 
vărat că nu am fost niciodată, sau ca doi şi cu trei să facă ori mai 
mult ori mai puţin de cinci, sau altele asemănătoare, despre care 
văd cu claritate că nu pot fi într-alt fel decîf cum le concep eu. 

Și desigur, pentru că nu am nici un argument să cred că ar 
exista vreun Dumnezeu care să fie înşelător, şi chiar pentru că 
încă nu le-am luat în considerare pe acelea care dovedesc că 
există un Dumnezeu, motivul îndoielii, care depinde doar de 
această opinie, este destul de neînsemnat, şi ca să spunem aşa: 
metafizic. Dar pentru a putea să-l îndepărtez complet, îndată ce 
mi se va prezenta ocazia, va trebui să examinez dacă există un 
Dumnezeu; și dacă voi descoperi că există vreunul, trebuie să 
examinez și dacă el poate fi înşelător, căci fără cunoaşterea 
acestor două adevăruri, nu văd că aș putea fi vreodată sigur de 

vreun lucru. Și pentru ca să pot avea ocazia de a examina aces- 
tea fără a întrerupe ordinea meditației pe care mi-am propus-o, 
Și care este aceea de a trece în mod treptat de la noțiunile pe 
care le voi descoperi primele în spiritul meu, la acelea pe care 
le voi putea găsi tot acolo ulterior, trebuie să împart aici toate 
gîndurile mele în anumite genuri, și să bag de seamă în care 
dintre aceste genuri există în special adevărul sau eroarea. 

Printre gîndurile mele, unele sînt ca nişte imagini ale 
lucrurilor, și doar lor le este potrivit în mod deplin numele de 
idee: precum atunci cînd îmi reprezint un om, sau o himeră, sau 
cerul, sau un înger, sau pe însuși Dumnezeu. Altele, dincolo de 
acestea, au alte cîteva forme: precum cînd vreau, că îmi este 
teamă, că afinn sau că neg, eu presupun într-adevăr atunci un 
anumit lucru drept subiect al acţiunii spiritului meu, dar și 
adaug vreun alt lucru prin această acţiune a ideii pe care o am 
despre lucrul respectiv; iar din acest gen de gînduri, unele sînt 
voințe sau afecte, iar celelalte judecăți. 

Acum, în ceea ce priveşte ideile, dacă le luăm în conside- 
rare doar în ele însele, şi dacă nu le raportăm deloc la nici un alt 
lucru, ele nu pot fi — propriu-zis — false; căci fie că îmi ima- 
ginez o capră sau o himeră, nu este mai puțin adevărat că îmi 
imaginez atît una cît şi cealaltă. 

Nu trebuie să ne fie teamă nici că s-ar putea să existe falsi- 
tate în afecte sau în voliții; căci deși pot dori lucruri rele, sau 
chiar care să nu fi fost niciodată, totuşi pentru aceasta nu este 
mai puțin adevărat faptul că le doresc. 

Astfel că nu mai rămîn decît doar judecăţile, faţă de care 
trebuie să fiu foarte atent să nu mă înșel niciodată. Așadar, prin- 
cipala greşeală și cea mai comună ce poate exista în acest caz, 
consistă în aceea că eu judec că ideile care sînt în mine sînt 
asemănătoare, sau confonme cu lucrurile care sînt în afara mea; 

căci cu siguranță, dacă voi lua în considerare ideile numai drept 
anumite moduri sau feluri ale gîndirii mele, fără să vreau să le 
raportez la vreun anumit lucru exterior, cu greu îmi vor putea 
da ele ocazia de a mă înșela. 

Însă, dintre aceste idei, unele îmi par a se fi născut o dată 
cu mine, altele fiind străine și venite dinafară, iar altele fiind 
făcute şi inventate de mine însumi. Căci, faptul că am facultatea 
de a înțelege ce este ceea ce în general se numeşte un lucru sau 
un adevăr, sau o gîndire, mi se pare că nu am deloc această 
capacitate din altă parte decît de la natura mea proprie; dar dacă 
aud acum vreun zgomot oarecare, dacă văd soarele, dacă simt 
căldura, pînă la ora aceasta am crezut că aceste impresii 
provin de la unele lucruri care există în afara mea; și, în sfîrșit, 
mi se pare că sirenele, hipogrifii și toate celelalte himere 
asemănătoare sînt ficțiuni și invenţii ale spiritului meu. Dar 
poate că mă pot convinge și de faptul că toate aceste idei sînt de 
genul acelora pe care le numesc străine, și care vin dinafară, sau 
că ele sînt toate născute împreună cu mine, sau că au fost toate 
făcute de mine; căci încă nu am găsit deloc în mod clar originea 
lor adevărată. lar ceea ce am eu în principal de făcut în această 
împrejurare, este de a lua în considerare, privitor la cele care mi 
se pare că vin de la unele obiecte ce sînt în afara mea, care sînt 
argumentele care mă obligă să le cred asemănătoare cu aceste 
obiecte. 

Primul dintre aceste argumente este că mi se pare că așa mă 
învaţă natura; iar al doilea, că experimentez în mine însumi că 
aceste idei nu depind deloc de voința mea; căci adesea ele mi se 
înfăţişează fără voia mea, precum chiar acum, fie că vreau, fie 
că nu vreau, simt căldura, și din această cauză eu mă conving 
că acest sentiment sau această idee de căldură este produsă în 
mine de un lucru diferit de mine, și anume de căldura focului 

lîngă care tocmai sînt. Și nu văd nimic care să-mi pară mai 
raţional, decît să cred că acest lucru străin trimite și imprimă în 
mine asemănarea lui, mai degrabă decît oricare alt lucru. 

Acum trebuie să văd dacă aceste argumente sînt destul de 
puternice şi de convingătoare. Cînd spun că mi se pare că așa 
mă învață natura, înțeleg prin acest cuvînt de natură doar o anu- 
mită înclinare care mă împinge să cred acest lucru, și nu o 
lumină naturală care să mă facă să cunosc că acesta este ade- 
vărul. Însă aceste două lucruri diferă mult între ele; căci eu nu 
pot să pun nimic la îndoială din ceea ce lumina naturală mă face 
să văd că este adevărat, așa cum m-a făcut ea mai adineaori să 
văd că, din faptul că mă îndoiam, am putut trage concluzia că 
eram. Și nu am în mine nici o altă facultate, sau capacitate, pen- 
tru a deosebi adevărul de fals, care să-mi poată arăta că ceea ce 
această lumină îmi indică drept adevărat nu este, și în care să 
mă pot încrede tot atît de mult cît şi în ea. Dar, în ceea ce 
priveşte înclinațiile care mi se pare că îmi sînt şi ele specifice, 
am băgat de seamă adesea, atunci cînd s-a pus problema să fac 
alegere între virtuţi și vicii, că nu m-au dirijat mai puţin spre rău 
decît spre bine, tocmai de aceea nu am motiv să le dau ascultare 
nici în ceea ce privește adevărul și falsul. 

lar cît despre celălalt argument, şi anume că aceste idei, 
întrucît nu depind de voinţa ea, trebuie să vină dintr-altă parte, 
nu-l găsesc cu nimic mai convingător. Căci, tot așa precum 
aceste înclinații, despre care am vorbit chiar adineaori, se află 
în mine, cu toate că nu sînt întotdeauna în acord cu voinţa mea, 
poate că tot astfel există în mine vreo facultate sau capacitate 
aptă de a produce aceste idei fără ajutorul niciunor lucruri exte- 
rioare, cu toate că nu-mi este cunoscută încă; așa cum de fapt 
mi s-a părut întotdeauna pînă acum, că, atunci cînd dorm, ele se 
formează astfel în mine, fără ajutorul obiectelor pe care le 

reprezintă. Și, în sfîrșit, chiar dacă voi rămîne de acord că ele 
sînt cauzate de aceste obiecte, nu este o concluzie necesară că 
trebuie să le fie lor asemănătoare. Dimpotrivă, în multe exem- 
ple, am observat adesea, că există o mare diferență între obiect 
și ideea lui. Aşa cum, de exemplu, găsesc în mintea mea două 
idei ale soarelui complet diferite: una își trage originea de la 
simţuri, şi trebuie să fie plasată în interiorul genului acelora 
despre care am spus ceva mai înainte că vin dinafară, idee prin 
intermediul căreia el îmi apare ca fiind extrem de mic; cealaltă 
este luată dintre argumentele astronomiei, adică din anumite 
noțiuni care s-au născut împreună cu mine, sau în sfîrșit este 
concepută de mine într-unul dintre felurile în care poate ea fi, 
datorită căreia el îmi pare de mai multe ori mai mare decît 
pămîntul. Desigur, aceste două idei, pe care le concep despre 
soare, nu pot fi amîndouă adecvate aceluiași soare; și raţiunea 
mă face să cred că aceea, care vine direct de la aparenţa lui, este 
aceea care îi este și cea mai puțin asemănătoare. 

Toate acestea mă ajută îndeajuns să cunosc că pînă la ora 
aceasta nu printr-un raţionament sigur şi premeditat, ci doar în 
baza unui impuls orb şi temerar — am crezut că există lucruri în 
afara mea, și distincte de ființa mea, care, prin intermediul 
organelor de simţ, sau prin oricare alt mijloc ce s-ar putea să 
existe, își trimit în mine ideile sau imaginile lor, și își imprimă 
acolo asemănarea lor. 

Dar mi se mai înfăţişează şi o altă cale pentru a cerceta 
dacă, printre lucrurile ale căror idei le am în mine, sînt și 
unele care există în afara mea. Și anume, dacă aceste idei sînt 
luate în considerare doar întrucît reprezintă anumite moduri de 
a gîndi, atunci nu voi distinge între ele nici o diferență sau ine- 
galitate, și toate par a proveni din mine într-un singur fel; dar, 
luîndu-le în considerare ca imagini, dintre care unele reprezin- 

tă un lucru, și altele altul, este evident că ele sînt extrem de 
diferite unele de altele. Căci, în fapt, acele care îmi reprezintă 
substanţe sînt fără îndoială ceva în plus, şi conţin în sine (pen- 
tru a mă exprima astfel) mai multă realitate obiectivă, adică 
participă prin reprezentare la un grad mai înalt de fiinţare sau 
de perfecțiune, decît acelea care reprezintă doar moduri sau 
accidente. Mai mult, cea prin care concep un Dumnezeu suve- 
ran, eter, infinit, imuabil, atotcunoscător, atotputernic, și 
Creator universal al tuturor lucrurilor care sînt în afara lui; acea 
idee, zic eu, are cu siguranţă în sine mai multă realitate obiec- 
tivă, decît cele prin care îmi sînt reprezentate substanțele finite. 
Acum, datorită luminii naturale este un lucru evident, că 
trebuie să ai cel puțin tot atîta realitate în cauza eficientă și 
totală cît și în efectul ei: căci de unde îşi poate trage efectul 
realitatea lui, dacă nu din cauza pe care o are? Și cum ar putea 
această cauză să i-o transmită, dacă nu ar avea-o în ea însăși? 
lar de aici rezultă nu numai că neantul nu poate produce 
nici un lucru, dar și că ceea ce este mai perfect, adică ceea ce 
conţine în sine mai multă realitate, nu poate fi o unnare şi o 
dependenţă a ceva mai puţin perfect. Și acest adevăr nu este clar 
și evident doar în cazul efectelor pe care le are această realitate 
pe care filozofii o numesc actuală sau formală, ci și în cazul 
ideilor în care este luată în considerare doar realitatea pe care ei 
o numesc obiectivă: de exemplu, piatra care încă nu a existat 
deloc, nu numai că nu poate acum să înceapă să existe, dacă ea 
nu este produsă de un lucru care posedă în sine în mod formal, 
sau eminamente, tot ceea ce intră în compoziţia pietrei, adică 
ceva care să conțină în sine aceleaşi lucruri sau altele mai exce- 
lente decît cele care sînt în piatră, iar căldura nu poate fi pro- 
dusă într-un individ care mai înainte a fost lipsit de ea, decît 
printr-un lucru care să fie de un ordin, de un grad sau de un gen 

cel puţin tot atît de perfect ca și căldura, și așa și cu altele. Dar 
mai mult, dincolo de toate acestea, ideea de căldură, sau cea de 
piatră, nu poate exista în mine, dacă ea nu a fost produsă de o 
cauză oarecare, care conţine în sine cel puţin atîta realitate, 
cîtă presupun eu în căldură sau în piatră. Căci, deşi această 
cauză la care mă refer nu transmite în ideea mea nimic din 
realitatea ei actuală sau formală, nu trebuie ca din acest motiv 
să ne imaginăm că această cauză trebuie să fie mai puţin reală; 
dar trebuie ştiut că orice idee fiind o lucrare a spiritului, natu- 
ra ei este astfel încît ea nu pretinde de la sine nici o altă real- 
itate formală, alta decît cea pe care ea o primeşte și o împru- 
mută de la gîndire sau de la spirit, căruia ea îi este doar un 
mod, adică o manieră sau un fel de a gîndi. Însă, pentru ca o 
idee să conţină o anumită realitate obiectivă mai degrabă decît 
alta, ea trebuie fără îndoială să aibă aceasta de la vreo cauză, 
în care se găsește cel puțin atîta realitate formală cîtă realitate 
obiectivă conţine această idee. Căci dacă presupunem că se 
află ceva în idee, care nu se găsește în cauza ei, atunci trebuie 
că ea deţine acel ceva de la neant; dar, oricît de imperfect ar 
fi acest mod de a fi, prin care un lucru este — în mod obiectiv 
sau prin reprezentare — prezent în intelect prin ideea lui, cu 
siguranţă că nu se poate totuși spune că acest fel și maniera 
aceasta nu sînt nimic, nici că în consecinţă această idee îşi 
trage originea din neant. De asemenea nu trebuie să mă îndo- 
jesc că nu ar fi necesar ca realitatea să existe, în mod fonmal, 
în cauzele ideilor mele, cu toate că realitatea pe care o iau în 
considerare ca existînd în aceste idei ar avea doar un caracter 
obiectiv, nici să gîndesc că este suficient ca această realitate 
să se găsească în mod obiectiv în cauzele lor; căci, întocmai 
cum această manieră de a fi în mod obiectiv aparţine ideilor, 
datorită naturii lor proprii, tot astfel și maniera sau felul de a 

fi în mod formal aparține cauzelor acestor idei (cel puţin 
primelor și principalelor) datorită naturii lor proprii. Și chiar 
dacă se poate întîmpla ca o idee să dea naștere unei alte idei, 
totuși aceasta nu poate fi pînă la infinit, ci trebuie la sfîrşit să 
ajungem la o idee primă, a cărei cauză să fie ca un tipar sau 
un original, în care toată realitatea sau perfecțiunea să fie 
conținută în mod formal și în fapt, realitate care se află în 
respectivele idei doar în mod obiectiv sau prin reprezentare. 
Astfel încît lumina naturală mă face să cunosc în mod evident, 
că ideile sînt în mine ca niște tablouri, sau nişte imagini, care 
pot cu ușurință, ce-i drept, să decadă de la nivelul perfecțiunii 
lucrurilor din care au fost ele extrase, dar care nu pot niciodată 
să conţină ceva mai mare sau mai perfect. 

Și cu cît examinez toate aceste lucruri mai pe larg și mai cu 
grijă, cu atît mai clar şi mai distinct cunosc că ele sînt ade- 
vărate. Dar, în sfirşit, ce concluzie voi trage din toate acestea? 
Este bine de ştiut că, dacă realitatea obiectivă a vreuneia dintre 
ideile mele este astfel, încît cunosc cu claritate că ea nu este 
deloc în mine, nici în mod formal, nici eminamente, și că în 
consecință nu pot eu însumi să-i fiu cauza, rezultă de aici în 
mod necesar că nu sînt singur în lume, ci că mai este încă și 
vreun alt lucru care există, şi care este cauza acestei idei; pe 
cînd dacă, încă nu se găsește deloc în mine o atare idee, nu voi 
avea nici un argument care să mă poată convinge și face să fiu 
Sigur de existența nici a unui alt lucru decît de a mea însămi; 
pentru că le-am cercetat pe toate cu grijă, şi nu am putut găsi 
nici un alt argument pînă în prezent. 

Însă printre aceste idei, în afara celei care mă reprezintă pe 
mine însumi, în legătură cu care nu pot avea aici nici o difi- 
cultate, există și alta care îmi reprezintă un Dumnezeu, altele 
lucruri corporale și inanimate, altele înveri. altele animale, și 

altele în sfirşit care îmi reprezintă oameni ce-mi seamănă mie. 
Dar în ceea ce privește ideile care îmi reprezintă alți oameni, 
sau nişte animale, sau îngeri, înțeleg cu ușurință că ele pot fi 
formate dintr-un amestec și din compunerea altor idei pe care le 
am despre lucrurile corporale și despre Dumnezeu, chiar dacă 
în afara mea nu ar exista deloc alți oameni pe lume, nici alte 
animale, și nici un înger. lar în privinţa ideilor despre lucrurile 
corporale, nu recunosc nimic la ele care să fie atît de mare și atît 
de excelent încît să-mi pară că nu poate proveni de la mine 
însumi, căci, dacă le voi scruta mai îndeaproape, şi dacă le voi 
examina în același fel în care am examinat ieri ideea de ceară, 
voi descoperi că nu se află și în acest caz decît extrem de puţine 
lucruri pe care le înțeleg cu claritate și în mod distinct: și 
anume, mărimea sau întinderea în lungime, lărgime și profunz- 
ime; forma care este instituită de capetele și marginile acestei 
întinderi; poziţia pe care o păstrează între ele corpurile avînd 
forme diferite; și mișcarea sau schimbarea acestei poziţii; căro- 
ra li se poate adăuga substanța, durata și numărul. Cît despre 
celelalte lucruri, precum lumina, culorile, sunetele, mirosurile, 
gusturile, căldura, frigul, și celelalte calităţi care ţin de pipăit, 
ele se află în gîndirea mea cu atîta obscuritate și confuzie, încît 
nu cunosc nici dacă ele sînt adevărate, sau false, şi doar 
aparente, adică nu știu dacă ideile, pe care le concep în baza 
acestor calităţi, sînt de fapt ideile unor lucruri reale, sau dacă nu 
cumva ele reprezintă doar niște fiinţe himerice, care nu pot 
exista. Căci, deși am observat ceva mai înainte că falsitatea ade- 
vărată și formală nu poate fi întîlnită decît în judecăţi, se poate 
totuşi întîlni şi în idei o anumită falsitate materială, și anume, 
atunci cînd ele reprezintă ceea ce nu este nimic ca şi cum ar fi 
ceva. De exemplu, ideile pe care le am de frig și de căldură sînt 
atît de puţin clare și atât de puțin distincte, încît prin intermediul 

lor nu pot discerne dacă frigul este doar o privaţie a căldurii, sau 
căldura este o privaţie a frigului, sau dacă și una și cealaltă sînt 
calități reale, sau dacă nu sînt; şi cu atît mai mult cu cît, ideile 
fiind ca niște imagini, nu putem avea nici una care să nu ni se 
pară că reprezintă ceva, dacă este adevărată afirmația că fnigul 
nu este altceva decît o privaţie a căldurii, ideea care mi-l repre- 
zintă ca pe ceva real și pozitiv — nu va fi numită, în mod 
deplasat, falsă, și tot astfel și cu alte idei asemănătoare; cărora 
desigur că nu este necesar să le atribui alt autor decît pe mine 
însumi. Căci, dacă ele sînt false, adică dacă ele reprezintă 
lucruri care nu există deloc, lumina naturală îmi va face cunos- 
cut că ele provin din neant, cu alte cuvinte: că ele nu sînt în 
mine decît pentru că îi lipseşte ceva naturii mele, și că ea nu 
este absolut perfectă. Iar dacă aceste idei sînt totuși adevărate, 
deoarece ele fac trimitere la atît de puţină realitate, încît nici 
măcar nu pot deosebi cu claritate lucrul reprezentat de neființă, 
atunci nu văd deloc motivul pentru care nu ar putea să fie pro- 
duse de mine însumi, și că nu aș putea să le fiu autorul. 

Cît despre ideile clare şi distincte pe care le am despre 
lucrurile corporale, sînt unele pe care se pare că le-am putut 
extrage chiar din ideea pe care o am despre mine însumi, pre- 
cum cea pe care o am despre substanță, despre durată, despre 
număr, și despre alte lucruri asemănătoare. Căci, atunci cînd 
gîndesc că piatra este o substanţă, sau un lucru care are în sine 
capacitatea de a exista, apoi că eu sînt o substanță, cu toate că 
înțeleg prea bine că sînt un lucru care gîndeşte și nu întins, şi că 
piatra dimpotrivă este un lucru întins și care nu gîndeşte deloc, 
și că astfel între cele două concepţii există o deosebire notabilă, 
totuși ele par a se potrivi prin aceea că amîndouă reprezintă 
niște substanţe. La fel, cînd mă gîndesc că sînt în prezent, şi că, 
în afară de aceasta, îmi amintesc că am existat şi altădată, și că 

concep mai multe gînduri diferite cărora le cunosc numărul, 
atunci dobîndesc pentru mine ideile duratei și ale numărului, pe 
care, mai apoi, pot să le transfer la toate celelalte lucruri după 
cum voi vrea. 

Cît despre alte calităţi din care sînt alcătuite ideile 
lucrurilor corporale, şi anume: întinderea, forma, poziția și 
schimbarea locului, este adevărat că nu sînt deloc în mod for- 
mal în mine, pentru că eu nu sînt decît un lucru care gîndeşte; 
dar, pentru că ele sînt doar anumite moduri ale substanţei, și ca 
nişte veştminte sub care ne apare nouă substanța corporală, și 
întrucît sînt şi eu însumi 0 substanță, se pare că ele pot fi 
cuprinse eminamente în mine. 

În consecință, nu rămîne decît singură ideea de Dumnezeu, 
în care trebuie să cercetăm dacă nu cumva există vreun lucru 
care se poate să nu fi venit de la mine însumi. Sub numele de 
Dumnezeu înțeleg o substanță infinită, eternă, imuabilă, inde- 
pendentă, atotcunoscătoare, atotputernică, și prin care eu însu- 
mi, și toate celelate lucruri care sînt (dacă este adevărat că ar 
exista vreunele) au fost create și produse. Însă aceste avantaje 
sînt atît de mari și atît de eminente, încît cu cît le iau în consi- 
derare mai atent cu atît mai puţin mă conving că ideea pe care 
o am și-ar putea avea originea în mine singur. ȘI, în consecință, 
trebuie cu necesitate, ca din tot ceea ce am spus mai înainte, să 
trag concluzia că Dumnezeu există; căci, chiar dacă ideea de 
substanţă este în mine, nu voi putea, numai din faptul că sînt o 
substanţă, să am totuși ideea unei substanţe infinite, eu care sînt 
o ființă finită, dacă ea nu a fost pusă în mine de vreo substanță 
care să fi fost cu adevărat infinită. 

Și nu trebuie să-mi imaginez că nu-mi reprezint infinitul 
printr-o idee adevărată, ci doar printr-o negaţie a ceea ce este 
finit, tot aşa cum înțeleg repausul și tenebrele prin negarea 

mișcării și a luminii: pentru că, dimpotrivă, eu văd în mod ma- 
nifest că există mai multă realitate în substanţa infinită decît în 
substanţa finită, și prin urmare că într-un anume fel am în mine 
mai întîi noţiunea de infinit, și numai după aceea de finit, adică 
de Dumnezeu mai înainte de a mă avea pe mine însumi. Căci, 
cum ar fi posibil să pot cunoaşte că mă îndoiesc și că doresc, 
adică să am sentimentul că îmi lipsește ceva și că nu sînt abso- 
lut perfect, dacă nu aş avea în mine nici o idee despre o ființă 
mai perfectă decît ființa mea, și prin comparaţia cu care să 
cunosc defectele mele? 

Și nu se poate spune că este cu putință ca această idee de 
Dumnezeu să fie din punct de vedere material falsă, şi că în 
consecință eu aș putea-o avea de la neant, și anume că ea poate fi 
în mine pentru că eu am un defect, cum am afirmat ceva mai 
înainte despre ideile de căldură și de frig, și ale altor lucruri 
asemănătoare; căci, dimpotrivă, această idee de Dumnezeu fiind 
extrem de clară și extrem de distinctă, şi întrucît conţine în sine 
mai multă realitate obiectivă decît oricare alta; nu există nici- 
vorbă vreuna care să fie prin ea însăși mai adevărată, şi nici vre- 
una să poată fi bănuită mai puţin de eroare şi de falsitate. 

Ideea, zic eu, ideea acestei ființe perfecte în mod suveran şi 
infinite — este adevărată în întregime; căci chiar dacă este cu 
putință să se poată imagina că o atare ființă nu există deloc, 
totuși nu se poate presupune că ideea ei nu-mi reprezintă nimic 
real, aşa cum am spus mai adineaori despre ideea de frig. 

Ideea aceasta chiar este și extrem de clară și extrem de dis- 
tinctă, pentru că tot ceea ce spiritul meu concepe în mod clar și 
distinct ca fiind real şi adevărat, şi care conţine în sine o anumită 
perfecțiune, este conţinut şi cuprins în întregime în această idee. 

Și aceasta nu încetează de a fi adevărat, chiar dacă eu nu 
înțeleg infinitul, sau chiar dacă există în Dumnezeu o infinitate 

de lucruri pe care nu le pot înţelege, și poate că nici nu mă pot 
apropia în nici un fel de ele cu gîndirea: căci ține de natura 
infinitului, faptul că natura mea, care este finită și mărginită, 
nu-l poate înțelege; şi este suficient ca eu să înţeleg bine aceas- 
ta, şi să fiu convins că toate lucrurile pe care le înțeleg în mod 
clar, și în care ştiu că există o anumită perfecțiune, și poate că 
și o infinitate de altele pe care nu le cunosc, acele lucruri sînt în 
Dumnezeu în mod formal sau eminamente, pentru ca ideea pe 
care o am despre el să fie cea mai adevărată, cea mai clară și cea 
mai distinctă dintre toate cîte sînt în mintea mea. Dar poate că 
este adevărat şi că eu sînt ceva mai mult decît îmi imaginez eu 
că sînt, și că toate perfecțiunile pe care le atribui naturii unui 
Dumnezeu -— sînt într-un anume fel în mine în potenţialitate, 
deși ele nu s-au produs încă, și nici nu s-au făcut remarcate 
deloc prin acţiunile lor. De fapt, eu experimentez deja faptul că 
cunoașterea mea sporește și se perfecționează puțin cîte puţin, 
şi nu văd nimic ce ar putea să o împiedice să sporească din ce 
în ce mai mult pînă la infinit; apoi, fiind astfel înmulțită și 
perfecționată, nu văd ca ceva să împiedice ca eu să pot dobîndi 
cu ajutorul ei toate celelalte perfecțiuni ale naturii divine; şi, în 
sfîrşit, mi se pare că puterea pe care o am pentru procurarea 
acestor perfecţiuni dacă ea este cu adevărat în mine, poate fi 
capabilă să le imprime în mine și să introducă în mine ideile lor. 
Totuşi, privind lucrurile acestea mai îndeaproape, voi 
recunoaște că aceasta nu se poate întîmpla; căci, mai întâi, chiar 
dacă a fost adevărat că cunoașterea mea dobîndeşte în fiece zi 
noi grade de perfecțiune, şi că există în natura mea multe 
lucruri în potenţialitate, care nu sînt încă în act, totuși aceste 
avantaje nu aparțin în nici un fel ideii pe care o am despre 
Divinitate şi nu mă apropie de ea, idee în care nimic nu există 
doar în potenţialitate, ci totul este acolo în act și în fapt. Ba 

chiar nu este, oare, un argument infailibil şi foarte sigur al 
imperfecțiunii cunoașterii mele faptul că ea sporeşte puţin cîte 
puţin, şi că se mărește gradual? Mai mult, chiar dacă 
cunoașterea mea va spori din ce în ce mai mult,totuși nu voi 
renunţa să cred că ea nu poate fi infinită în actualitate, pentru că 
nu va ajunge niciodată la un atît de înalt grad de perfecțiune, 
încît să nu mai fie capabilă să dobîndească o creștere încă și mai 
mare. Pe cînd eu îl concep pe Dumnezeu ca fiind actualmente 
infinit într-un grad atît de înalt, încît el să nu mai poată adăuga 
nimic suveranei perfecţiuni pe care o are. Și, în sfîrșit, înțeleg 
extrem de bine că fiinţa obiectivă a unei idei nu poate fi produsă 
de o ființă care există doar în potenţialitate, care nu este pro- 
priu-zis nimic, ci doar de o fiinţă formală sau actuală. 

Și desigur că nu văd nimic în tot ceea ce tocmai am spus, 
care să nu fie foarte ușor de cunoscut prin lumina naturală de 
toţi cei care vor să se gîndească la aceasta cu mare grijă; dar 
cînd relaxez cu ceva atenţia pe care o am, spiritului meu i se 
întîmplă să se întunece și, ca orbit de imaginile lucrurilor sen- 
sibile, nu-şi mai aminteşte cu ușurință motivul pentru care ideea 
pe care o am despre o ființă mai perfectă decît ființa mea, tre- 
buie cu necesitate să fi fost produsă în mine de o ființă care să 
fie în fapt mai perfectă. 

Tocmai din acest motiv, vreau să merg mai departe, şi să 
iau în considerare dacă eu însumi, care am această idee a lui 
Dumnezeu, pot fi, în eventualitatea în care nu există Dumnezeu 
deloc. Și întreb: de la cine îmi am eu existenţa? Poate că de la 
mine însumi, sau de la părinții mei, sau de la alte cîteva cauze 
mai puțin perfecte decît Dumnezeu; căci nu poate fi imaginat 
nimic mai perfect și nici măcar egal lui. 

Însă, dacă eu nu am depins de nimeni altcineva, și dacă am 
fost eu însumi autorul ființei mele, cu siguranță că nu mă voi 

îndoi de nimic, şi nu voi mai da naștere nici unei dorinţe, și în 
sfîrşit nu îmi va lipsi nici o perfecţiune; căci îmi voi fi dat eu 
însumi toate cele ale căror idei le-aș avea în mine, şi astfel aș fi 
Dumnezeu. 

Și nu trebuie să-mi imaginez deloc că lucrurile care îmi 
lipsesc sînt poate mai dificil de dobîndit, decît cele în posesia 
cărora sînt deja; căci, dimpotrivă, este foarte sigur, că a fost cu 
mult mai dificil ca eu, adică un lucru sau o substanţă care gîn- 
deşte, să fi ieșit din neant, decît mi-ar fi să dobîndesc luminile şi 
cunoștințele privitoare la mai multe lucruri pe care acum le 
ignor, dar care nu sînt decît accidente ale acestei substanţe. Și 
astfel, fără nici o dificultate, dacă mi-am dat eu însumi acest sur- 
plus de care tocmai vorbeam, și adică dacă eu am fost autorul 
nașterii mele şi a existenței mele, atunci nu m-aș fi lipsit cel 
puţin de lucrurile care sînt cel mai ușor de dobîndit, și anume, 
de multe cunoștințe de care a fost lipsită natura mea; nu m-aș fi 
lipsit nici de niciunul dintre lucrurile care sînt conţinute de ideea 
pe care o concep despre Dumnezeu, căci nu există niciunul care 
să îmi pară că presupune o procurare mai dificilă; şi dacă totuși 
ar fi vreunul, el doar mi-ar părea astfel (presupunînd că aş avea 
de la mine toate celelalte lucruri pe care le posed), pentru că voi 
face experienţa faptului că acolo se termină puterea mea, și nu 
voi fi în stare să reușesc și de astădată. 

Și chiar dacă pot presupune că probabil am fost întotdeau- 
na așa cum sînt acum, prin aceasta nu voi putea să mă sustrag 
autorităţii acestui raționament, şi nu voi înceta să fiu conștient 
de faptul că Dumnezeu este, în mod necesar, autorul existenței 
mele. Căci întregul timp al vieții mele poate fi divizat într-o 
infinitate de părți. Fiecare dintre ele nedepinzînd în nici un fel 
de celelalte; și astfel, din faptul că puțin mai înainte eu existam, 
nu urmează cu necesitate că trebuie să fiu şi acum, decît dacă în 

acest moment vreo cauză anumită mă produce și mă crează, 
pentru a mă exprima astfel, din nou, adică mă conservă. 

Într-adevăr, este un lucru foarte clar şi foarte evident (pen- 
tru toți aceia care iau în considerare cu mare atenţie natura tim- 
pului), că o substanță, pentru a fi conservată în toate momentele 
în care ea durează, are nevoie de aceeași putere și de aceeași 
acţiune ca cele care ar fi necesare pentru a o produce și a o crea 
cu totul din nou, ca şi cum nu ar fi fost încă deloc. Astfel încît 
lumina naturală ne face să vedem cu claritate, că subsistența și 
creaţia nu se deosebesc decît în raport cu modul nostru de a 
gîndi, și deloc în fapt. Trebuie aşadar ca măcar aici să mă întreb 
pe mine însumi, pentru a ști dacă posed eu însumi vreo putere și 
vreo virtute, care să fie capabile să facă în așa fel încît eu, cel 
care exist acum, să mai fiu şi pe viitor: căci, întrucît nu sînt 
nimic decît un lucru care gîndeşte (sau cel puţin nu a fost vorba 
încă, pînă aici, cu toată precizia, decît de această parte a mea 
însămi), dacă o atare putere rezidă în mine, cu siguranță va tre- 
bui ca cel puţin să o gîndesc şi să fiu conștient de acest fapt; dar 
întrucît nu resimt că ar exista nici una în mine, și prin aceasta 
cunosc cu toată evidenţa că depind de vreo fiinţă diferită de 
mine. 

Nu cumva şi această ființă de care tocmai este vorba că aş 
depinde de ea, nu este ceea ce numesc Dumnezeu, și că de fapt 
sînt produs fie de părinţii mei, fie de alte cauze mai puțin per- 
fecte decît el? Dar nici pomeneală, căci așa ceva nu-i cu putinţă. 
Fiindcă aşa cum am spus deja ceva mai înainte, este un lucru 
foarte evident că trebuie să ai cel puțin atîta realitate în cauză 
cîtă ai în efectul ei. Și prin urmare, pentru că sînt un lucru care 
gîndește, și care am în mine o anumită idee a lui Dumnezeu, 
oricare ar fi pînă la urmă cauza care este atribuită naturii mele, 
trebuie cu necesitate recunoscut că în mod similar ea trebuie să 

fie un lucru care gîndeşte, și să posede în sine ideea tuturor 
perfecţiunilor pe care eu le atribui naturii Divine. Apoi se poate 
iarăși cerceta dacă această cauză își are originea și existenţa sa 
de la ea însăşi, sau de la vreun alt lucru. Căci dacă și-o are de 
la ea însăși, urmează, în baza raționamentelor pe care le-am 
invocat ceva mai înainte, că ea însăși trebuie să fie Dumnezeu; 
pentru că avînd virtutea de a fi şi a exista prin sine, ea trebuie 
să aibă fără îndoială și puterea de a poseda actualmente toate 
perfecțiunile ale căror idei ea le concepe, și anume pe toate cele 
pe care eu le concep ca fiind în Dumnezeu. lar dacă ea își deține 
existența proprie de la vreo altă cauză decît de la sine, se va 
pune întrebarea din nou, prin același raționament, asupra aces- 
tei cauze secunde, dacă ea există prin sine, sau prin altcineva, 
pînă cînd din treaptă în treaptă se va ajunge în sfîrşit la o ultimă 
cauză care se va vădi că este Dumnezeu. Și este foarte evident 
că în problema aceasta nu poate fi vorba de un regres la infinit, 
ținînd seama de faptul că aici nu este vorba atît despre cauza 
care m-a produs cîndva, cît despre cea care mă conservă în 
prezent. 

Nu putem presupune și că ar fi cu putinţă că mai multe 
cauze au cooperat între ele contribuind fiecare în parte la pro- 
ducerea mea și că astfel de la una am primit ideea uneia dintre 
perfecțiunile pe care le atribui lui Dumnezeu, și de la alta ideea 
altei atari perfecțiuni, ca și cum toate aceste perfecțiuni s-ar 
afla, ce-i drept, undeva în Univers, dar nu se întîlnesc toate 
îmbinate și strînse la un loc, într-o singură cauză care să fie 
Dumnezeu. Pe cînd, dimpotrivă, unitatea, simplicitatea, sau 
inseparabilitatea tuturor lucrurilor care sînt în Dumnezeu, este 
una dintre principalele perfecțiuni pe care eu le concep ca fiind 
în el; şi cu siguranță că ideea acestei unităţi și a îmbinării tutu- 
ror perfecţiunilor lui Dumnezeu, n-a putut fi produsă în mine de 

nici o cauză, de la care eu să nu fi primit deloc şi ideile tuturor 
celorlalte perfecţiuni. Căci ea nu a putut să mi le facă înțelese 
ca fiind adunate la un loc și inseparabile,fără să fi făcut în ace- 
lași timp în așa fel încît să știu ce sînt ele, și să le cunosc pe 
toate într-un fel oarecare. 

În ceea ce-i priveşte pe părinții mei, de la care se pare că 
mi-am primit nașterea, chiar dacă tot ceea ce am putut crede 
vreodată în privinţa aceasta ar fi adevărat, aceasta nu ar putea 
totuși decide că ei sînt cei care mă conservă, nici că ei m-au 
făcut şi m-au produs întrucît sînt un lucru care gîndește, pentru 
că ei doar au plasat anumite înclinații în această materie, în care 
judec că eu, adică spiritul meu, singurul pe care îl consider 
acum ca fiind eu însumi, se află închis; și în consecință în 
privința lor nu poate să existe aici nici o dificultate, ci trebuie 
să tragem în mod necesar concluzia că existenţa lui Dumnezeu 
este în mod foarte evident demonstrată prin simplul fapt că eu 
exist, și că există în mine ideea unei fiinţe perfecte în mod 
suveran (adică a lui Dumnezeu). 

Îmi mai rămîne să examinez doar modul în care am dobîn- 
dit această idee. Căci nu am primit-o prin intermediul 
simţurilor, și niciodată ea nu mi s-a oferit fără ca să mă fi aştep- 
tat, așa cum se întîmplă cu ideile lucrurilor sensibile, cînd aces- 
te lucruri se prezintă sau doar par a se prezenta organelor exte- 
rioare ale simțurilor mele. Ea nu este nici o pură producţie sau 
o ficţiune a spiritului meu; căci nu stă în puterea mea să dimi- 
nuez sau să adaug vreun lucru în acest caz. Iar în consecinţă nu 
mai rămîne alt lucru de spus, decît că, precum ideea pe care o 
am despre mine însumi, și ea este născută și produsă o dată cu 
mine din clipa în care am fost creat. 

Și cu siguranţă că nu trebuie să pară ciudat că Dumnezeu 
creîndu-mă, a pus în mine această idee pentru a fi ca pecetea 

meșterului întipărită pe lucrarea sa; și nici nu este necesar ca 
această pecete să fie ceva diferit de însăși această lucrare. Chiar 
și numai din faptul acesta că Dumnezeu m-a creat, este extrem 
de credibil că, într-un anume fel, m-a făcut după imaginea şi 
asemănarea sa, şi că eu concep această asemănare (în care este 
conținută ideea de Dumnezeu), prin aceeași facultate prin care 
mă concep pe mine însumi; și anume că, atunci cînd reflectez 
asupra mea, nu numai că cunosc că sînt un lucru imperfect, 
incomplet şi dependent de altul, care tind și aspir fără încetare 
spre ceva mai bun și mai mare decit ceea ce sînt, dar cunosc, în 
acelaşi timp, și că cel de care depind posedă în sine toate 
aceste lucruri mari spre care aspir, și ale căror idei le găsesc în 
mine, nu într-un mod indefinit și doar în potenţialitate, ci că el 
se bucură de ele în fapt, actualmente și într-un mod infinit, și 
că astfel el este Dumnezeu. Iar întreaga forță a argumentului de 
care m-am folosit aici pentru a dovedi existenţa lui Dumnezeu 
— constă în aceea că eu recunosc că nu ar fi cu putință ca natu- 
ra mea să fie așa cum este, adică să am în mine ideea unui 
Dumnezeu, dacă Dumnezeu nu ar exista cu adevărat; chiar 
acest Dumnezeu, zic eu, a cărui idee este în mine, și anume: 
acela care posedă toate aceste înalte perfecțiuni, despre care 
spiritul nostru poate foarte bine să aibă o anumită idee, fără 
totuși să le înțeleagă pe toate, care nu este predispus spre nici 
un defect, și care nu are nimic din toate lucrurile care dovedesc 
vreo imperfecţiune. 

Din toate acestea este evident că el nu poate fi înșelător, 
pentru că lumina naturală ne învaţă că înselătoria depinde în 
mod necesar de vreun defect. 

Dar, mai înainte de a examina aceasta cu mai multă meti- 
culozitate, și de a trece la luarea în considerare a altor adevăruri 
care pot fi meditate, mi se pare foarte potrivit să mă opresc cîtva 

timp pentru a contempla acest Dumnezeu cu totul perfect, să-i 
cîntăresc cu totul pe îndelete atributele lui minunate, să iau în 
considerare, să admir și să ador frumusețea incomparabilă a 
acestei lumini imense, cel puțin atîta pe cît forța spiritului meu, 
care rămîne într-un anume fel orbit, va putea să mi-o îngăduie. 

Căci, aşa cum ne învaţă credinţa că fericirea supremă din 
cealaltă viață nu constă decît din această contemplare a 
Majestății divine, tot astfel să experimentăm începînd chiar de 
acum că o meditaţie asemănătoare, chiar dacă incomparabil mai 
puţin perfectă, ne face să ne bucurăm de cea mai mare 
mulțumire pe care sîntem în stare să o resimţim în această viaţă. 

MEDITAŢIA A PATRA 


Despre adevăr și despre fals. 


În zilele acestea, atît de mult m-am deprins să-mi detaşez 
spiritul de simţuri, şi cu atîta exactitate am remarcat că în 
privința lucrurilor corporale există extrem de puţine lucruri care 
sînt cunoscute cu certitudine, încît sînt cu mult mai multe cele 
cunoscute cu privire la spiritul omenesc şi încă cu mult mai 
multe cele despre însuși Dumnezeu, încît acum îmi abat fără 
nici o dificultate gîndirea de la luarea în considerare a lucrurilor 
sensibile sau imaginabile, pentru a o purta asupra acelora care, 
fiind eliberate de orice materie, sînt în exclusivitate inteligibile. 

Și, cu siguranţă, ideea pe care o am despre spiritul ome- 
nesc, în măsura în care el este un lucru care gîndeşte, nu întins 
nici în lungime, nici în lățime și nici în adîncime, şi care nu par- 
ticipă la nimic din ceea ce aparţine corpului, această idee este 
în mod incomparabil mai distinctă decît ideea oricărui lucru 
corporal. lar cînd iau în considerare că mă îndoiesc, adică fap- 
tul că sînt un lucru incomplet şi dependent, atunci ideea unei 
ființe complete și independente, adică a lui Dumnezeu, se pre- 
zintă spiritului meu cu multă distincție și cu multă claritate; și 
doar din faptul acesta, că această idee se regăsește în mine, sau 
că eu sînt sau exist, eu cel care am această idee, trag concluzia 
într-un mod atît de evident cu privire la existenţa lui 

Dumnezeu, şi la faptul că existența mea, în toate momentele 
vieţii mele, depinde în întregime de el, încît nu cred că spiritul 
omenesc poate cunoaște ceva cu mai multă evidenţă și certitu- 
dine. Și mi se pare că deja descopăr un drum care ne va con- 
duce de la această contemplare a adevăratului Dumnezeu (în 
care sînt închise toate comorile științei și ale înțelepciunii) pînă 
la cunoașterea celorlalte lucruri din Univers. 

Căci, mai întîi, voi recunoaște că este imposibil ca el să mă 
înșele vreodată, pentru că în orice fraudă și înşelăciune există 
un anumit fel de imperfecţiune. Și oricît de mult ar părea că să 
poți să înşeli ar fi un semn de subtilitate, sau de putere, totuși să 
vrei să înşeli, aceasta dovedeşte fără îndoială slăbiciune sau 
răutate. Și, în consecință, așa ceva nu poate să existe în 
Dumnezeu. 

lar mai apoi experimentez în mine o anumită putere de a 
judeca pe care fără îndoială că am primit-o de la Dumnezeu, la 
fel ca pe tot restul lucrurilor pe care le am; și cum el nu vrea să 
mă înșele, este sigur că dacă mă voi folosi de ea aşa cum tre- 
buie, el mi-a dat-o astfel încît eu să nu greșesc niciodată. Și nu 
ar mai rămîne nici o îndoială cu privire la acest adevăr, dacă nu 
s-ar putea trage — pare-se — această consecinţă, că deci în felul 
acesta eu nu m-am înșelat niciodată; căci dacă deţin de la 
Dumnezeu tot ceea ce am, şi dacă nu mi-a dat deloc puterea de 
a greşi, se pare că nu trebuie niciodată să mă amăgesc. Și 
într-adevăr, dacă nu mă gîndesc decît la Dumnezeu, nu 
descopăr în mine nici un motiv de eroare sau de falsitate; dar 
mai apoi, revenind la mine, experiența mă ajută să cunosc că 
sînt totuși predispus la o infinitate de erori, cărora cercetîndu-le 
mai îndeaproape cauza, observ că gîndirii mele i se înfățișează 
nu numai o reală și pozitivă idee a lui Dumnezeu, sau a unei 
ființe perfecte în mod suveran, ci de asemenea, ca să spunem 


7I 


aşa, o anumită idee negativă a neantului, adică a ceea ce este 
infinit îndepărtat de orice fel de perfecţiune; și că sînt ca la 
mijloc între Dumnezeu și neant, adică așezat în așa fel între 
ființa supremă și neființă, că în măsura în care m-a creat o ființă 
supremă, cu adevărat nu există în mine nimic ce să mă poată 
duce în eroare; dar că dacă mai iau în considerare ca participînd 
într-un anume fel la neant sau la neființă, adică în măsura în 
care nu sînt eu însumi ființă supremă, sînt expus unei infinități 
de lipsuri, în aşa fel încît nu trebuie să fiu uimit dacă uneori mă 
înşel. 

Astfel mi-am dat seama că eroarea, luată ca atare, nu este 
vreun lucru real care depinde de Dumnezeu, ci că este doar un 
defect; și în consecință, că pentru a greşi nu am nevoie de vreo 
putere care să-mi fi fost dată special în vederea acestui rezultat, 
ci că mi se întîmplă să mă înșel datorită faptului că în mine pu- 
terea pe care Dumnezeu mi-a dat-o pentru a deosebi adevărul 
de eroare nu este infinită. 

Totuși, această constatare încă nu mă satisface complet; căci 
eroarea nu este o pură negaţie, adică nu este un simplu defect 
sau lipsa vreunei perfecţiuni care nu mi-a fost dată deloc, ci mai 
degrabă este o privaţie a unei anumite cunoașteri pe care se pare 
că ar trebui să o am. Și luînd în considerare natura lui 
Dumnezeu, nu mi se pare cu putință ca el să-mi fi dat vreo fa- 
cultate care să fie imperfectă în felul ei, și, anume, căreia să-i 
lipsească vreuna dintre perfecțiunile care lui îi este dată, căci 
dacă este adevărat că cu cît meșterul este mai expert, cu atît mai 
mult cele care ies din mîinile lui sînt mai perfecte și mai 
desăviîrșite, atunci ce fiinţă ne imaginăm noi că a fost produsă de 
acest Creator suveran al tuturor lucrurilor, care să nu fie perfec- 
tă și în întregime desăvîrșită în toate părțile ei? Și cu siguranță 
că nu există nici o îndoială că Dumnezeu nu ar fi putut să mă 

creeze astfel încît să nu mă pot înşela niciodată; mai este sigur 
și că el vrea întotdeauna ceea ce este mai bine; să-mi fie atunci 
oare mai avantajos să greşesc, decît să nu greşesc deloc? 

Luînd în considerare toate acestea cu o mai mare atenţie, 
îmi vine mai întîi în minte că nu trebuie să mă mir deloc, dacă 
inteligența mea nu este capabilă să înțeleagă de ce Dumnezeu 
face ceea ce face, și că astfel eu nu am nici un motiv să mă 
îndoiesc de existenţa lui, din cauză că de-a lungul experienței 
mele poate că văd multe alte lucruri fără a putea să înțeleg nici 
pentru care motiv și nici cum le-a produs Dumnezeu. Căci, şti- 
ind deja că natura mea este extrem de slabă și limitată, și că, 
dimpotrivă, cea a lui Dumnezeu este imensă, incomprehensi- 
bilă şi infinită, nu mai am nici o dificultate să recunosc că sînt 
în puterea lui o infinitate de lucruri, ale căror cauze depășesc 
capacitatea de înțelegere a minţii mele. Și acest singur argu- 
ment este suficient pentru a mă convinge că tot acest gen de 
cauze, care se obișnuiește să fie deduse din scop, nu este de nici 
un folos în privința lucrurilor fizice, sau naturale; căci nu mi se 
pare că aș putea, fără o cutezanță prea mare, să cercetez și să mă 
angajez să descopăr intenţiile impenetrabile ale lui Dumnezeu. 

În plus, îmi mai trece prin minte, că, atunci cînd cercetezi 
dacă sînt perfecte creaţiile lui Dumnezeu, nu trebuie luată în 
considerare o singură creatură, separat, ci în general toate crea- 
turile la un loc. Căci, același lucru care, nu fără o anumită 
îndreptățire, este poate cu putință să pară extrem de imperfect, 
aceasta dacă este luat în considerare el singur în exclusivitate, 
mai apoi să fie descoperit ca fiind foarte perfect în privinţa 
naturii sale, aceasta dacă este privit ca parte a acestui Univers. 
Și deși, de cînd mi-am fixat ca țintă să mă îndoiesc de toate 
lucrurile, nu am cunoscut cu toată certitudinea decît existența 
mea și pe aceea a lui Dumnezeu, totuși în același fel, de cînd am 

recunoscut puterea infinită a lui Dumnezeu, nu mai pot nega că 
el nu ar fi produs și multe alte lucruri, sau cel puţin că el nu ar 
putea să le producă, în așa fel încît eu să exist şi să fiu aşezat în 
lume, ca făcînd parte din universalitatea tuturor fiinţelor. 

Iar în consecința acestora, scrutîndu-mă mai îndeaproape, 
și cercetînd care sînt erorile mele (care doar ele singure 
dovedesc că imperfecţiunea există în mine), descopăr că ele 
depind de contribuţia a două cauze, și anume: a puterii de a 
cunoaște care este în mine, și a puterii de a alege, sau a liberu- 
lui meu arbitru: adică de intelectul meu și în același timp de 
voința mea. Căci doar prin intelect nu afirm și nici nu neg nici 
un lucru, ci doar concep ideile lucrurilor, pe care pot apoi să le 
afirm sau să le neg. Însă, luîndu-l astfel în considerare, cu 
siguranță că se poate spune că nu există niciodată în el nici o 
eroare, cu condiţia ca să fie luat cuvîntul eroare în înțelesul lui 
cel mai propriu. Și chiar dacă poate că există în lume o infini- 
tate de lucruri, despre care nu am în intelectul meu nici o idee, 
din motivul acesta nu se poate spune că el ar fi privat de aceste 
idei, ca de un lucru care s-ar datora naturii lui, ci doar că nu le 
are; pentru că în fapt nu există nici un argument care să poată 
dovedi că Dumnezeu ar trebui să-mi dea o mai mare şi mai 
amplă facultate de a cunoaşte, decît aceea pe care mi-a dat-o; și 
oricît de îndemînatic și de savant meșter mi l-aș imagina eu, nu 
trebuie din acest motiv să cred că el a trebuit să pună în fiecare 
dintre creaţiile lui toate perfecțiunile pe care poate el să le pună 
în vreuna dintre ele. De asemenea, nu mă pot plînge că 
Dumnezeu nu mi-a dat un libgr-arbitru, sau o voinţă atît de 
amplă şi de perfectă, pentru gă o experimentez în realitate ca 
fiind atît de nedefinită și dg vastă, încît înțeleg că nu este 
închisă în nici un fel de limite. Și ceea ce mi se pare cu totul 
remarcabil în această împrejurare, este că, dintre toate celelalte 

lucruri care sînt în mine, nu există nici unul atît de perfect şi atît 
de vast, încît să nu recunosc prea bine că el ar putea fi încă și 
mai mare, și încă și mai perfect. Căci, de exemplu, dacă iau în 
considerare facultatea de a concepe care este în mine, descopăr 
că este de o extrem de mică întindere, și limitată la maximum, 
și simultan îmi reprezint ideea altei facultăți, cu mult mai 
amplă, ba chiar infinită; şi chiar şi numai din faptul acesta că 
pot să-mi reprezint ideea ei, cunosc fără dificultate că ea 
aparţine naturii lui Dumnezeu. În același fel, dacă examinez 
memoria, sau imaginaţia, sau oricare altă capacitate, nu găsesc 
nici una care să nu fie în mine foarte mică şi mărginită, și care 
în Dumnezeu să nu fie imensă și infinită. Nu există decît voința, 
pe care o experimentez în mine că este atît de mare, încît nu 
concep deloc ideea niciuneia alta mai ample și mai vaste: astfel 
încît, în principal, ea este cea care mă face să cunosc că port în 
mine imaginea și asemănarea cu Dumnezeu. Căci, chiar dacă ar 
fi incomparabil mai mare la Dumnezeu, decît la mine, fie 
datorită cunoașterii și a puterii, care fiind la el unite o fac să fie 
mai fermă şi mai eficace, fie datorită obiectului asupra căruia se 
exercită, cu atît mai mult cu cît ea se îndreaptă spre, și se 
extinde la — infinit mai multe lucruri; totuși, dacă o iau în con- 
siderare în mod formal şi cu precizie, în ea însăși, nu pare să fie 
mai mare. Căci ea consistă doar în faptul că putem face un 
lucru, sau să nu-l facem (adică să afirmăm sau să negăm, să 
stăruim sau să renunțăm), sau mai degrabă doar în aceea că, 
pentru a afirma sau a nega, a accepta sau a respinge lucrurile pe 
care ni le propune intelectul, noi acționăm în așa fel încît nu 
simțim deloc că vreo forță exterioară ne constrînge la aceasta. 
Căci, pentru ca eu să fiu liber, nu este necesar să fiu indiferent 
în a alege pe unul sau pe altul dintre două contrarii; ci mai 
degrabă, cu cît mai mult înclin spre unul dintre ele, fie că eu 

cunosc cu toată evidenţa că acolo este binele și adevărul, fie că 
Dumnezeu dispune astfel cuprinsul gîndirii mele, cu atît mai 
liber fac eu alegerea și mi-l însușesc. Și cu siguranță că grația 
divină și cunoașterea naturală, departe de a-mi diminua liber- 
tatea, mai degrabă o sporesc şi o consolidează. 

Astfel că această indiferență pe care o resimt, cînd nu sînt 
deloc înclinat într-o direcţie mai degrabă decît într-alta prin 
greutatea nici unui argument, este cel mai scăzut grad de liber- 
tate, și vădește mai degrabă un defect al cunoașterii, decît o 
superioritate a voinţei, căci dacă voi cunoaşte întotdeauna cu 
claritate ce este adevărat și ce este bun, nu voi fi niciodată în 
dificultate ca să mă hotărăsc ce judecată și ce alegere trebuie să 
fac; şi astfel voi fi deplin liber, fără a fi vreodată indiferent. 

Din toate acestea îmi dau seama că nici puterea de a vrea, 
pe care am primit-o de la Dumnezeu, nu este deloc prin ea 
însăși cauza erorilor mele, căci în felul ei ea este foarte amplă 
şi deosebit de perfectă; şi nici puterea de a înţelege și de a con- 
cepe; căci neconcepînd nimic decît cu ajutorul acestei puteri 
pe care Dumnezeu mi-a dat-o pentru a concepe, fără îndoială 
că tot ceea ce concep, eu concep așa cum trebuie, și nu este cu 
putință să mă înșel în privinţa aceasta. Atunci, de unde se nasc 
erorile mele? Este de ştiut că doar din faptul că voinţa fiind cu 
mult mai amplă și mai întinsă decît intelectul, eu nu o 
înglobez între aceleași limite, ci că o extind și la lucruri pe 
care nu le înțeleg, care fiindu-mi în sine indiferente, ea se 
rătăcește cu extremă ușurință, şi alege răul în locul binelui, 
sau falsul pentru adevăr. Ceea ce face ca să mă înșel și să 
păcătuiesc. 

De exemplu, în zilele acestea care tocmai au trecut, exam- 
inînd dacă există pe lume vreun lucru, și descoperind că, numai 
din faptul acesta că examinam această problemă, rezulta cu 

mare evidență că existam eu însumi, nu am putut să mă 
împiedic să gîndesc că un lucru pe care îl concepeam cu atîta 
claritate era adevărat, și aceasta nu pentru că aș fi fost forţat la 
aceasta de vreo cauză exterioară, ci numai pentru că, dintr-o 
claritate mare care era în intelectul meu, a rezultat o mare 
predispoziţie în voința mea; și am ajuns să cred cu atît cu mai 
multă libertate, cu cît eram cuprins de mai puţină indiferență. 
Dimpotrivă, în prezent nu cunosc doar faptul că exist, în măsura 
în care sînt un anumit lucru care gîndește, ci i se dezvăluie spi- 
ritului meu și o anumită idee despre natura corporală: ceea ce 
face să mă îndoiesc dacă această natură care gîndește, care este 
în mine, sau mai degrabă prin care eu sînt ceea ce sînt, este 
diferită de această natură corporală, sau dacă nu cumva amîn- 
două nu sînt decît unul și același lucru. Și presupun acum că nu 
cunosc încă nici un argument care să mă convingă mai degrabă 
de o ipoteză decît de cealaltă: de unde rezultă că sînt în 
întregime indiferent să o neg pe una, sau să o afirm, sau chiar 
să mă abţin de a formula vreo judecată. 

lar această indiferență nu se extinde numai asupra 
lucrurilor despre care intelectul nu are nici o cunoștință, ci în 
general și asupra tuturor acelora pe care nu le descoperă cu o 
perfectă claritate, în momentul în care voinţa ia o decizie; căci, 
oricît de probabile ar fi presupunerile care mă predispun să 
judec un lucru oarecare, pentru a-mi da ocazia să hotărăsc con- 
trariul este suficientă şi numai cunoștința pe care o am că aces- 
tea nu sînt decît presupuneri, și nu argumente sigure și indu- 
bitabile. Ceea ce, în zilele acestea care tocmai au trecut, am 
experimentat suficient, atunci cînd am stabilit ca fiind fals tot 
ceea ce pînă atunci considerasem ca fiind foarte adevărat, şi 
aceasta numai din cauză că observasem că într-un anume fel 
lucrurile puteau fi puse la îndoială. 

Însă, dacă mă abţin de la a-mi formula raționamentul 
asupra unui lucru, atunci cînd nu-l concep cu destulă claritate și 
distincție, este evident că în acest caz procedez cum nu se poate 
mai bine, și că nu mă înșel deloc; dar dacă mă hotărăsc să neg, 
sau să afirm, în acest caz nu mă mai folosesc așa cum trebuie 
de liberul meu arbitru; iar dacă afirm ceea ce nu este adevărat, 
este evident că mă înșel; ba chiar, deşi judec în conformitate cu 
adevărul, aceasta nu se întîmplă decît la voia întîmplării, și 
atunci nu încetez de a greși, și de a mă folosi prost de liberul 
meu arbitru; căci lumina naturală ne învaţă că cunoașterea prin 
intelect trebuie întotdeauna să preceadă detenninarea voinţei. 
lar privaţia, care constituie forma erorii, există tocmai prin 
această proastă utilizare a liberului arbitru. Privaţia, spun eu, 
poate fi întîlnită în cuprinsul operaţiei mintale, întrucît ea 
provine de la mine; dar ea nu se găseşte în cuprinsul puterii pe 
care am primit-o de la Dumnezeu, și nici chiar în interiorul 
operaţiei, în măsura în care operația depinde de el. Căci cu 
Siguranță că nu am nici un motiv de a mă plînge de faptul că 
Dumnezeu nu mi-a dat o inteligență mai capabilă, sau o lumină 
naturală mai mare decît aceea pe care o dețin de la el, pentru că 
de fapt este specific intelectului finit să nu înțeleagă o infinitate 
de lucruri, și este specific unui intelect creat să fie finit: dar am 
toate motivele să-i aduc mulțumiri pentru faptul că, nedatorîn- 
du-mi niciodată nimic, mi-a dat totuși tot puţinul de perfecțiuni 
care este în mine: departe mult de situaţia în care să resimt sen- 
timente atît de nedrepte încît să-mi imaginez că mi-a luat sau 
mi-a reținut în mod injust celelalte perfecţiuni pe care nu mi 
le-a dat deloc. De asemenea, nu am motiv să mă pling de fap- 
tul că mi-a dat o voinţă cu o rază de cuprindere mai vastă decît 
cea a intelectului, pentru că, voința neconstituind decît un sin- 
gur lucru, iar obiectul ei de aplicaţie fiind ca și indivizibil, se 

pare că natura ei este astfel că nu i se poate lua nimic fără să o 
distrugi; și cu siguranță că cu cît se întîmplă să fie mai mare, cu 
atît mai mult aduc mulţumiri bunătății celui care mi-a dat-o. Și, 
în sfîrşit, nu trebuie să mă plîng nici de faptul că Dumnezeu 
cooperează cu mine pentru realizarea actelor acestei voințe, 
adică în judecăţile în care mă înșel, pentru că aceste acte la care 
mă refer sînt în întregime adevărate, absolut bune, în măsura în 
care depind de Dumnezeu, și într-un anume fel există în natura 
mea mai multă perfecțiune, prin faptul că pot să le emit, decît 
dacă nu aș putea. Cît despre privaţie, singura în care consistă 
cauza formală a erorii şi a păcatului, ea nu are nevoie pentru a 
se realiza de nici o contribuţie a lui Dumnezeu, pentru că ea nu 
este un lucru sau o ființă, și pentru că, dacă este raportată la 
Dumnezeu ca la o cauză a ei, ea nu trebuie să fie numită 
privaţie, ci doar negație, conform cu semnificaţia care se dă 
acestor cuvinte în Scolastică. 

Căci, de fapt, nu este deloc o imperfecţiune în Dumnezeu 
faptul că mi-a dat libertatea de a-mi formula propria judecată, 
sau de a mă abţine să judec, în legătură cu anumite lucruri în 
privinţa cărora nu a instituit în intelectul meu o cunoaștere clară 
și distinctă; dar fără îndoială că în mine este o imperfecţiune 
faptul că nu folosesc bine această libertate, și că îmi formulez 
cu temeritate judecata proprie, asupra unor lucruri pe care nu le 
concep decît cu obscuritate și confuzie. 

Îmi dau seama, totuși, că îi era mai ușor lui Dumnezeu să 
facă în așa fel încît să nu mă înșel niciodată, cu toate că aș 
rămîne liber, și cu o cunoaştere mărginită, şi anume: dîndu-i 
intelectului meu o mai clară și distinctă înţelegere a tuturor 
lucrurilor despre care ar trebui să delibereze cîndva, sau doar 
dacă ar fi gravat atît de adînc în memoria mea hotărîrea de a nu 
judeca niciodată despre nici un lucru fără a-l înțelege în mod 

clar și distinct, încît să nu pot uita niciodată aceasta. Și observ 
prea bine că, în măsura în care mă iau în considerare doar pe 
mine singur, de parcă nu aș fi decît eu pe lume, aș fi cu mult 
mai perfect decît sînt, dacă Dumnezeu m-ar fi creat astfel încît 
să nu greșesc niciodată. Dar, doar din cauza aceasta nu aș putea 
să neg, că nu ar fi într-un anume fel o mai mare perfecțiune în 
întregul Univers, prin faptul că unele dintre părțile lui nu ar fi 
exceptate de la a avea defecte, decît dacă ele ar fi cu toatele 
asemănătoare. Și nu am nici un drept de-a mă plînge, dacă 
Dumnezeu, aducîndu-mă pe lume, nu a vrut să mă așeze în rîn- 
dul lucrurilor celor mai nobile și mai perfecte; dar am motiv să 
fiu mulțumit, prin faptul că, dacă nu mi-a dat virtutea de a nu 
greși deloc, cu ajutorul primei modalități pe care am făcut-o 
cunoscută ceva mai înainte, şi care depinde de o clară şi evi- 
dentă cunoaştere a tuturor lucrurilor despre care pot delibera, 
cel puțin a lăsat în puterea mea cealaltă modalitate, care constă 
din a ţine minte în mod ferm hotărîrea de a nu emite niciodată 
o judecată asupra lucrurilor al căror adevăr nu-mi este cunoscut 
cu claritate. 

Căci, cu toate că observ această slăbiciune a naturii mele, 
ce constă în faptul că nu pot să-mi fixez spiritul în mod con- 
tinuu asupra aceluiași gînd, totuși, printr-o meditație plină de 
atenție și reiterată mereu, pot să mi-l imprim cu atîta putere în 
memorie, încît nu mi se întîmplă niciodată să nu mi-l amintesc, 
ori de cîte ori am nevoie de el, și astfel deprind obiceiul de a nu 
greşi deloc. Și, cu atît mai mult cu cît tocmai în aceasta constă 
cea mai mare și principala perfecţiune a omului, estimez că nu 
am cîștigat puţin cu această Meditaţie, în care am descoperit 
cauza falsurilor și a erorilor. 

Și cu siguranţă că nici nu putem avea altele decît cea pe 
care am explicat-o; căci în toate dăţile în care îmi voi stăpîni 


80 


voința menţinînd-o între hotarele cunoașterii mele, ca ea să nu 
emită nici o judecată decît despre lucruri care îi sînt reprezen- 
tate de intelect în mod clar şi distinct, nu se poate întîmpla să 
mă înșel; pentru că orice concepţie clară şi distinctă este fără 
îndoială ceva real şi pozitiv, și prin urmare nu-și poate avea 
originea în neant, ci trebuie să-l aibă în mod necesar pe 
Dumnezeu drept autor, Dumnezeu — zic eu — care, fiind perfect 
în mod suveran, nu poate fi cauza nici unei erori; și în 
consecinţă trebuie să tragem concluzia că o atare concepție sau 
o atare judecată este adevărată. 

În rest, nu am aflat astăzi doar ce trebuie să evitpentru a nu 
greşi, ci și ce trebuie să fac pentru a mă înălța pînă la 
cunoasterea adevărului. Căci cu siguranță că voi ajunge la el, 
dacă voi stărui cu atenţia mea în mod suficient asupra tuturor 
lucrurilor pe care le voi înțelege perfect, și dacă le voi separa de 
celelalte pe care nu le înțeleg decît în mod confuz și cu obscu- 
ritate. Lucruri la care de acum înainte voi lua seama cu mare 
grijă. 

MEDITAȚIA A CINCEA 


Despre esenţa lucrurilor materiale; și, iarăși, 
despre Dumnezeu, că există. 


Îmi rămîn de examinat multe alte lucruri, cu privire la 
atributele lui Dumnezeu, și privitor la propria mea natură, 
adică: cea a spiritului meu; dar voi relua altă dată, poate, 
cercetarea aceasta. Căci acum (după ce tocmai am remarcat 
ce trebuie făcut sau ce trebuie evitat pentru a te înălța pînă la 
cunoașterea adevărului), ceea ce am de făcut, în principal, 
este să încerc să scap şi să mă debarasez de toate îndoielile în 
care am căzut în aceste zile care tocmai au trecut, și să văd 
dacă nu pot cunoaște totuși și ceva cert cu privire la lucrurile 
materiale. 

Dar, înainte de a examina dacă sînt și astfel de lucruri în 
afara mea, trebuie să iau în considerare ideile lor, în măsura în 
care ele se găsesc în gîndirea mea, şi să cercetez pentru a stabili 
care sînt cele distincte, şi care sînt cele confuze. 

În primul rînd, îmi vine în minte cu mare distincţie această 
cantitate pe care filozofii o numesc în mod obișnuit cantitatea 
continuă, sau extensia în lungime, lățime și adîncime, care este 
în această cantitate, sau mai degrabă în lucrul căruia îi este ea 
atribuită. Ma: mult, eu pot să enumăr la ea mai multe părţi 
diferite, și să atribui fiecăreia dintre aceste părţi tot felul de 

mărimi, de forme, de situări şi de mișcări; și, în sfîrșit, pot să 
atribui fiecăreia dintre aceste mişcări tot felul de durate. 

Și atunci cînd le iau în considerare în general, nu cunosc cu 
mare distincţie doar aceste lucruri; ci de asemenea, oricît de 
puţin mi-aş concentra atenţia, mai înțeleg și o infinitate de 
particularități privitoare la numere, forme, mișcări şi alte lucruri 
asemănătoare, al căror adevăr îmi apare cu atîta evidenţă şi se 
acordă așa de bine cu natura mea, de parcă atunci cînd încep să 
le descopăr, nu mi se mai pare că aș afla ceva nou, ci mai 
degrabă că doar îmi reamintesc ceea ce știam deja de mai 
înainte, adică mi se pare că observ lucruri care erau deja în 
mintea mea, chiar dacă încă nu mi-am întors gîndirea spre ele. 

lar ceea ce găsesc aici mai important, este faptul că 
descopăr în mine o infinitate de idei ale anumitor lucruri, care 
nu pot fi estimate drept neantul pur, cu toate că poate nu au în 
afara gîndirii mele nici o existenţă, şi nici nu sînt închipuite de 
mine, cu toate că ține de libertatea mea să le gîndesc sau să nu 
le gîndesc; dar ele își au naturile lor adevărate şi imuabile. 
Precum, de exemplu, cînd îmi imaginez un triunghi, chiar dacă 
nu există o atare figură în nici un loc din lume în afară de gîndi- 
rea mea, şi că nici nu a existat vreodată, el nu va înceta totuși 
să aibă o anumită natură, sau formă, sau esenţă determinată de 
acestă figură, care este imuabilă și eternă, pe care nu am inven- 
tat-o deloc, și care nu depinde în nici un fel de spiritul meu; 
cum reiese din faptul că se pot demonstra diversele proprietăți 
ale acestui triunghi, și anume: că cele trei unghiuri ale lui sînt 
egale cu două unghiuri drepte, că unghiul lui cel mai mare se 
sprijină pe latura lui cea mai mare și altele asemănătoare, 
despre care acum, fie că vreau sau nu, recunosc foarte clar şi în 
mod foarte evident că îi aparţin, chiar dacă, mai înainte, cînd 
mi-am imaginat prima oară un triunghi, nu m-am gîndit la 

aceasta în nici un fel: și în consecință nu se poate spune că doar 
le-am închipuit şi le-am născocit. 

Și nu am decit să-mi obiectez aici, că poate această idee a 
triunghiului este venită în mintea mea prin intermediul 
simţurilor mele, pentru că am văzut uneori corpuri în formă tri- 
unghiulară; căci pot să-mi alcătuiesc în minte o infinitate de alte 
forme, în legătură cu care nu poate exista nici cea mai mică 
bănuială că mi-ar fi căzut vreodată în raza de acţiune a 
simţurilor, și totuşi nu renunţ la posibilitatea de a le demonstra 
diferitele proprietăți privitoare la natura lor, tot astfel ca și cu 
privire la natura triunghiului: care cu siguranţă că trebuie să fie 
toate adevărate, pentru că le concep în mod clar. Și, așadar, ele 
sînt ceva, şi nu neantul pur; pentru că este foarte evident că tot 
ceea ce este adevărat este ceva, iar ceva mai înainte am demon- 
strat deja în mod amplu că toate lucrurile pe care le cunosc cu 
claritate și în mod distinct — sînt adevărate. Și chiar dacă nu aș 
fi demonstrat, natura spiritului meu este astfel, încît nu mă pot 
împiedica să le consider adevărate, cît timp le concep cu clari- 
tate și în mod distinct. Și îmi reamintesc că, încă de pe cînd mai 
eram atașat puternic de obiectele simțurilor, socoteam printre 
cele mai constante adevăruri și pe cele pe care le concepeam în 
mod clar și distinct cu privire la forme, la numere, şi la celelalte 
lucruri care aparţin aritmeticii și geometriei. 

Însă acum, dacă doar din singur faptul acesta că pot extrage 
din gîndirea mea ideea unui lucru oarecare, rezultă că tot ceea 
ce recunosc în mod clar şi distinct că îi aparține acestui lucru, îi 
chiar aparţine în fapt, atunci nu aş putea oare să scot din aceas- 
ta un argument și o dovadă a existenței lui Dumnezeu? Este 
Sigur că nu găsesc în mai mică măsură în mine ideea lui, adică 
ideea unei ființe perfecte în mod suveran, decît cea a oricărei 
forme sau a oricărui număr s-ar întîmpla să fie. Și nu cunosc cu 

mai puțină claritate şi distincție că naturii sale îi aparţine o 
existență actuală și etemă, decît cunosc că tot ceea ce pot 
demonstra despre vreo formă sau despre vreun număr, aparține 
cu adevărat acelei forme sau acelui număr. Și, în consecință, 
chiar dacă tot ceea ce am conchis în meditaţiile precedente nu 
ar fi deloc adevărat, existența lui Dumnezeu trebuie să fie 
socotită în mintea mea cel puțin tot atît de sigură, pe cît de si- 
gure am estimat aici că sînt toate adevărurile matematice, care 
nu privesc decît numerele și formele: cu toate că aceasta nu 
apare dintru început ca fiind deplin evident, ba pare să aibă 
chiar aparenţa unui sofism. Căci, fiind obisnuit în toate celelalte 
lucruri să fac deosebirea între existenţă și esență, mă conving 
cu ușurință că existența lui Dumnezeu poate fi separată de 
esenţa lui, şi că astfel poate fi conceput Dumnezeu ca nefiind 
actual. Dar, dacă mă gîndesc totuși cu mai multă atenţie la 
aceasta, descopăr în mod manifest că existenţa lui Dumnezeu 
nici măcar nu poate fi separată de esența lui nici cît de esenţa 
unui triunghi dreptunghic adevărul că mărimea celor trei unghi- 
uri ale lui este egală cu două unghiuri drepte, ori cît poate fi 
separată ideea unui munte de ideea unei văi, astfel încît nu este 
mai puţin oribil să concepi un Dumnezeu (adică o ființă per- 
fectă în mod suveran) căruia îi lipsește existența (căruia — adică 
— îi lipseşte una dintre perfecţiuni), decît să concepi un munte 
care să nu aibă nici o vale. 

Dar, măcar că în realitate nu pot concepe un Dumnezeu 
fără existenţă, nici cît un munte fără vale alături de el, aşa cum 
doar din faptul că eu concep un munte întotdeauna avînd alături 
o vale, nu rezultă din aceasta că există vreun munte în lumea 
întreagă, tot astfel şi, cu toate că eu îl concep pe Dumnezeu 
împreună cu existenţa sa, se pare că nu rezultă numai dintr-atîta 
că ar şi exista vreunul; căci gîndirea mea nu impune lucrurilor 

nici o necesitate; și precum nu ține decît de mine să-mi imagi- 
nez un cal întraripat, chiar dacă nu există nici unul care să aibă 
aripi, tot astfel probabil că pot să-i atribui lui Dumnezeu 
existență, chiar dacă nu este nici un Dumnezeu care să existe. 
Dar nici pomeneală, căci mai degrabă tocmai sub aparențele 
acestei obiecţii se ascunde un sofism: căci din faptul că nu pot 
concepe un munte fără vale — nu rezultă că ar exista pe lume 
vreun munte, nici vreo vale, ci doar că muntele și valea, fie că 
sînt, fie că nu sînt deloc, nu se pot în nici un fel separa unul de 
altul; în timp ce, doar din faptul acesta că nu-l pot concepe pe 
Dumnezeu fără existenţă, rezultă că existenţa este inseparabilă 
de el, și că în consecinţă el există cu adevărat: nu pentru că 
gîndirea mea poate face ca în acest fel să se întîmple lucrurile, 
și că astfel ea impune lucrurilor vreo necesitate; ci, dimpotrivă, 
pentru că însăși necesitatea lucrului respectiv, şi anume: a 
existenței lui Dumnezeu, îmi determină gîndirea să-l conceapă 
în acest fel. Căci nu ține de libertatea mea să concep un 
Dumnezeu fără existenţă (adică o fiinţă perfectă în mod suver- 
an căreia îi lipsește totuși o perfecțiune suverană), precum sînt 
liber să-mi imaginez un cal fără aripi sau cu aripi. 

Și nu trebuie spus aici că într-adevăr este necesar să 
recunosc că Dumnezeu există, după ce am presupus că posedă 
toate felurile de perfecţiuni, pentru că existenţa este una dintre 
acele perfecţiuni, ci că de fapt prima mea presupunere nu este 
necesară; tot astfel cum nu este deloc necesar să cred că toate 
figurile cu patru laturi se pot înscrie într-un cerc, dar că, pre- 
supunînd că am acest gînd, sînt constrîns să recunosc că rom- 
bul se poate înscrie într-un cerc, pentru că este o figură cu patru 
laturi; și astfel voi fi constrîns să recunosc un lucru fals. Nu tre- 
buie deloc, zic eu, să se susţină aşa ceva: căci chiar dacă nu ar 

Dumnezeu, totuşi, în toate dățile în care mi se întîmplă să mă 
gîndesc la o fiinţă primă și suverană, și să extrag, ca să zic așa, 
ideea ei din tezaurul minţii mele, este necesar ca să-i atribui 
toate felurile de perfecțiuni, chiar dacă nu ajung să le enumăr pe 
toate, și să-mi concentrez atenţia asupra fiecăreia în particular. 
Iar această necesitate este suficientă pentru a mă determina să 
trag concluzia (după ce am recunoscut că existenţa este o 
perfecțiune) că această ființă primă şi suverană există cu ade- 
vărat: tot astfel cum nu este necesar să-mi imaginez vreodată un 
triunghi; dar, în toate dăţile cînd vreau să iau în considerare o 
figură rectilinie compusă doar din trei unghiuri, este absolut 
necesar să-i atribui toate lucrurile care conduc la concluzia că 
cele trei unghiuri ale ei nu sînt mai mari decît două unghiuri 
drepte, chiar dacă atunci poate că nu voi cerceta acestea în mod 
special. Dar atunci cînd examinez care figuri sînt apte de a fi 
înscrise într-un cerc, nu este în nici un caz necesar să cred că 
toate figurile cu patru laturi sînt din această categorie; dim- 
potrivă, nici măcar nu-mi pot închipui că aceasta ar fi posibil, 
cîtă vreme nu voi vrea să primesc în gîndirea mea nimic ce nu 
ar putea fi înțeles cu claritate și în mod distinct. Și, în 
consecinţă, există o mare diferenţă între presupunerile lipsite de 
temei, cum este şi cea de mai înainte, și ideile adevărate care 
s-au născut o dată cu mine, dintre care prima și principala este 
cea de Dumnezeu. 

Căci, în fapt, eu recunosc în mai multe feluri că această 
idee nu este deloc ceva închipuit sau inventat, depinzînd doar 
de gîndirea mea, ci că este imaginea unei naturi adevărate și 
imuabile. Mai întîi, pentru că nu pot concepe alt lucru decît 
doar pe Dumnezeu, a cărui existență să aparțină esenței sale cu 
necesitate. Apoi și pentru că nu-mi stă în putinţă să concep doi 
şi mai mulți Dumnezei în același fel. Și, admiţînd că acum este 

unul care există, înțeleg în mod clar că este necesar ca el să fi 
fost mai înainte de toată eternitatea, și că pe viitor el va fi pen- 
tru toată eternitatea. Și, în sfîrșit, pentru că eu cunosc în 
Dumnezeu o infinitate de alte lucruri, din care nu pot să scad 
nimic și nici să schimb. 

În rest, de oricare probă sau argument m-aș folosi, trebuie 
să revin întotdeauna la aceasta: că numai acele lucruri pe care 
le concep clar și distinct — au forța de a mă convinge deplin. Și 
chiar dacă printre lucrurile pe care le concep în acest fel, există 
într-adevăr unele cunoscute de oricine în mod evident, și că sînt 
și altele care nu se dezvăluie decît acelora care le iau în consid- 
erare mult mai îndeaproape și le examinează cu mai mare exac- 
titate; totuşi, după ce sînt odată descoperite, ele nu mai sînt 
apreciate ca mai puțin sigure unele față de celelalte. Precum de 
exemplu, la orice triunghi dreptunghic, chiar dacă nu se vădeşte 
dintru început cu atîta ușurință că pătratul bazei este egal cu 
suma pătratelor celorlalte două laturi, precum este de evident că 
această bază este opusă celui mai mare dintre unghiuri, totuși, 
după ce acestea au fost odată recunoscute, ești tot atît de con- 
vins de adevărul uneia dintre afirmaţii ca și de al celeilalte. Iar 
în ceea ce îl privește pe Dumnezeu, desigur că, dacă spiritul 
meu nu ar fost luat în stăpînire de nici o prejudecată, și dacă 
gîndirea nu mi-ar fi fost deloc perturbată de prezența continuă 
a imaginilor unor lucruri sensibile, nu ar exista nici un lucru pe 
care să-l cunosc mai bine şi nici mai ușor decît pe el. Căci există 
oare ceva care să fie în sine mai clar și mai manifest, decît să te 
gîndești că există un Dumnezeu, adică o ființă suverană şi per- 
fectă, în ideea căreia este cuprinsă cel puţin existenţa necesară 
sau etemă, și în consecinţă că există? 

Și chiar dacă, pentru a înțelege mai bine acest adevăr, am 
nevoie de o mai mare solicitare a minții, totuși în prezent nu mă 

consider doar tot atît de sigur ca în privința a tot ceea ce îmi 
pare cel mai cert; ci, mai mult de atît, observ că certitudinea 
privitoare la toate celelalte lucruri depinde de aceasta în mod 
atît de absolut, încît fără această cunoştinţă a existenţei lui 
Dumnezeu, este imposibil să pot ști vreodată ceva în mod per- 
fect. 

Căci, chiar dacă sînt înzestrat cu o atare natură, încît, de 
îndată ce înțeleg ceva cu o maximă claritate și cu o maximă 
distincție, sînt înclinat în mod natural să cred că este adevărat; 
totuși, întrucît mai sînt înzestrat şi cu o atare natură că nu pot să 
am mintea fixată întotdeauna asupra aceluiași lucru, și că ade- 
sea doar îmi amintesc că am apreciat un lucru ca fiind adevărat; 
atunci cînd încetez de a lua în considerare argumentele care 
m-au obligat să-l apreciez astfel, se poate întîmpla ca tocmai în 
acest timp să-mi vină în minte argumente, care să mă determine 
să-mi schimb cu ușurință opinia, dar aceasta doar în eventuali- 
tatea că ignor faptul că există un Dumnezeu. Și astfel, nu voi 
avea niciodată o știință adevărată și sigură a vreunui lucru, ori- 
care ar fi el, ci doar opinii vagi și inconstante. 

Precum, de exemplu, atunci cînd iau în considerare natura 
triunghiului, cunosc în mod evident, eu cel care sînt versat, cît 
de cît, în geometrie, că cele trei unghiuri ale sale sînt egale cu 
două unghiuri drepte, şi nu este cu putință să nu accept să cred 
aceasta, cît timp îmi concentrez gîndirea asupra acestei 
demonstraţii; dar îndată ce mi-o abat în altă direcţie, chiar dacă 
încă îmi reamintesc că am înțeles-o cîndva cu toată claritatea, 
totuși se poate prea uşor să se întîmple să mă îndoiesc de ade- 
vărul ei, dacă ignor faptul că Dumnezeu există. Căci pot să mă 
conving, că aş fi fost făcut astfel de la natură, încît să mă pot 
înșela cu ușurință, chiar și în privinţa lucrurilor pe care cred că 
le-am înțeles cu mai multă ev:rentă și certitudine; ținînd seama 

în principal de faptul că îmi amintesc că adesea am considerat 
multe lucruri că sînt adevărate și sigure, în legătură cu care mai 
apoi alte argumente m-au constrîns să le judec că sînt absolut 
false. 

Dar, după ce am recunoscut că există un Dumnezeu, pentru 
că în același timp am recunoscut şi că toate lucrurile depind de 
el, şi că el nu este deloc un înșelător, și că drept consecinţă la 
aceasta am ajuns la părerea că tot ceea ce concep în mod clar și 
distinct nu poate să nu fie adevărat: chiar dacă nu m-am gîndit 
și la argumentele în baza cărora am tras concluzia că aceasta 
este adevărat, cu condiţia ca să-mi reamintesc că aceasta am 
înțeles în mod clar şi distinct, nu mi se poate aduce nici un argu- 
ment contrar, care să mă facă să pun la îndoială acel adevăr, şi 
astfel am o știință adevărată și sigură. Și chiar această știință se 
întinde și la toate celelalte lucruri pe care îmi reamintesc că le- 
am demonstrat altădată, precum sînt adevărurile geometriei, și 
altele asemănătoare: căci ce mi s-ar putea obiecta, pentru a mă 
obliga să le pun la îndoială? Mi se va spune că natura mea este 
astfel încît sînt extrem de înclinat să mă înşel? Dar deja ştiu că 
nu mă pot înșela în judecăţile ale căror argumente le cunosc cu 
claritate. Mi se va spune că altădată am susținut că sînt ade- 
vărate și sigure multe lucruri pe care mai apoi le-am recunoscut 
că sînt false? Dar nu cunoscusem cu claritate și nici cu 
distincţie pe nici unul dintre lucrurile respective, și, neștiind 
încă deloc această regulă prin care mă asigur în privinţa ade- 
vărului, am fost împins să le cred prin argumente pe care de 
atunci le-am descoperit că sînt mai puţin viguroase decît mi le 
imaginasem pe atunci. Ce mi se va putea, deci, obiecta în plus? 
Că poate dorm (cum mi-am obiectat eu însumi mai înainte), sau 
că toate gîndurile pe care le am acum nu sînt mai adevărate 
decît visările pe care le imaginăm fiind adormiţi? Dar, chiar 


90 


dacă aș dormi, tot ceea ce îi apare minţii mele cu evidenţă — este 
adevărat în mod absolut. Și astfel, voi recunoaște foarte clar că 
certitudinea şi adevărul oricărei științe depind doar de 
cunoașterea adevăratului Dumnezeu: în așa fel încît înainte de 
a-l fi cunoscut, nu am putut şti în mod perfect nici un alt lucru. 
lar în prezent, întrucît îl cunosc, am posibilitatea de a dobîndi o 
știință perfectă cu privire la o infinitate de lucruri, nu numai 
despre cele care sînt în el, ci şi despre cele care aparţin naturii 
corporale, în măsura în care ea poate servi ca obiect al 
demonstrațiilor de geometrie, care nu au nici o legătură cu 
existența ei. 

MEDITAȚIA A ŞASEA 


Despre existenţa lucrurilor materiale, și despre 
deosebirea reală dintre sufletul și corpul omului. 


Nu-mi mai rămîne acum decît să examinez dacă există 
lucruri materiale: şi cu siguranţă ştiu deja cel puţin că este cu 
putință să am așa ceva, în măsura în care ele sînt luate în con- 
siderare ca obiect al demonstrațiilor din geometrie, avînd în 
vedere că în felul acesta le concep cu o extremă claritate și 
extrem de distinct. Căci nu este nici o îndoială că Dumnezeu nu 
ar avea puterea să producă toate lucrurile pe care sînt în stare să 
le concep în mod distinct; și niciodată nu am crezut că i-ar fi 
imposibil să facă vreun lucru, decît atunci cînd am decoperit o 
contradicție cu privire la posibilitatea de a-l înțelege bine. În 
plus, facultatea de a imagina care este în mine, și de care văd 
din experiență că mă folosesc atunci cînd mă străduiesc să iau 
în considerare lucrurile materiale, această facultate este capa- 
bilă să mă convingă de existența lor: căci atunci cînd cercetez 
cu atenție ce este imaginaţia, descopăr că nu este altceva decît 
o anumită aplicare, a facultăţii care cunoaște, la corpul care i se 
înfăţişează în mod intim, și care — în consecință — există. 

Și pentru a face aceasta evident, observ mai întîi deosebirea 
care este între imaginație şi înțelegerea intelectuală pură sau 
conceperea. De exemplu: cînd îmi imaginez un triunghi, nu îl 

concep doar ca pe o figură alcătuită din, și cuprinzînd în sine — 
trei linii, ci dincolo de aceasta consider aceste trei linii ca fiind 
de faţă prin forța şi concentrarea interioară a spiritului meu; şi 
aceasta este ceea ce numesc eu propriu-zis a imagina. Fiindcă, 
dacă vreau să mă gîndesc la un kiliogon, înțeleg prea bine 
într-adevăr, că este o figură alcătuită dintr-o mie de laturi, tot 
aşa de ușor cum înțeleg că un triunghi este o figură alcătuită 
doar din trei laturi; dar nu pot să-mi imaginez cele o mie de 
laturi ale unui kiliogon, cum o fac cu cele trei ale unui triunghi, 
şi nici — pentru a mă exprima astfel — să le privesc cu ochii spi- 
ritului meu ca fiind prezente. Și chiar dacă, urmînd obiceiul pe 
care îl am, atunci cînd mă gîndesc la lucruri corporale, de a mă 
folosi întotdeauna de imaginaţia mea, se întîmplă că concepînd 
un kiliogon să-mi reprezint în mod confuz vreo figură oarecare, 
totuşi este foarte evident că această figură nu este deloc un 
kiliogon, pentru că nu se deosebește cu nimic de cea pe care 
mi-o voi reprezenta, dacă mă voi gîndi la un miriogon, sau la 
oricare altă figură cu mai multe laturi; și că nu mă ajută în nici 
un fel să descopăr proprietăţile care fac diferenţa dintre 
kiliogon și celelalte poligoane. Căci, dacă se pune problema să 
iau în considerare un pentagon, este foarte adevărat că pot să-i 
concep figura, tot atît de bine ca şi pe aceea a unui kiliogon, 
fără ajutorul imaginației; dar pot şi să mi-l imaginez concen- 
trînd atenția spiritului meu asupra fiecăreia dintre cele cinci 
laturi ale lui, și deopotrivă în același timp asupra suprafeţei, sau 
a spaţiului pe care ele îl delimitează. Astfel voi cunoaște în mod 
clar că am nevoie pentru a-mi imagina de o încordare specială 
a spiritului, de care nu mă folosesc deloc pentru a concepe; și 
această încordare specială a spiritului arată cu toată evidenţa 
care este diferența dintre imaginație și înțelegerea intelectuală 
Sau conceperea pură. 

În afară de aceasta, observ că această virtute de a imagina, 
care este în mine, în măsura în care diferă de puterea de a con- 
cepe, nu este în nici un fel necesară naturii mele sau esenței 
mele, adică esenței spiritului meu; căci chiar dacă nu aș avea-o 
deloc, fără îndoială că aş rămîne întotdeauna acelaşi cu cel care 
sînt în prezent: de unde se pare că se poate trage concluzia că 
depinde de ceva ce diferă de spiritul meu. Și înțeleg cu ușurință 
că, dacă există vreun corp, de care spiritul meu să fie intim legat 
și unit cu el în așa fel, încît să se poată strădui să-l ia în consi- 
derare oricînd îi convine lui, se poate întîmpla că prin acest 
mijloc el să imagineze lucrurile corporale: astfel încît acest mod 
de a gîndi diferă de pura înţelegere intelectuală, tocmai prin 
aceea că spiritul, atunci cînd doar concepe, se întoarce într-un 
anume fel spre el însuşi, și ia în considerare vreuna dintre ideile 
pe care le are în sine; iar atunci cînd își imaginează, se întoarce 
spre corp, şi ia în considerare la el ceva ce este în conformitate 
cu ideea pe care şi-a format-o el însuși sau pe care a primit-o 
prin intermediul simţurilor. Înţeleg, spun eu, cu ușurință că 
imaginaţia se poate înfăptui în acest fel, dacă este adevărat că 
există corpuri; și pentru că nu pot găsi nici o altă cale pentru a 
explica cum se înfăptuieşte ea, presupun de aici că probabil 
există: dar aceasta nu este decît o probabilitate, și oricît exami- 
nez eu cu mare atenţie toate lucrurile, totuși nu descopăr că de 
la această idee distinctă a naturii corporale, pe care o am în 
imaginația mea, pot scoate vreun argument care să ducă la con- 
cluzia existenței în mod necesar a vreunui corp. 

Însă, am obiceiul de a-mi imagina multe alte lucruri, în 
afară de această natură corporală care este obiectul geometriei, 
și anume: culorile, sunetele, aromele, durerea, și alte lucruri 
asemănătoare, chiar dacă nu totatât de distincte. Și ținînd seama 
de faptul că sesizez cu mult mai bine lucrurile acestea prin 

simţuri, prin intermediul cărora, și prin al memoriei, ele par să 
fi parvenit pînă la imaginaţia mea, cred că, pentru a le examina 
mai lesne, este mai potrivit ca să examinez în același timp ce 
este propriu-zis a simți, și să cercetez dacă, din ideile pe care le 
primesc în spiritul meu, prin modul acesta de a gîndi, pe care îl 
numesc: a simți, pot extrage vreo probă sigură cu privire la 
existenţa lucrurilor corporale. 

Și mai întîi îmi voi aduce aminte în memoria mea care sînt 
lucrurile pe care mai înainte le-am considerat că sînt adevărate, 
cum le-am primit prin simţuri, și pe care fundamente s-a spri- 
jinit credința mea în ele. lar după aceasta, voi examina motivele 
care după aceea m-au constrîns să le pun la îndoială. Și, în 
sfârşit, voi lua în considerare ce trebuie să cred în prezent. 

Așadar, mai întîi, am simţit că am un cap, nişte miini, niște 
picioare, şi toate celelalte membre din care este alcătuit acest 
corp pe care îl consider ca pe o parte a mea însămi, sau poate 
că și ca pe întregul. Mai mult, am simțit că acest corp era așezat 
printre multe altele, de la care el era capabil să primească 
diferite comodități și incomodităţi, și am deosebit acele 
comodităţi printr-un anumit sentiment de plăcere sau de volup- 
tate, iar aceste incomodităţi printr-un sentiment de durere. Și în 
afară de această plăcere și de această durere, am resimțit în 
mine şi foamea, setea, și alte pofte asemănătoare, precum și 
anumite înclinații corporale spre bucurie, tristețe, mînie, și alte 
pasiuni asemănătoare. lar în exterior, în afară de extinderi, fi- 
guri, mișcări ale corpurilor, am observat la ele duritate, căldură, 
și toate celelalte calităţi care se găsesc prin pipăit. Mai mult, am 
remarcat totodată lumina, culorile, mirosurile, gusturile şi 
sunetele, a căror varietate mi-a dat posibilitatea să deosebesc 
cerul, pămîntul, marea, și în general toate celelalte corpuri 
unele de altele. 

Și desigur, luînd în considerare ideile tuturor acestor 
calități care se înfăţişează în gîndirea mea, singurele pe care le 
simt propriu-zis și imediat, nu ar fi fără motiv dacă aș crede că 
simt lucruri în întregime diferite de gîndirea mea, şi anume: 
corpurile de la care provin aceste idei. Căci am experimentat 
faptul că ele i se înfăţişează, fără ca pentru aceasta să fie soli- 
citat consimțămîntul meu, astfel încît eu nu pot simţi nici un 
obiect, oricîtă voinţă aș avea pentru aceasta, dacă el nu este 
prezent la organul unuia dintre simţurile mele; și nu stă absolut 
deloc în puterea mea să nu-l simt, atunci cînd el este prezent 
acolo. 

Și deoarece ideile pe care le primeam prin intermediul 
simțurilor erau cu mult mai vii, mai limpezi, ba chiar mai dis- 
tincte în felul lor, decît oricare dintre cele pe care puteam să le 
închipui meditînd, sau pe care le aflam întipărite în memoria 
mea, se pare că ele nu puteau proveni din spiritul meu; în așa 
fel încît era necesar ca ele să fi fost produse în mine de alte 
lucruri. Lucruri despre care neavînd nici o cunoștință, decît cea 
pe care mi-o dădeau chiar aceste idei, nu se putea să-mi treacă 
altceva prin minte, decît că aceste lucruri erau asemănătoare cu 
ideile pe care le provocau. 

Și pentru că îmi aduceam aminte și de faptul că m-am 
folosit mai degrabă de simțuri decît de rațiune, şi că am 
recunoscut întotdeauna că ideile care se formau prin mine însu- 
mi nu au fost atît de limpezi ca cele pe care le primeam prin 
intermediul simţurilor, şi chiar că ele erau compuse, cele mai 
adesea, din părți ale acestora, m-am convins cu ușurință că nu 
am avut nici o idee în spiritul meu, care să nu fi trecut mai 
înainte prin simţurile mele. 

Faptul că eu cred că acest corp (pe care printr-un anumit 
drept particular îl numesc: al meu) îmi aparține mai în exclu- 

sivitate și într-un mod mai intim decît oricare altul, acest fapt 
nu este lipsit și de un anume motiv. Căci, în fapt, nu pot fi nicio- 
dată separat de el ca de alte corpuri; căci resimt în el şi prin el 
toate poftele mele și toate afecțiunile mele; în sfîrşit, am fost 
cuprins de sentimente de plăcere sau de durere în părţi ale lui, 
și nu în părţi ale altor corpuri de care sînt separat. 

Dar cînd am examinat de ce nu știu cărui sentiment de 
durere îi urmează în spirit tristeţea, iar din sentimentul de 
plăcere se naște bucuria, sau de ce această nu știu ce fel de 
emoție din stomac pe care o numesc foame, ne determină să 
avem pofta de a mînca, iar uscăciunea gâtlejului ne face să 
avem poftă să bem, și tot așa și cu restul, nu pot să ofer nici o 
explicaţie, decît că natura m-a învățat în acest fel, căci cu 
siguranţă că nu există nici o afinitate și nici un raport (cel puţin 
cît pot înţelege eu) între această emoție a stomacului și dorința 
de a mînca, nu mai mult ca între sentimentul a ceva ce provoacă 
durere, și gîndirea plină de tristeţe pe care acest sentiment o 

-face să se nască. Și mi se pare că în același fel am învăţat de la 
natură toate celelalte lucruri pe care le gîndesc cu privire la 
obiectele simțurilor mele; pentru că am observat că judecăţile 
pe care am obiceiul să le fac cu privire la aceste obiecte se 
formează în mine înainte ca să am răgazul să cîntăresc lucrurile 
şi să iau în considerare vreun argument care să mă poată obliga 
să le institui. 

Dar mai tîrziu, puţin cîte puţin, mai multe experiențe au 
ruinat întreaga încredere pe care am acordat-o simțurilor. Căci 
am observat de mai multe ori că tumuri care de departe mi s-au 
părut că sînt rotunde, mai deaproape mi-au apărut că sînt 
pătrate, şi că nişte coloși, ridicaţi pe cele mai înalte creste ale 
acestor turnuri, privindu-i de Jos mi-au apărut ca mici statui; și 
astfel, într-o infinitate de alte ocazii, am găsit greșeală în 

judecăţile bazate pe simţurile exterioare. Și nu numai pe 
simţurile exterioare, ci chiar și pe cele interioare: căci există 
oare ceva mai intim sau mai interior decît durerea? Și totuși, 
am aflat odinioară de la unele persoane care aveau braţele și 
picioarele tăiate, că li se pare uneori că simt durerea în partea 
care le-a fost tăiată; ceea ce îmi dă motiv să cred, că nici eu nu 
pot fi sigur că am vreo supărare în unul dintre membrele mele, 
cu toate că simt durerea în el. 

lar acestor argumente de a pune la îndoială, în ultima 
vreme le-am mai adăugat încă alte două, extrem de generale. 
Primul este că nu am crezut niciodată nimic că aș simți fiind 
treaz, pe care să nu fi putut crede la fel că uneori îl simt cînd 
dorm; și cum nu cred că lucrurile pe care mi se pare că le simt 
cînd dorm, provin de la vreun obiect dinafara mea, nu văd de ce 
ar trebui să am această credință, mai degrabă cu privire la cele 
pe care mi se pare că le simt cînd sînt treaz. Și al doilea, că, 
necunoscînd încă, sau mai degrabă prefăcîndu-mă că nu cunosc 
autorul fiinţei mele, nu văd nimic ce putea împiedica să fi fost 
făcut astfel de la natură, încît să mă înșel chiar și în privinţa 
lucrurilor care îmi par cele mai adevărate. 

Iar în privinţa argumentelor care ceva mai înainte m-au 
convins de adevărul lucrurilor sensibile, nu am prea mare difi- 
cultate să le răspund. Căci natura pare să mă fi incitat la multe 
lucruri de la care raţiunea m-a determinat să renunţ, încît nu 
cred că trebuie să mă încred prea mult în învățăturile acestei 
naturi. Și cu toate că ideile pe care le primesc prin simțuri nu 
depind de voința mea, nu am crezut că din acest motiv trebuie 
trasă concluzia că ele provin de la lucruri diferite de mine pen- 
tru că este posibil să poată exista în mine vreo facultate (deşi 
pînă acum ea mi-a fost necunoscută), care să le fie cauza, și 
care să le producă. 

Dar acum că am început să mă cunosc pe mine însumi mai 
bine, și să-l descopăr mai clar pe autorul originii mele, nu cred, 
ce-i drept, că trebuie să admit fără dovezi toate lucrurile despre 
care simţurile pare că ne informează, dar nici nu cred că trebuie 
să le pun la îndoială în general pe toate. 

Și, mai întîi, pentru că știu că toate lucrurile, pe care le con- 
cep în mod clar și distinct, pot fi produse de Dumnezeu întoc- 
mai cum le concep, este suficient să pot concepe în mod clar şi 
distinct un lucru fără altul, pentru a fi sigur că unul este distinct 
sau diferit de celălalt, deoarece ele pot fi aşezate separat cel 
puţin prin atotputernicia lui Dumnezeu; și, pentru ca eu să fiu 
obligat să le judec ca fiind diferite, nu contează prin ce putere 
se realizează această separație. ar, în consecinţă, doar din acest 
fapt că eu cunosc cu certitudine că exist, și că nu observ că ar 
aparţine totuşi naturii mele sau existenței mele în mod necesar 
nici un alt lucru decît că eu sînt un lucru care gîndeşte, trag con- 
cluzia prea-bine că esența mea consistă doar în aceasta: că sînt 
un lucru care gîndeşte, sau o substanţă a cărei întreagă esență 
sau natură nu este decit de a gîndi. Și cu toate că probabil (sau 
mai degrabă în mod sigur, cum o voi spune curînd) am un corp 
cu care sînt foarte strîns unit, cu toate acestea, pentru că pe de- 
o parte am o idee clară şi distinctă despre mine însumi, în 
măsura în care sînt doar un lucru care gîndește și care nu este 
însă întins, și că pe de altă parte am o idee distinctă despre corp, 
în măsura în care el este doar un lucru întins și care nu gîndeşte 
deloc, este sigur că acest eu, adică sufletul meu, prin care eu 
sînt ceea ce sînt, este distinct de corpul meu, în întregime și cu 
adevărat, şi că pot fi sau exista fără el. 

În plus, găsesc în mine facultăți de a gîndi cu totul speciale, 
și distincte de mine, și anume: facultatea de a imagina și cea de 
a simți, fără de care pot foarte bine să mă concep în mod clar şi 

distinct în întregime, însă nu și ele fără mine, adică fără o 
substanță inteligentă la care ele să fie alăturate. Căci în noțiunea 
pe care o aveam despre aceste facultăți, sau (pentru a mă folosi 
de termenii Scolasticii) în conceptul lor formal, ele conțin un 
fel de intelecţie: de aici trag concluzia că sînt distincte de mine, 
precum formele, mişcările, și celelalte moduri sau accidente ale 
corpurilor — sînt distincte de însăși corpurile care le susţin. 

Am recunoscut în mine și alte cîteva facultăți, precum 
aceea de a schimba locul, sau de a te așeza în mai multe poziţii, 
și altele asemănătoare, care nu pot fi concepute, nici cît prece- 
dentele, fără vreo substanţă la care să fie alăturate, nici în 
consecință să existe fără ea; dar este foarte evident că aceste 
facultăţi, dacă este adevărat că ele există, trebuie să fie alăturate 
vreunei substanţe corporale sau întinse, și nu unei substanţe 
inteligente, pentru că, în conceptul lor clar şi distinct, există cu 
adevărat o anumită extensie care este conținută, insă absolut 
deloc inteligență. În plus, se mai află în mine o anumită facul- 
tate pasivă de a simți, adică de a primi și de a cunoaște ideile 
lucrurilor sensibile; dar ea mi-ar fi inutilă, și nu m-aș putea 
folosi de ea deloc, dacă nu ar fi în mine, sau în altul, o altă fa- 
cultate activă, capabilă să formeze şi să producă aceste idei. 
Însă această facultate activă nu poate fi în mine cît timp eu nu 
sînt decît un lucru care gîndește, dat fiind faptul că ea nu pre- 
supune deloc gîndirea mea, și de asemenea că ideile acestea sînt 
adesea reprezentate fără ca eu să contribui la aceasta în vreun 
fel, ba adesea chiar împotriva voinţei mele; trebuie așadar ca ea 
să fie, în mod necesar, în vreo substanţă diferită de mine, în care 
întreaga realitate, care este în mod obiectiv în ideile ce sînt pro- 
duse, să fie conținută acolo în mod formal sau eminamente (așa 
cum am observat ceva mai înainte). Și această substanță este 
sau un corp, adică o natură corporală, în care este conținut în 

mod formal şi în fapt tot ceea ce este în idei în mod obiectiv și 
prin reprezentare; sau este însuși Dumnezeu, sau vreo altă crea- 
tură mai nobilă decît corpul, în care chiar acest cuprins al 
ideilor este conţinut în mod eminamente. 

Însă, Dumnezeu nefiind deloc înșelător, este foarte evident 
că nu mi-a trimis deloc aceste idei în mod imediat prin el însuși, 
Și nici prin intermediul vreunei creaturi, în care realitatea lor să 
nu fie conținută în mod formal, ci numai eminamente. Căci, 
nedîndu-mi nici o facultate pentru a cunoaște că acesta este ade- 
vărul, ci dimpotrivă o foarte mare predispoziție să cred că ele 
îmi sînt trimise sau că ele îşi au obiîrşia în lucrurile corporale, 
nu văd cum ar putea fi scuzat de înșelătorie, dacă în fapt aceste 
idei şi-ar avea originea sau ar fi produse de alte cauze decît de 
lucrurile corporale. Și, în consecință, trebuie mărturisit că sînt 
lucruri corporale care există. 

Totuși, poate că ele nu sînt în întregime așa cum le sesizăm 
prin simţuri, căci această percepție a simțurilor este extrem de 
obscură și de confuză, în cazul multor lucruri; dar trebuie să 
recunoastem că cel puţin toate lucrurile pe care le concepeni în 
acest caz în mod clar și distinct, adică toate lucrurile care, în 
general vorbind, sînt cuprinse în obiectul geometriei specula- 
tive, se regăsesc cu adevărat în această percepţie a simțurilor. 
Dar, în privinţa altor lucruri, care sau sînt doar cazuri particu- 
lare, ca de exemplu că soarele este de atîta mărime și cu o anu- 
mită formă etc., sau sînt concepute mai puțin clar și mai puțin 
distinct, precum lumina, sunetul, durerea, și altele asemănă- 
toare, este sigur că şi dacă ar fi extrem de îndoielnice și de 
nesigure, totuși numai din adevărul acesta că Dumnezeu nu este 
deloc înşelător, şi că în consecinţă el nu ar îngădui deloc ca să 
fie cu putință să am vreo falsitate printre opiniile mele, și că nici 
nu mi-a dat vreo facultate în stare să o corecteze, cred că pot 

trage concluzia cu toată siguranţa că am în mine mijloacele de 
a le cunoaşte cu certitudine. 

lar mai întîi, nu există nici o îndoială că tot ceea ce mă 
învaţă natura conţine un anumit adevăr. Căci prin natură, con- 
siderată în general, nu înțeleg acum altceva decît pe însuși 
Dumnezeu, sau ordinea şi dispunerea pe care Dumnezeu le-a 
stabilit între lucrurile create. lar prin natura mea în particular, 
nu înțeleg altceva decît constituţia fizică sau asamblajul tuturor 
lucrurilor pe care mi le-a dat Dumnezeu. 

Însă nu există nimic ce să mă înveţe această natură într-un 
mod mai limpede, şi nici mai simţitor, decît că am un corp care 
este prost-dispus cînd simt o durere, care are nevoie să mănînce 
sau să bea cînd am sentimentul de foame sau de sete, etc. Și în 
consecință, nu trebuie deloc să mă îndoiesc că nu ar fi în aces- 
tea vreun adevăr. 

De asemenea, natura mă învaţă prin aceste sentimente de 
durere, de foame, de sete, etc., că nu sînt instalat în corpul meu, 
doar precum un cîrmaci în nava sa, ci, afară de aceasta, că îi sînt 
intim legat, atît de strîns și confundîndu-ne şi amestecîndu-ne, 
încît alcătuiesc împreună cu el un singur tot. Căci, dacă nu ar fi 
aşa, atunci eu cel care nu sînt decît ceva care gîndeşte, cînd îmi 
este rănit corpul, nu aș simți din această cauză durere, ci aș 
sesiza această rănire doar prin intelect, precum un cîrmaci 
sesizează cu văzul dacă ceva s-a rupt la vasul său; și atunci cînd 
corpul meu are nevoie să bea sau să mănînce, aş cunoaște pur- 
și-simplu chiar aceasta, fără a mai fi avertizat prin sentimentele 
confuze de foame şi de sete. Căci, de fapt, toate aceste senti- 
mente de foame, de sete, de durere, etc., nu sînt altceva decît 
anumite feluri confuze de a gîndi, care provin de la, și depind 
de uniunea şi parcă şi de amestecul spiritului cu corpul. 

În afară de aceasta, natura mă învață că în jurul meu există 


102 


multe alte corpuri, dintre care pe unele trebuie să le unnez, iar 
de altele să fug. Și desigur, din faptul că simt diferite feluri de 
culori, de mirosuri, arome, sunete, căldură, duritate, etc., trag 
concluzia prea bine că există în corpurile de la care provin toate 
aceste percepții diferite ale simţurilor, unele diversităţi care le 
sînt corespunzătoare, chiar dacă aceste diversităţi probabil nu le 
sînt deloc asemănătoare în fapt. Și de asemenea, din faptul că 
dintre aceste diferite percepții ale simţurilor, unele îmi sînt 
agreabile, iar altele dezagreabile, pot stabili o consecinţă abso- 
lut sigură, și anume că corpul meu (sau mai degrabă eu însumi 
în întregime, în măsura în care sînt alcătuit din corp și din 
suflet) poate primi diferite plăceri sau neplăceri de la alte cor- 
puri care îl înconjoară. 

Dar există multe alte lucruri pe care se pare că mi le arată 
natura, și care totuși nu sînt primite cu adevărat de la ea, ci s-au 
strecurat în mintea mea printr-un anumit obicei pe care îl am de 
a judeca lucrurile prostește; și astfel se poate prea lesne întîm- 
pla ca ele să conţină o anumită falsitate. Precum, de exemplu, 
opinia pe care o am că orice spaţiu în care nu există nimic care 
să se miște, și care să impresioneze asupra simţurilor mele — 
acela este un spațiu vid; că într-un corp care este cald, există 
ceva asemănător cu ideea de căldură care este în mine; că într- 
un corp alb sau negru, există aceeași albeață sau negreală ca 
aceea pe care o simt; că într-un corp amar sau dulce, există ace- 
laşi gust şi aceeaşi aromă, şi la fel şi cu altele; că astrele, tur- 
nurile şi toate celelalte corpuri îndepărtate ar fi de aceeași 
formă și mărime precum apar de departe ochilor noştri, etc. 

Dar pentru ca în toate acestea să nu existe ceva ce să nu 
concep eu în mod distinct, trebuie să definesc cu precizie ce 
înțeleg eu propriu-zis cînd spun că natura mă învaţă ceva. Căci 
iau aici natura într-un înţeles mai restrîns decît atunci cînd o 

numesc o îmbinare sau un caracter al tuturor lucrurilor pe care 
mi le-a dat Dumnezeu; avînd în vedere că această îmbinare sau 
caracter cuprinde multe lucruri care nu aparțin decît spiritului, 
despre care nu înțeleg să vorbesc aici deloc, acum cînd mă refer 
la natură: precum, de exemplu, noțiunea pe care o am despre 
acest adevăr, conform căruia ceea ce a fost odată făcut, nu se 
mai poate să nu fi fost făcut deloc, şi o infinitate de altele 
asemănătoare, pe care le cunosc prin lumina naturală, fără aju- 
torul corpului, și că și el cuprinde multe altele care nu aparțin 
decît corpului, şi care nici ele nu sînt deloc cuprinse sub denu- 
mirea de natură, precum calitatea pe care o are de a fi greu, şi 
multe altele asemănătoare, despre care de asemenea nu vorbesc, 
ci doar despre lucrurile pe care Dumnezeu mi le-a dat ca fiind 
compus din spirit şi din corp. Însă această natură mă învață într- 
adevăr să fug de lucrurile care produc în mine sentimentul de 
durere, și să mă îndrept spre cele care îmi transmit vreun senti- 
ment de plăcere; dar nu văd deloc ca în afară de acestea ea să 
mă înveţe că din aceste percepții diferite ale simțurilor noi tre- 
buie vreodată să tragem vreo concluzie cu privire la lucrurile 
care sînt în afara noastră, fără ca mai întîi spiritul să le fi exami- 
nat cu multă grijă şi cu maturitate. Căci, aşa mi se pare, că 
cunoașterea adevărului despre toate lucrurile acestea -— îi 
aparţine doar spiritului, și deloc compoziţiei dintre spirit şi 
corp. 

Astfel, cu toate că o stea nu produce în ochiul meu o mai 
mare impresie decît lumina unei mici flăcărui, totuși nu există 
în mine nici o facultate reală sau naturală, care să mă constrîngă 
să cred că ea nu este mai mare decît acest foc, ci eu, fără nici un 
fundament raţional, o judec astfel încă din primii mei ani. Și cu 
toate că apropiindu-mă de foc simt căldură, ba chiar apropiin- 
du-mă puțin prea tare resimt durere, totuşi nu există nici un 

argument care să mă poată convinge că ar exista în foc ceva 
asemănător cu această căldură, nici cu această durere; ci doar 
am motiv să cred că există ceva în el, orice ar fi, ce provoacă în 
mine aceste sentimente de căldură şi de durere. 

Și tot astfel, deși există spaţii în care nu găsesc nimic ce să 
excite și să pună în mișcare simţurile mele, nu trebuie să trag 
din aceasta concluzia că aceste spaţii nu conțin în ele nici un 
corp; căci, atit în privinţa aceasta, cît şi în privința multor altor 
lucruri asemănătoare, văd că m-am obișnuit să pervertesc şi să 
confund ordinea naturii, pentru că aceste sentimente sau 
percepții ale simţurilor nefiind puse în mine decît pentru a sem- 
nala spiritului meu care lucruri sînt convenabile și care sînt 
dăunătoare compoziției căreia el îi este parte, și pînă în acest 
punct ele sînt destul de clare și destul de distincte, totuşi mă 
folosesc mai departe de ele de parcă ar fi modele foarte sigure, 
prin intermediul cărora să pot cunoaște imediat esenţa și natura 
corpurilor care sînt în afara mea, despre care totuși ele nu mă 
pot informa nimic decît într-un mod extrem de obscur și de con- 
fuz. 

Dar ceva mai înainte am examinat deja suficient cum, cu 
toată bunătatea suverană a lui Dumnezeu, se întîmplă să existe 
erori în judecăţile pe care le fac în acest mod. Numai că mai 
apare aici încă o dificultate cu privire la ceea ce natura mă 
învață că trebuie să accept sau să evit, și astfel și cu privire la 
sentimentele interioare cu care ea mi-a dotat interiorul; căci mi 
se pare că aici am remarcat uneori eroarea, şi faptul că astfel 
sînt înșelat în mod direct chiar de natura mea. Precum, de 
exemplu, gustul plăcut al unei bucăţi oarecare de carne, în care 
ar fi fost amestecată otravă, poate să mă invite să mănînc 
această otravă, şi astfel să mă înșel pe mine însumi. Este totuși 
adevărat că în privința aceasta natura poate fi scuzată, căci ea 

mă împinge doar să doresc carnea în care găsesc o aromă plă- 
cută, şi nu deloc să doresc otrava, cea care îmi este de fapt 
necunoscută; în așa fel încît nu pot trage din aceasta altă con- 
cluzie decît că natura mea nu cunoaște toate lucrurile în 
întregime şi în mod universal; fapt despre care desigur, nu este 
cazul să ne uimim, pentru că omul, avînd o natură finită, nu 
poate avea decît o cunoaștere caracterizată de o perfecțiune li- 
mitată. 

Dar noi ne şi înșelăm destul de des, chiar în privința 
lucrurilor spre care sîntem incitați în mod direct de natură, pre- 
cum li se întîmplă bolnavilor care doresc să bea sau să mănînce 
lucruri care le pot dăuna. În legătură cu aceasta, se va spune 
poate că faptul că natura lor este coruptă — aceasta este cauza 
pentru care ei se înșeală; dar aceasta nu înlătură dificultatea, 
deoarece un om bolnav nu este creatura adevărată a lui 
Dumnezeu în mai mică măsură decît un om aflat în deplină 
sănătate; şi în consecinţă bunătăţii lui Dumnezeu îi displace tot 
atît de mult să existe o natură înșelătoare și care greşește, cît și 
să existe cealaltă. Și precum un orologiu, alcătuit din roți și din 
contra-greutăţi, nu respectă cu o mai mică exactitate toate legile 
naturii, atunci cînd este prost făcut, și cînd nu indică bine orele, 
decît cînd satisface în întregime pretenţiile meșterului; și tot 
astfel, dacă iau în considerare corpul omului ca fiind o mașină 
astfel construită și alcătuită din oase, nervi, mușchi, vene, din 
sînge și din piele, că pînă și chiar dacă nu ar exista în el nici un 
spirit, el nu ar înceta să se miște în chiar toate felurile în care o 
face în prezent, atunci cînd nu se mișcă deloc prin dirijarea de 
către voinţa lui, şi în consecință nici cu ajutorul spiritului ci 
doar prin dispunerea organelor sale, iar în acest caz voi 
recunoaște cu ușurință că va fi acestui corp tot atît de natural ca, 
fiind — de exemplu — hidropic, să sufere de uscăciunea gitleju- 

lui care semnalizează spiritului în mod obișnuit sentimentul de 
sete, şi să fie prin această uscăciune pus în situaţia de a-şi mișca 
nervii și celelalte părți, în felul care este necesar pentru a bea, 
și astfel să-şi amplifice boala și să-şi dăuneze sie însuși, pe cît 
îi este natural, cînd nu este afectat de nici o indispoziţie, să fie 
instigat pentru propriul folos, să bea datorită unei uscăciuni 
asemănătoare a gâtlejului. Și chiar dacă, luînd în seamă 
folosinţa la care a fost destinat orologiul de meşterul care l-a 
creat, pot spune că el se abate de la natura lui, atunci cînd nu 
indică bine orele; şi că în același fel, luînd în considerare mași- 
na corpului omenesc, ca și cum ar fi fost formată de Dumnezeu 
pentru a avea în sine toate mișcările pe care le şi are în mod 
obișnuit, am motiv să cred că ea nu urmează ordinea naturii 
sale, atunci cînd gitlejul ei este uscat, și cînd băutul dăunează 
conservării sale; recunosc totuşi că acest ultim mod de a expli- 
ca natura este mult diferit de celălalt. Căci aceasta nu este altce- 
va decît o simplă denumire, ce depinde în întregime de gîndirea 
mea, care compară un om bolnav și un orologiu prost făcut, cu 
ideea pe care o am despre un om sănătos și un orologiu bine 
făcut, și care nu semnifică nimic ce s-ar afla în lucrul pe care ea 
îl afinmă; în vreme ce, prin celălalt mod de a explica natura, 
înțeleg ceva ce se regăsește cu adevărat în lucruri, și în 
consecinţă ceva ce nu este deloc lipsit de un anumit adevăr. 
Dar, desigur, în ceea ce privește corpul hidropic, aceasta nu 
este decît o denumire exterioară, cînd se spune că natura sa este 
coruptă, prin aceea că, fără a avea nevoie de băutură, nu 
încetează de a avea gitlejul uscat și arid; totuşi, în ceea ce 
privește întregul compus, adică spiritul sau sufletul unit cu 
acest corp, aceasta nu mai este o simplă denumire, ci într-ade- 
văr o eroare veritabilă a naturii, prin aceea că lui îi este sete, 
cînd lui îi este foarte dăunător să bea; şi, în consecință, rămîne 

încă de examinat cum de bunătatea lui Dumnezeu nu împiedică 
natura omului, luată în acest înţeles, să fie supusă greșelii şi 
înșelătoare. 

Pentru a începe, așadar, acest examen, voi observa aici mai 
întîi, că există o mare diferenţă între spirit și corp, în aceea că 
corpul, prin natura sa, este divizibil întotdeauna, şi că spiritul 
este cu desăviîrșire indivizibil. Căci, în fapt, atunci cînd iau în 
considerare spiritul meu, adică pe mine însumi întrucît sînt doar 
un lucru care gîndește, nu pot deosebi la mine nici o parte, ci 
mă concep ca pe un lucru singur și întreg. Și cu toate că spiri- 
tul pare a fi unit cu tot corpul, totuşi dacă un picior, sau un braţ, 
sau oricare altă parte ar fi despărțită de corpul meu, este sigur 
că numai din acest motiv nu ar fi nimic diminuat din spiritul 
meu. lar facultăţile de a vrea, de a simţi, de a concepe, etc. — nu 
pot fi numite, la propriu, drept părţi ale lui, căci acelaşi spirit în 
întregimea lui se străduieşte să vroiască, și tot astfel în 
întregime să simtă, să conceapă etc. Dar se întîmplă cu totul 
dimpotrivă în cazul lucrurilor corporale sau întinse: căci nu 
există nici măcar unul pe care prin gîndire să nu-l pot face 
bucăţi cu ușurință, pe care spiritul meu să nu-l împartă extrem 
de uşor în mai multe părţi, şi pe care în consecinţă să nu-l 
cunosc că este divizibil. Ceea ce va fi suficient pentru a-mi 
demonstra că spiritul sau sufletul omului este în întregime 
diferit de corp, asta în eventualitatea că nu am aflat aceasta dea- 
juns mai dinainte. 

Observ, de asemenea, că spiritul nu primește imediat 
impresia de la toate părțile corpului, ci doar de la creier, sau 
poate chiar de la una dintre părţile lui cele mai mici, și anume 
de la cea în care se exersează această facultate care este numită 
simţul comun, care, de fiecare dată cînd este orînduită în ace- 
lași fel, face spiritul să simtă acelaşi lucru, chiar dacă celelalte 

părţi ale corpului pot fi orînduite totuşi într-un mod diferit, aşa 
cum o dovedeşte o infinitate de experiențe, pe care nu este 
nevoie să le repetăm aici. 

În afară de aceasta, observ că natura corpului este astfel 
încît nici una dintre părțile lui nu poate fi mișcată de către o 
altă parte ceva mai îndepărtată, fără ca ea să nu poată fi miș- 
cată în același fel de fiecare dintre părţile care sînt între acele 
două, chiar dacă această parte mai îndepărtată nu acţionează 
deloc. Precum, de exemplu, în cazul corzii ABCD care este 
complet întinsă, dacă se întîmplă să fie trasă și mişcată partea 
ultimă D, prima parte A nu va fi mişcată într-alt mod decît cel 
în care poate fi făcută să se miște, dacă se trage de una dintre 
părţile mijlocii, B sau C, şi dacă ultima D rămîne totuși imo- 
bilă. Și în același fel, cînd resimt durere la picior, ştiinţa naturii 
îmi arată că acest sentiment se comunică prin mijlocirea 
nervilor dispersaţi în picior, care sînt întinși precum nişte corzi 
de acolo pînă la creier, atunci cînd se trage de ei în picior, și ei 
trag în același timp de partea din creier de unde pornesc şi unde 
ajung şi acolo stimulează o anumită mișcare, pe care a stabili- 
t-o natura pentru a sesiza spiritului durerea, ca și cum această 
durere ar fi fost în picior. Dar, deoarece acești nervi trebuie să 
treacă prin gambă, prin coapsă, prin şale, prin spate și prin git, 
pentru a se întinde de la picior pînă la creier, se poate întîmpla 
că chiar și dacă extremităţile lor care sînt în picior nu sînt puse 
în mișcare deloc, ci doar unele dintre părţile lor care trec prin 
șale, sau prin git, aceasta să stimuleze aceleași mișcări în creier 
ca acelea care ar fi provocate acolo de o rană primită la picior, 
ca armare a căreia ar fi necesar ca spiritul să resimtă în picior 
aceiași durere ca dacă ar fi primit acolo o rană. Și trebuie să ne 
gîndim în mod asemănător despre toate celelalte percepții ale 
simţurilor noastre. 

În sfirşit, mai observ că, deoarece dintre toate mişcările 
care se produc în partea de creier de la care spiritul primește 
nemijlocit impresia, fiecare mișcare nu provoacă decît un anu- 
mit sentiment, în privinţa aceasta nimic nu se poate dori și nici 
imagina ceva mai bun, decît că, dintre toate sentimentele de 
care este capabilă să le provoace, această mișcare să impul- 
sioneze spiritul, să-l resimtă pe acela care este cel mai propriu 
și cel mai în mod obișnuit folositor la conservarea corpului 
omenesc, atunci cînd el este în sănătate deplină. Însă experiența 
ne dovedeşte că toate setimentele pe care ni le-a dat natura sînt 
întocmai aşa cum am afirmat acum; și în consecinţă, nu există 
nimic în ele, care să nu ne dezvăluie puterea şi bunătatea lui 
Dumezeu, cel care le-a produs de fapt. 

Astfel, de exemplu, cînd nervii din picior sînt puși cu pu- 
tere în mișcare, şi mai mult decît de obicei, atunci mișcarea lor 
trecînd prin măduva din șira spinării pînă la creier, provoacă o 
impresie asupra spiritului care îl face să simtă ceva, și anume: 
o durere ca fiind în picior, prin care spiritul este avertizat și 
excitat să facă ceea ce poate pentru a îndepărta cauza respec- 
tivă, ca fiind foarte periculoasă şi dăunătoare pentru picior. 

Este adevărat că Dumnezeu a putut stabili natura omului în 
asa fel, încît chiar această mişcare în creier să determine spiri- 
tul să simtă cu totul altceva: de exemplu, ca ea să-l facă să o 
simtă pe ea însăși, sau în măsura în care ea se produce în creier 
sau întrucît ea este în picior, sau mai degrabă într-un alt loc 
oarecare între picior şi creier, sau în sfîrşit în oricare alt lucru în 
care s-ar putea să fie; dar nimic din toate acestea nu poate să 
contribuie la conservarea corpului atît de bine ca tocmai ceea ce 
îl face să simtă. 

La fel cînd avem nevoie să bem, de la acest fapt se naște o 
anumită uscăciune în gâtlej care îi pune în mişcare nervii, și prin 

intermediul lor și părțile interioare ale creierului; iar această 
mișcare face spiritul să resimtă sentimentul de sete, pentru că în 
această ocazie la care ne referim nu există nimic care să ne fie 
mai de folos decît să știm că, pentru conservarea sănătăţii noas- 
tre, avem nevoie să bem; și tot așa şi cu altele. 

Din toate acestea rezultă în mod deplin că, cu toată bună- 
tatea suverană a lui Dumnezeu, natura omului, în măsura în 
care este alcătuită din spirit și din corp, nu poate să nu fie une- 
ori eronată şi înșelătoare. 

Căci dacă există vreo cauză care provoacă, nu în picior, ci 
în vreuna dintre părțile nervului care este întins de la picior pînă 
la creier, aceeași mișcare care se produce în mod obișnuit cînd 
piciorul este prost dispus, va fi resimţită durerea ca și cum ar fi 
fost în picior, iar simțul va fi desigur păcălit, pentru că una și 
aceiași mişcare în creier neputînd provoca în spirit decît unul şi 
același sentiment, iar acest sentiment fiind cu mult mai des sus- 
citat de o cauză care rănește piciorul, decît de oricare alta s-ar 
întîmpla să existe într-altă parte, atunci este cu mult mai potriv- 
it ca ea să transmită spiritului durerea din picior, decît pe aceea 
din oricare altă parte Și chiar dacă uscăciunea din gîtlej nu 
provine întotdeauna, precum se întîmplă de obicei, de la faptul 
că băutul este necesar pentru sănătatea corpului, ci uneori de la 
o cauză cu totul contrarie, cum se verifică în cazul hidropicilor, 
totuşi este cu mult mai bine ca ea să deruteze în respectiva 
împrejurare, decît dacă, dimpotrivă, ea ar deruta întotdeauna 
cînd corpul este într-o bunăstare a sănătății; și tot așa și cu 
altele. 

Și desigur acest considerent îmi foloseşte mult, nu numai 
pentru a recunoaşte toate erorile cărora le este supusă natura 
mea, ci şi pentru a le evita, sau pentru a le corecta mai ușor: căci 
Știind că toate simţurile mele îmi aduc la cunoștință cu privire 

la comodităţile sau incomodităţile corpului, mai degrabă ade- 
vărul decît falsul, şi aproape întotdeauna putînd să mă folosesc 
de mai multe dintre ele pentru a examina același lucru, și în 
afară de aceasta, putînd să mă folosesc de memoria mea pentru 
a lega şi a aduna la un loc cunoștințele prezente cu cele trecute, 
și de intelectul meu care a descoperit deja toate cauzele erorilor 
mele, nu trebuie să-mi fie teamă de acum înainte că vor mai 
exista inexactități în lucrurile care îmi sînt reprezentate cele mai 
adesea prin simțurile mele. Și trebuie respinse toate îndoielile 
din aceste zile care tocmai au trecut, ca fiind hiperbolice și ridi- 
cole, în special această incertitudine atît de vagă cu privire la 
somn, pe care nu-l puteam deosebi de veghe: căci în prezent am 
aflat, cu privire la aceasta, o deosebire foarte importantă, ce 
constă din faptul că memoria noastră nu poate niciodată să lege 
și să îmbine visele noastre, tot așa cum obișnuiește ea să îmbine 
cele ce ni se întîmplă cînd sîntem treji. Și, de fapt, dacă cineva, 
cînd sînt treaz, îmi va apare absolut pe neașteptate şi va dispare 
tot la fel, cum fac imaginile pe care le văd cînd dorm, în așa fel 
încît să nu pot să observ nici de unde vine, nici încotro se duce, 
în acest caz nu fără motiv îl voi considera un spectru sau o fan- 
tomă ce s-a alcătuit doar în creierul meu, și asemănătoare acelo- 
ra care se formează tot acolo pe cînd dorm, mai degrabă decît 
un om adevărat. Dar cînd iau cunoştinţă de lucruri cărora le 
cunosc în mod distinct $i locul de unde vin, și cel în care sînt, 
şi momentul în care îmi apar, și dacă, fără nici o întrerupere, pot 
să leg impresia pe care mi-o fac, cu toată succesiunea restului 
vieţii mele, atunci sînt deplin sigur că iau cunoștință de ele fiind 
treaz, și nu, deloc, fiind adormit. Și nu trebuie în nici un fel să 
mă îndoiesc de adevărul respectivelor lucruri, dacă după ce voi 
fi făcut apel la toate simţurile mele, la memoria mea, și la int- 
electul meu — pentru a le examina, nu va fi fost raportat nimic 

de nici unul dintre ele, care să fie potrivnic la ceea ce îmi va fi 
fost raportat de celelalte. Căci din faptul că Dumnezeu nu este 
deloc înșelător rezultă că în privinţa aceasta nu sînt înșelat 
deloc. 

Dar, pentru că necesitatea preocupărilor diume ne obligă 
adesea să ne hotărîm, înainte de a avea răgazul să te examinăm 
cu grijă, trebuie să recunoaștem că, în ceea ce priveşte lucrurile 
particulare, viața omului este supusă extrem de des greşelii; și 
în sfîrşit, trebuie recunoscută infirmitatea și slăbiciunea naturii 
noastre. 


113 


CUPRINS 


Cuvintul înainte al traducătorului ............cccece creerea V 


DESCARTES - MEDITAȚII METAFIZICE 


Către domnii decani și profesori 

ai Sfintei Facultăți de Teologie din Paris ......3 
Prefaţa autorului către cititor 
Editorul cățre cițitor nos ta ea 
Rezumatul celor șase meditații care urmează......... 19 





MEDITAȚII PRIVITOARE LA FILOZOFIA PRIMĂ 


în care sînt demonstrate existența lui Dumnezeu 
și deosebirea reală dintre sufletul și corpul omului 


Meditaţia întiîia 

Despre cele ce pot fi puse la îndoială ........eceee cecene 27 
Meditaţia a doua 

Despre natura spiritului omenesc, 


și că el este mai uşor de cunoscut decât corpul........ 35 
Meditaţia a treia 
Despre Dumnezeu; că există... cec neneenneaeeeceaeeae A8 


Meditaţia a patra 

Despre adevăr și despre fals .......mceuneanoneeeeeeece eee 70 
Meditaţia a cincea 

Despre esenţa lucrurilor materiale; 

și, iarăși, despre Dumnezeu, că există... 82 
Meditaţia a șasea 

Despre existența lucrurilor materiale, 

şi despre deosebirea reală 

dintre sufletul și corpul omului ............cmcoooonoeenenenenee 92 


Tipărit la Tipografia Editurii CRATER, 
București, 1997 


